ހިތުގެ ތެޅުން9| Esfiya - Dhivehi Vaahaka Site\nލޯބި August 6, 2018\nހިތުގެ ތެޅުން 9\n“ދުވަސް ދުއްވާލާ.” ޖަންނަތް ބުނިހާވެސް އެއްޗަކީ އެއީއެވެ. އެއަށްފަހު ދާށޭ ބުނުމަށް އަތުން އިޝާރާތްކޮށްލިއެވެ. ހައިޝަމް ވަގުތުން ލޯމައްޗަށް ކަޝްފުވެއްޖެއެވެ. ސޯފާއަށް ވެޑުވިފައި އިން ޖަންނަތް ކާ މޭޒުމަތީ ހުރި ކޯކުފުޅިއަށް ބަލައިލިއެވެ. އެ ހިސާބަށް ދާން މަސައްކަތައް އޭނާ އަތުން ފޮނުވައިލީ ދުންކޮޅެކެވެ. އެ ދުންކޮޅުގޮސް ވައިގެ ތެރެއަށް ފުޅި އުފުލައިލިއެވެ. އަދި ޖަންނަތްއާއި ހަމައަށް ގެނެސްދިނެވެ.\nކުދަދޮރުން ބޭރަށް ބަލަހައްޓައިގެން، ޑޭވިޑްއާއި މެދު ވިސްނަން އިން ޖެނީގެ މޫނު ކަޅުފޮއެ ރެއެއްގެ ހަނދުފަދައެވެ. ކަންފަތުގައި ގުގުމަމުންދިޔައީ ޑޭވިޑްގެ ބަސްތަކެވެ. އަލުން އޭނާއާއި އެކުގައި ވެވޭނެކަމަށް ޑޭވިޑް ބުނާ ބަސްތަކުން ކުޑަވެސް އުންމީދެއް އަށަގަންނަމުންދިޔަ އަމިއްލަ ނަފްސުދެކެ ނަފްރަތުކުރެވުނެވެ. އަމިއްލަ އެދުން އިސްނުކުރުމަށް ހިތަށް ވިސްނައިދެމުންދިޔައެވެ.\nސިކުނޑި ތާޒާކޮށްލުމަށްޓަކައި ޖެނީ ނިންމީ ބޭރަށް ނުކުމެ ތާޒާ ވައި އިހުސާސުކޮށްލުމަށެވެ. ފިނި އިރު ލާ ކޯޓު ލައި، ކަރުގައި ސްކާފެއް އޮޅައިލުމަށްފަހު އެޕާޓްމެންޓުން ނުކުތެވެ. ލިފްޓަށް އަރައި ގްރައުންޑަށް ފިއްތައިލިއިރު އާދަޔާހިލާފު އިހުސާސެއް ކުރެވެމުންދިޔައެވެ. އެ އިހުސާސުގެ ސަބަބު ހުރީ ގްރައުންޑް ފްލޯއަށް ހުޅުވުނު ދޮރު ކުރިމަތީއެވެ. ޑޭވިޑް ފެނުމާއެކު ޖެނީގެ ހިތުގެ ތެޅުން އަވަސްވިއެވެ. ވަރަށް ހާސްވެފައި އަވަސްވެގަތީ ދޮރު ލެއްޕުމަށެވެ. ނަމަވެސް ޑޭވިޑް ވަރަށް ހުޝިޔާރުކަމާއެކު ދޮރުގައި ހިފަހައްޓައި، އެތެރެއަށް ދެމިގަތެވެ.\n“ކީއްވެ އަހަންނާ ދުރަށް ތި ދުވަނީ؟ އަހަރެން އެ ދުވަހު ކުރީ ސަމާސާއެއް ކަމަށްތަ ހީކުރީ؟ ބުނީމެންނު އަހަންނަކަށް ދެން ނޫޅެވޭނެއޭ ޖެނީއާ ނުލާ.” ޑޭވިޑް ޝަކުވާކުރާފަދަ ރާގަކަށް ބުންޏެވެ.\n“ހުއްޓާލާ! ތިހެން އަހަންނަށް ދޮގު އުންމީދުތަކެއް ނުދީ. ދުރަށް ދުވަނީ ކީއްވެހޭ؟ ޑޭވިޑް ފެނުނީމަ އަހަރެންގެ ވޭން ވަނީ އިތުރު. ކީއްވެތަ އަހަރެންގެ ހިތް ހަލާކުކުރަނީ ތި؟ މިއަށްވުރެ މާ ރަނގަޅު މަރު…” ޖެނީގެ ޖުމުލަ ހިނދުނީ ޑޭވިޑް އޭނާގެ ތުންފަތް ޖެނީގެ ތުންފަތުގައި ޖައްސައިލުމުންނެވެ. ޖެނީގެ ދެލޯ ބޮޑުވިއެވެ. ހިތް ނުހުއްޓުނީ ކިރިޔާއެވެ. ހިނދުކޮޅަކަށް ލައްޒަތުގައި ޖެހެންދިޔަ ނަފްސު ހަމައަކަށް އަޅުވާލާފައި، ޑޭވިޑްގެ މޭގައި އަޅައި ދުރަށް ކޮއްޕައިލިއެވެ. އަދި މޫނުމަތީ އެތިފަހަރެއް އަޅައިލިއެވެ. ޑޭވިޑްއަށް ހީވީ ޖެނީ އޭނާގެ ހިތުގައި ކޮޅުފައިން ޖެހިހެންނެވެ. ކޯތާފަތަށް ވީ ތަދަށްވުރެ ހިތުގައި އެޅި ވޭން މާ ބޮޑުވިއެވެ. ނަމަވެސް ޖެނީގެ ހިތުގައި އޭނާއަށްޓަކައި އަދިވެސް ވަނީ ލޯބިކަން އޭނާ ޔަގީންކުރިއެވެ.\n“ވިކްޓޮރިއާވެސް ލޯބިވަނި އެހެން މީހެއްދެކެ. އަހަރެން ނިންމާފަ އޮންނާނީ އޭނައާ ވާހަކަދައްކަން. ހުރިހާ ކަމެއް ހަމަޖެހުނީމަ އަލުން އަންނާނަން ޖެނީ ބަލައި. އައި ޕްރޮމިސް.” ޑޭވިޑް އެހެން ބުނުމަށްފަހު ލިފްޓުން ފައިބައިގެން ދިޔައެވެ. ޖެނީގެ ލޮލުން ކަރުނަ ހިލުނެވެ. ރަތް އަރާފައި އޮތް އޭނާގެ އަތްތިލައަށް ބަލަހައްޓައިގެން ގިސްލަ ގިސްލާފައި ރޯންފެށިއެވެ. ޑޭވިޑް ދިޔައީ އޭނާގެ ހިތުގައި ދިއްލިފައިވާ އުންމީދުގެ ހުޅުކޮޅަށް ދަރު އަޅައ،ި އިތުރަށް އަންދާފައެވެ.\nއެނދުމަތީ ފުރޮޅި ފުރޮޅި އޮތް ޖީލާން އޮތީ ލޮލަށް ނިދި ނައިސްގެންނެވެ. އޭނާގެ ސިކުނޑީގައި ކޮއްޓަމުންދިޔައީ ރެސްޓޯރެންޓުން ފެނުނު ޔަޝަލްއެވެ. ކުރިން ދަންނަ މީހަކަށް ވެދާނޭ ހިތަށް އަރަން އިނގުނީ މާ ފަހުންނެވެ. މާ ފޮނިވެފައި ބުނެވުނު އެތިން ބޯ ހާވައިގަނެވުނެވެ. އެކްސިޑެންޓު ވުމުގެ ކުރިން ދަންނަ މީހެއްނަމަ އެ ލިބުނީ ހާދަ ބޮޑު ލަދެކެވެ. އޭނާދެކެ ހިތާވެގެން އުޅޭ މަންޖެއެއްގެ ލަގަބު ދެވުނީ އެ ފަރާތުން އެއްޗެއް ބުނެގެންނެއްވެސް ނޫނެވެ. އެކަމާ ވިސްނާ ވިސްނާ ޖީލާންގެ ބޯ ހާސްވެއްޖެއެވެ. މީ ކުރިންވެސް އޭނާ ކޮށްފައިވާ އިހުސާސެއްހެން ހީވި ހީވުން ފިލައި ނުދެއެވެ. ނަމަވެސް ކޮން އިރަކު ކީއްވެގެން ކަމެއް ހަނދާނެއް ނުވިއެވެ.\nފޯނު ރިންގުވީ އަޑަށް ބަލައިލިއިރު އެމިލީއެވެ. ފުން ނޭވާއެއް ދޫކޮށްލުމަށްފަހު ޖީލާން، ބާލީސް ދަަށަށް ފޯނު ކޮއްޕައިލީ އަމިއްލައަށް ރިންގު ނިވުމަށް ދޫކޮށްލާފައެވެ. ހަމަ ވާހަކަދައްކާ ހިތް ނެތީއެވެ. ބެލްކަންޏަށް ނުކުމެ ރެއިލިންގުގައި އަތް އަޅައިލިއެވެ. ތިރިއަށް ބަލައިލި ވަގުތު އޭނާގެ ލޮލުގައި އަޅައިގަތީ ބިލްޑިންގ ދޮރުމަތީ ހުރި ޔަޝަލްއެވެ. ފެންނަ ފެނުމަށް ހުރީ ފުން ވިސްނުމެއްގައެވެ. މަގު އޮޅިފަ ބާއޭ ޖީލާންގެ ހިތަށް އެރިއެވެ. އެކަމަކު މުޅި މާލެއިންވެސް މަގު އޮޅޭން އިނގުނީ ހަމަ އޭނާގެ ގޭ ދޮރުމަތީހޭވެސް ހިތަށް އެރިއެވެ. އެންމެ ފަހުން ހިތް ބުނީ ބައްދަލުކުރުމަށެވެ.\nޔަޝަލް ޖީލާންގެ ގޭ ކުރިމަތީ ހުންނަތާ ފަސްވަރަކަށް މިނެޓު ވެދާނެއެވެ. ރޭގަނޑުގެ ހިތްގައިމު ފިނީގައި ހިނގާލަން ނުކުތް ޔަަޝަލްއަށް އެ ގެއަށް އާދެވުނީ ޖީލާން ދެކެލަން އޮތް އެދުން ބޮޑުކަމުން ކަންނޭންގެއެވެ. ނަމަވެސް ޖީލާންއާއި ދިމާވުމުން ދެން ބުނާނެ އެއްޗެހި، ހިތުގައި އޮތަސް ދުލަކަށް ނުފޯރައެވެ. އިރު އިރުކޮޅައި ޖީލާންގެ އެޕާޓްމެންޓްގެ ބެލްކަންޏަށް ބަލައިލެވެއެވެ. އެންމެ ފަހު ފަހަރަށް ބަލައިލުމަށްފަހު ދާން ހިނގައިގަތެވެ. ނަމަވެސް ފަހަތަށް ހުއްޓެން މަޖުބޫރުވީ އޭތްއޭ ކިޔައި ގޮވައިލި ޖީލާންގެ އަޑަށެވެ. ލިބުނީ ހައިރާންކަމެކެވެ. ފަހަތަށް އެނބުރުނުއިރު ބިލްޑިންގ އިން ނުކުމެ ހުރީ ހަމަ ޖީލާންއެވެ. ކައިރިއަށް އަންނަތަން ފެނުމުން ޔަޝަލްގެ ހިތަށް އެއްފަހަރާ އެތައް އެއްޗެއް އަރައި ފައިބަން ފެށިއެވެ. އަނެއްކާ ހަނދާންވީބާއޭވެސް ހިތަށް އެރިއެވެ.\n“ޑޫ ވީ ނޯ އީޗް އަދާ؟” ޖީލާން ބުނެލިއެވެ. “އަހަރެން އެކްސިޑެންޓެއް ވެގެން ހަނދާންނެތިފަ މިހިރީ. އެހެންވެ ފަހަރެއްގަ ވެދާނެ ތީ ކުރިން ދަންނަ މީހަކަށްވެސް.”\n“އަދި ކިރިޔާދޯ ތިހެން ތި ހިތަށްއެރީ.” ޔަޝަލް ހިތާހިތުން ކިޔައިލިއެވެ. “އާނ… އަހަރުން މީ… ފްރެންޑްސް.” ޔަޝަލް ބުނެލިއެވެ.\n“ދެން ކީއްވެތަ ކުރިން ނުބުނީ؟ ސޮރީ އިނގޭ މި އަދު އެގޮތަށް ވާހަކަ ދެއްކުނީމަ.” ޖީލާން ކުޑަކޮށް ލަދުގަތްފައި ބުންޏެވެ.\n“އެ ދެން ހަމަ ކުއްލިއަކަށް ޖީލާން އަހަރެން މަތިން ހަނދާންނެތުނީމަ ލިބުނު ޝޮކުން ބުނާނެ އެއްޗެއް ނޭންގުނީ.” ޔަޝަލް ބުނެލީ ސަމާސާ ގޮތަކަށެވެ. ޖީލާން ހީލިއެވެ. އަނެއްކާވެސް މާފަށްއެދެން އުޅެފައި ނޭދުނީ ޔަޝަލްވެސް އެހާ ކަންތައްފަލަ ކުރަން ބޭނުންނުވާހެން ހީވާތީއެވެ.\n“ޔަޝަލް…” ޖީލާންގެ ޖުމުލަ ފުރިހަމަ ނުވަނީސް ޔަޝަލް ބުންޏެވެ. މައްޗަށް ދާނަންހޭ ޖީލާން އެހުމުން ހިތާއި ދެކޮޅަށް ޔަޝަލް އިންކާރުކުރީ މިރޭ މާ ލަސްވެއްޖެއޭ ބުނެއެވެ. ގެއަށް ދިޔައިރު، އޭނާއަކީ ދުނިޔެއިން އެ ވަގުތު އެންމެ އުފާވެފައި ހުރި މީހާ ކަންނޭންގެއެވެ.\nއެޕާޓްމެންޓަށްގޮސް ވަދެވުނުއިރު ޖީލާންގެ ތުންފަތުން ހިނިތުންވުން ނުފިލަނީ ކީއްވެކަމެއް އޭނާއަކަށް ނުވިސްނުނެވެ. އެވަރަށް އޭނައަށް ހިތްހަމަ ޖެހުން ގެނުވައިދޭ މީހަކާއި ބެހޭގޮތުން އިތުރަށް އެނގެން ބޭނުންވިއެވެ. އަދި ވެގެންވާނަމަ އޭނާއާއި އެކު ހޭދަކުރި ދުވަސްތަކުގެ ހަނދާންތައްވެސް އަނބުރާ ލިބޭނެނަމައޭ ހިތަށް އެރިއެވެ.\nދޮރުގައި ޓަކިޖެހި އަޑަށް ޖީލާންގޮސް ދޮރު ހުޅުވިއެވެ. ދޮރުމަތީ ހުރީ އެމިލީއެވެ. ފޯނު ނުނެގީތީ ރުޅި އައިސްގެން އެއްޗެހި ކިޔަން އައީބާއޭ ހިތަށްއެރުމުން ޖީލާންގެ ބޮލުގައި ރިއްސައިލިއެވެ. ގޭތެރެއަށް ވަތް އެމިލީ ކޮރެއްޖަހާކަން ޖީލާންއަށް ފާހަގަވިއެވެ. އެމިލީގެ އަތުގައި އޮތީ ބޫޓު ކިބައެކެވެ. ބޫޓުގެ ފުންނާބު އޮތީ ނެއްޓިފައެވެ. ހުރިހާކަމެއް އެއްފަރާތްކޮށްފައި ޖީލާން އެހީ ފަޔަށް ކިހިނެތްވީތޯއެވެ. ކާނުގަނޑުގައި ތާށިވެ ބޫޓުގެ ފުންނާބު ނެއްޓުނު ގަޑީ ފައި ފުރޮޅުނީކަމަށް އެމިލީ ބުންޏެވެ. އެކަން އޭނާއަށް މާ ބޮޑުކަމަކަށް ނުވިއެވެ. ޖީލާން ޔަޝަލްއާއި ވާހަކަ ދައްކަނިކޮށް ފެނި އެހެން ހުރިހާ ތަދެއް ހަނދާންނެތުނު ކަހަލައެވެ.\nއެމިލީ ކައިރީ އިށީންނާށޭ ބުނެ ޖީލާން ކޮޓަރިއަށް ވަނެވެ. ނުކުތީ ބޭސް ފުޅިއަކާއި ބޭންޑޭޖެއް ހިފައިގެންނެވެ. އައިސް އަލަމާރީގެ ގަނޑުކުރާ ބައިން އައިސް ޕެކެއްވެސް ނެގިއެވެ. ސޯފާގައި އިށީންދެގެން އިން އެމިލީ ކައިރިއަށް ބިންމައްޗަށް ތިރިވުމަށްފަހު ދުޅަވެފައިވާ ފައިގެ ތަނބިކަށީގައި އައިސް އަަޅާއިދިނެވެ. އެއަށްފަހު ބޭސްކޮޅެއް އުނގުޅައިދީފައި ވަރަށް ފަރުވާތެރިކަމާއެކު ބެންޑޭޖު އޮޅައިދިނެވެ. ހުރިހާއިރު ޖީލާންއަށް ބަލަހައްޓައިގެން އިން އެމިލީގެ ހިތުގައިވީ ގޮތްނޭންގޭ އިހުސާސެކެވެ.\nބެންޑޭޖު އޮޅާއި ނިމުމުން ޖީލާން އިސްއުފުލައި އެމިލީއަށް ބަލައިލިއެވެ. އެމިލީ ބަލަން އިން ގޮތުން ހެވިފައި ކިހިނެތްވީހޭ އަހައިލިއެވެ. ނަމަވެސް އެމިލީ އިނީ ޖީލާންގެ ދެލޮލަށް ގެއްލިފައެވެ. ބިންމައްޗަށް ތިރިވެ ޖީލާންގެ މޫނާއި މޫނު ގާތްކޮށްލިއެވެ. ނަމަވެސް ދެތުންފަތް ގުޅުމުގެ ކުރިން ޖީލާން ދުރަށްޖެހިލާފައި ތެދުވިއެވެ. ރައްޓެހިވެގެން އުޅުނު ކުޑަ ދުވަސްކޮޅުގެ ތެރޭގައި ޖީލާން އިސްވެ އެފަދަކަމެއް ކޮށްފައި ނުވިނަމަވެސް އެމިލީގެ އެދުމަަކަށް އިންކާރުކުރި އެއީ ފުރަތަމަ ފަހަރެވެ. މިކަމާ އެމިލީގެ ހިތުގައި ރިހުނީ ހުދު އޭނާވެސް ހީކޮށްފައި ނުވާ ވަރަށެވެ.\nހައިޝަމް ހުރީ ނިދާފައި އޮތް ޔަޝަލްގެ މޫނަށް ބަލަހައްޓައިގެންނެވެ. އެތައް އިރަކު އެހެން ހުރުމަށްފަހު އަތުން ނެރެލީ ކަޅު ދުންކޮޅެކެވެ. އެ ދުންކޮޅު ފޮނުވައިލީ ޔަޝަލްގެ އަނގައާއި ދިމާއަށެވެ. ޔަޝަލްގެ އަނގަތެރެއަށް ދުންތައް ވަނުމުން ނޭވާ ހާސްވެގެން ތެޅޭތަން ހައިޝްމައަށް ސިފަކުރެވިގެންދިޔައެވެ. އެއާއިއެކު އަތަށް ގެނައި އިޝާރާތަކުން ދުންކޮޅު ވައިގެ ތެރެއަށް ގެއްލިއްޖެއެވެ. ހައިޝަމްގެ ލޮލުން ކަރުނަތައް އޮހޮރިގަތެވެ. މޫނުގައި އަތް އަޅައި ރޯންފެށީ ކެތް ނުވެގެންނެވެ. ދެ ދަތްޕިލަ ޖައްސައި ބާރުކޮށްލީ އަޑު ނުކުތަ ނުދިނުމަށެވެ. އޭނާގެ މަޖުބޫރިއްޔަތު އެހެން މީހަކަށް އަނދާޒާ ކުރެވޭނެނަމައެވެ.\nލޯ ހުޅުވައިލެވުނު ވަގުތު ޔަޝަލްއަށް ފެނުނީ ކުޑަދޮރުން ފައިބައިގެންދިޔަ ހިޔަންޏެކެވެ. ފުންމައިގެން ތެދުވުއިރު އަތްތިލައިން ފޭބި ހޫނު ކަރުނަ ތިކި އިހުސާސުވިއެވެ. އެއްފަހަރު އަތަށް އަނެއްފަހަރު ކުޑަދޮރާއި ދިމާއަށް ބަލައިލި ޔަޝަލްގެ ހިތުގައިވީ ނުތަނަވަސްކަމެކެވެ.\n“އަހަންނަކީ މޮޔައެއް ނޫނޭ! މިތަނުން ނެރޭށޭ!” ކުރިމަތީ ހުރި ޑޮކްޓަރާއި ދިމާއަށް ޔާޝާ ހަޅޭއްލަވައިގަތެވެ. “މީހަކު މަރަން މަސައްކަތް ކުރީމަ މީހުން ލަނީ ޖަލަކަށް ނޫންތަ؟ މޮޔައަކަށް ހެދީމަ މީ އަހަންނަށް ލިބޭ ހާދަ ހުތުރު ނަމެކޭ! އަހަރެން މީ ކާކުކަން އިނގޭތަ؟ ކުށް ގަބޫލުކޮށްގެން މިއޮއްހާ ދުވަހު އެއްޗެކޭ ނުބުނީ… މިހާރު ކެތް ކުރެވިއްޖެ ވާވަރަށް.”\n“ޔާޝާއަށް ބައްދަލުކުރަން އަންނަ ޒުވާނާ ނުބުނޭތަ ތިކަމާ ބެހޭގޮތުން އެއްޗެއް؟” ޑޮކްޓަރުގެ ޖުމުލައިން ޔާޝާ ހިމޭންވިއެވެ.\n“އޭނަ ކޯޗެކޭ ބުނަންވީ؟” ޑޮކްޓަރު ބުނި އެއްޗެއްގެ މާނަ ނޭންގޭތީ ޔާޝާ ސުވާލުކޮށްލިއެވެ.\nޑޮކްޓަރުގެ އިޝާރާތައް އެތާހުރި މުއްއައްޒަފަކު ލެޕްޓޮޕެއް ހުޅުވައިލިއެވެ. އިރުކޮޅަކު ކުޅެން ހުރުމަށްފަހު ޔާޝާ ކުރިމަތީ ބައިންދައި، ސީސީޓީވީ ފުޓޭޖެއް އަޅުވައިލިއެވެ. އޭގެން ފެންނަން ހުރީ ޔާޝާއާއި ކްރިސްއެވެ. ކްރިސް ހުރީ ޔާޝާއަށް ބަލަހައްޓައިގެން ޖެހިލުންވެފައި ކަހަލަ ގޮތަކަށެވެ. ދެން ފެނިގެންދިޔައީ ޔާޝާ ކުއްލިއަކަށް ފުންމައިގެން އަރައި ކްރިސް ގައިގައި ހިފައިގަންނަ ތަނެވެ. ކްރިސްއަށް ޔާޝާގެ އަތްދަށުން ސަލާމަތް ނުވެވިގެން އުޅެނިކޮށް އައީ ހުދު ޔުނިފޯމުގައި ތިބި ދެ މުއައްޒަފުންނެވެ. އެ ދެމީހުން ޔާޝާ ކްރިސްއާއި ދުރުކުރުވިއެވެ. ނުބައި ފާޑަކަށް ހަޅޭއްލަވަމުންދިޔަ ޔާޝާ ހަމައަކަށް އެޅުނީ ފަަހަތުން އައި ތިންވަނަ މުއައްޒަފަކު ކަރަށް ހުސްކޮށްލި އިންޖެކްޝަނުން ހޭނެތުމުންނެވެ. ޔާޝާ އަތްދަނޑި މައްޗަށް ލައިގެން ގެންދިޔަތަން ބަލަން މާނޭވާ ލެވިފައި އިން ކްރިސް ބިންމަތިން ނުތެދުވެއެވެ. އޭނާގެ އަނގަމަތިވަނީ ފަޅައިގެންގޮސް ލޭ އައިސްފައެވެ.\nމި ހުރިހާ މަންޒަރެއް ސާފުކޮށް ފެނުމުން ޔާޝާ އިނީ ބަސްހުއްޓިފައެވެ. ލޯމައްޗަށް ފެނުނު މަންޒަރު ގަބޫލުކުރަން ދަތިވެފައެވެ.\n“މިއީ މިސްޓާރ ވިލިއަމްސް އެންމެ ފަހުން ބައްދަލުކުރަން އައި ދުވަހުގެ ފުޓޭޖް.” ޑޮކްޓަރު ބުނެލިއެވެ.\nބައްދަލުކުރަން އައިއްސިއޭ ކިޔައި މުއައްޒަފަކު އައުމުން ޔާޝާ ފަސްޖެހުނެވެ. އެފަދަ ކަމެއް ހިނގުމަށްފަހު ކްރިސްގެ މޫނު ދެކުމަށް އޭނާ ލަދުގަތެވެ. ގޯތި ތެރެއަށް ނުކުތް އިރު ކްރިސް ހުރީ އިންތިޒާރުގައެވެ.\n“ކިހިނެތް؟” ކްރިސް އަހައިލިއެވެ.\n“ރަނގަޅު.” އަމިއްލައަށް ދެވުނު ޖަވާބަށް ޝައްކުކުރެވޭ ހާލު ޔާޝާ ބުންޏެވެ. ކްރިސް ހިނިތުންވެލިއެވެ. އެއީ ހަމްދަރްދީގެ ހިނިތުންވުމެއް ނޫންބާއޭ ޔާޝާގެ ހިތަށް އެރީ އެއްވެސް މީހަކަށް އިތުބާރުކުރަން އެވަގުތު އޭނާގެ ބަލި ހިތް ބޭނުންނުވީތީއެވެ.\n“އާނ… މިއީ ސިޑިން ވެއްޓިފަ.” ފަޅައިގެންގޮސްފައިވާ އަނގަމައްޗަށް ޔާޝާ ބަލާކަން ފާހަގަވެގެން ކްރިސް ދޮގުހަދައިލިއެވެ. ޔާޝާ އޭނާގެ މޫނު އަނބުރައިލީ އަނެއް ފަޅިއަށެވެ.\n“ތެދަށް ބުނެބަލަ އަހަރެންދެކެ ފޫހިވެއޭ! ދެން ކޮންމެހެން މަޖުބޫރުވެގެން، ގިލްޓީ ފީލްވާތީ އަންނާނެކަމެއް ނެތް!” ޔާޝާ ވާހަކަދެއްކީ ކްރިސްއަށް ބަލައިވެސްނުލައެވެ. ޔާޝާއަށް އޭނާގެ ހާލަތު އަންދާޒާކުރެވުނީކަން ކްރިސްއަށް އިނގުނެވެ.\n“ތީ ޔާޝާއަށް ހީވާގޮތް. އަހަރެން ޔާޝާ ދެކޭ ހިތުން އަންނަނީ.” ކްރިސް ބުންޏެވެ. ކްރިސްގެ ބަސް ޔާޝާއަށް އެއްގޮތަކަށްވެސް ގަބޫލުކުރެވޭގޮތެއް ނުވިއެވެ. ތެދުވެ ހިނގައިގަތީ އެތެރެއަށް ވަނުމަށެވެ. ނަމަވެސް ބިންމަތީ އޮތް ގާގަނޑަކަށް އެރިފައި ފަޔަށް އެރި ތަދުން ބިންމައްޗަށް ވެއްޓުނެވެ. ކްރިސް ބާރު ބާރަށްގޮސް ޔާޝާ ކައިރިއަށް ތިރިވިއެވެ.\n“ހެޔޮ… ދުރަށްދޭ!” ކްރިސް ޔާޝާއަށް އެހީވެދޭން އުޅުނު ނަމަވެސް ޔާޝާ ކްރިސްގެ އަތް ފޮޅައިލީއެވެ. އަމިއްލައަށް ކޮޅަށް ތެދުވެ ޖެހުނީ ކޮރެކެވެ. ދެވަނަ ފަހަރަށް ވެއްޓުމުގެ ކުރިން ކްރިސް ވަރަށް ހުޝިޔާރުކަމާއިއެކު ޔާޝާ ހިފެހެއްޓިއެވެ. އަދި ދޫކޮށްލާށޭ ކިޔައި ތެޅި ފޮޅެމުންދިޔަ ޔާޝާގެ ޝަކުވާއަކަށް ސަމާލުކަމެއް ނުދީ، އަތްދަނޑި މައްޗަށް ލައިގެން ދިޔައެވެ.\nޖީލާން އިނީ ފޭސްބުކުގައި ހުރި ޔަޝަލްއާއި އޭނާގެ ކޮންވަޒޭޝަންތައް ކިޔަންށެވެ. އިރުއިރުކޮޅާ ހީލެވެއެވެ. ޔަޝަލްއާއިއެކު ހޭދަކުރި ދުވަސްކޮޅަކީ އޭނާގެ ހަޔާތުގައި އެންމެ އުފާވެރި ދުވަސްތައް ނޫންބާއޭ ހިތަށް އެރިއެވެ. ކުއްލިއަކަށް ޖީލާންގެ ހިތަށް އައީ އެމިލީއެވެ. އެމިލީއާއި ރައްޓެހިވީ ކޮން އިރަކުބާއެވެ؟ ފޭސްބުކް ހާވާލިއިރު އޭގެ ކުރިން އެމިލީ ދަންނަ ކަމުގެ އެއްވެސް ނިޝާނެއް ނުފެނުނެވެ. އެމިލީ ލަންޑަނަށްގޮސް ފޯނު ނަންބަރާއި ސޯޝަލް މީޑިއާގެ ހުރިހާ އައިޑީއެއް ބަދަލުކުރި ވާހަކަ ބުނުމުން ޖީލާންގެ ހިތުގައި ކުރިންވެސް ވަނީ ޝައްކު އުފެދިފައެވެ. އެމިލީ އޭނާއަށް އޮޅުވާލައިގެން އުޅޭނަމަ އޭގެ މަގުސަދަކީ ކޮބައިބާއޭ އޭނާގެ ހިތަށް އެރިއެވެ.\nޖީލާން އޭނާގެ ހިޔާލުތަކުން ނެރުނީ ޔަޝަލްގެ ފޯނުކޯލެވެ. އަވަސްއަވަހަށް ޖަވާބު ދެވުނީ އެންމެ ސިކުންތެއްވެސް ލަސްކުރަން ބޭނުން ނުވާތީއެވެ. ޔަޝަލް އެދުނީ ޖީލާން އޭނާއާއި އެކު ތަނަކަށް ދިއުމަށެވެ. ކޮންތާކަށްހޭ ޖީލާން އެއްސެވެ.\n“އަހަރެން ބޭނުން ޖީލާންގެ ހަނދާންތައް އަނބުރާ ލިބެން. އަހަރެން އެހީވެދޭނަން…” އިރުކޮޅަކަށް ހަމަހިމޭންވުމަށްފަހު ޔަޝަލް ބުނެލިއެވެ.\nޖަންނަތްއާއި ހައިޝަމް ތިބީ ރާއްޖެތެރޭ ރަށެއްގެ ގޮނޑުދޮށުގައެވެ. އެ ދެމީހުން ފިޔަވައި އިތުރު ދިރުމެއްގެ ހިލަމެއްވެސް ނެތް ތަނެކެވެ.\n“ކޮބާ ނުވި ދޯ އެކަމެއް؟ އެ ޔަޝަލް ދެކެ ވާ ލޯބި ކުރިއެރީދޯ… ބައްޕަގެ ފުރާނައަށްވުރެވެސް…”\n“ނޫން. ބައްޕައަށް އެއްވެސް ގޮތެއް ނަހަދާތި! އަދި ކުޑަ ވަގުތުކޮޅެއްދީ.” ހައިޝަމް ޖަންނަތްގެ ފައި ބުޑަށް ތިރިވެ އާދޭސް ކުރަންފެށިއެވެ. އާނއެކެވެ. އޭނާ މިވަނީ މަޖުބޫރުކަމެއްގެ ތެރޭގައެވެ. އުފަން ބައްޕަގެ ފުރާނަ ސަލާމަތްކުރުމަށް ލޯބިވާ އަންހެންކުއްޖާގެ ފުރާނަ ދުއްވައިލަންޖެހިފައެވެ.\n“އެ ހަގުރާމައިން ފެށިގެން ކަލޭގެ ބައްޕަ ވާނީ މަގޭ ހައްޔަރުގަ. އެންމެން ހީކުރަނީ އޭނަ މަރުވީކަމަކަށްނު. ހުރިހާކަމެއްވެސް މި ދުވަހަށްޓަކައި. ކަލޭ އަހަރެންގެ ބާރުގެ ދަށަށް ގެނެސް، ކަލޭ ލައްވާ ހުރިހާކަމެއް ނިންމުމަށް. އެ ޖައްބާރުގެ ހަށިގަނޑާއި ފުރާނަ ވަކި ނުވަންޏާ ދެން އަމާޒުކުރާނީ އޭނާގެ ދޮށީ ދަރިއަށް. އެހާ ކުޑަކަމެއްވެސް ނުވެގެންތަ ތި އުޅެނީ؟ އަޅެ އަހަންނަކަށް އޭނައަކާ ކައިރިއެއް ނުވެވެޔޭ!!!” ޖަންނަތް ހަޅޭއްލަވައިގަތެވެ. “ލަންޑަނަށްވެސް އެރޭނަމަތާ ދެން ހުރި ދަރިވެސް މެރޭނީ.” އަމިއްލަ ނަފްސު ހަމައަކަށް އެޅުވުމަށް މަސައްކަތް ކުރަމުން ޖަންނަތް އަނެއްކާވެސް ވާހަކަ ދެއްކިއެވެ.\n“މާދަމާ ހުރިހާ ކަމެއް ނިންމާނަން.” ހައިޝަމް ޔަގީންކަން ދިނެވެ. “ބައްޕައަށް ގޮތެއް ހަދައިގެން ނުވާނެ!”\n“ސައުއްވީސް ގަޑިއިރު ކަލެއަށް ލިބޭނީ. މާދަން މެންދަމުން އަނބުރައި ބާރަޖަހާއިރު ހުރިހާކަމެއް ނިމެންވާނެ!”\nވިންޗެސްޓާރ ސިޓީގައި އޮތް ބައްދަލުވުމަކަށް ތިން ދުވަހަށް ދިޔަ ޑޭވިޑް، ދެ ދުވަސް ފަހުން އެނބުރި ލަންޑަނަށް އަންނަން ޖެހުނީ ބައްދަލުވުން ކެންސަލްވުމުންނެވެ. ފޮށި ހިފައިގެން ހަވޭއްޔަށް ވަދެވުނުއިރު ޖާރިޔާއެއްވެސް ފެންނާކަށް ނެތެވެ. ވިކްޓޮރިއާ ފެނޭތޯ ދެކޮޅު ބެލުމަށްފަހު ޑޭވިޑްގޮސް ކޮޓަރި ދޮރު ހުޅުވައިލިއެވެ. ފެނިގެންދިޔައީ އޭނާ ހައިރާންކުރުވަނިވި މަންޒަރެކެވެ.\nHaadha rythi storyekey.. adhi alah mi ki ….?\nthnk u shaai. nxt prt ah inthizaaru kollachey\nWoww… stry hama vrh vrh salhi… kn irakun next part??????\nthnx maii. nxt prt wednesday ga\nV v reethi but thankolheh kuree\ndhena anna bai thankolheh dhigu kolleveytho balaanan iney. thnx4reading\nwowwww Masha Allah. story haadha reehchey. hama supper. alhe dhn oih part avahah genesdhehchey. when next part up kurany..??\nthnk u. next prt wednesday ga\nObinex to the max\nWhen next curiously waiting\nthnk u to the max. nxt prt wednesday ga?\nmifaharu thankolheh avahah liyevuneema 1 dhuvas kurin up kollee ingey. nxt prt wednesday ga iraadhakurevviyya?\nv loabi mi stryyy.. ❤❤.. i reallyy luv ths stry.. keep it up.. nge ..\ney jinnee koba next part ?\nahanakah neyge jinni ehchi vaahaka liyaa kmeh avahah up kohdhybala avaskurey ehrn noony yaaamu andhaa alhiyah hadhaalaanan be farst mi adhu noony maadhan up nukidhyfiyaa fanditha hadhhanan\nsry ingey las veema. wifi kendigen. mihaaru innane up koffa aa baeh. and fanditha doesnt work on me. im too strong for dat?\nލޯބި October 14, 2020\nއެހެނިހެން ދީނީ ލޯބި June 13, 2018\nއާވާ ހަނދާން 17\nހިތާމަ ލޯބި April 28, 2017\ninthixaaruga hurin…. 5\nލޯބި May 19, 2016\nނޭދެމޭ ވަކިވުމެއް… ހާދަހާ ލޯބިވޭ 42\nޢަޞްރު (ފަންސާސްދެވަނަ ބައި)\nދީނީ ލޯބި March 12, 2017


Aa Runway hulhuvan sifainge Para Jumping aai Air show eh\nރަންވޭ ހުޅުވަން މާދަމާ ސިފައިންގެ ޕެރަޖަންޕާއެކު އެއާޝޯއެއް\nއާ ރަންވޭ ހުޅުވުމުގެ ގޮތުން ދިވެހި ސިފައިންގެ ޕެރަޖަންޕާއެކު އެއާ ޝޯއެއް މާދަމާ އޮންނާނެ އެވެ.\n"އަވަސް" އަށް އެނގިފައިވާ ގޮތުގައި އާރަންވޭ ހުޅުވުމަށް ބާއްވާ ހާއްސަ ރަސްމިއްޔާތުގައި ތަފާތު ހަރަކާތްތަކެއް އޮންނާނެ އެވެ. މިގޮތުން އެންމެ ހާއްސަ އެއް ހަރަކާތަކަށް ވެގެންދާނީ މިހާރު އުފައްދާފައިވާ އެންމެ ބޮޑެތި ބޯޓުތަކުގައި ތެރޭގައި ހިމެނޭ އޭ 380 މަރުކާރުގެ ބޯޓެއް މާލެ މަތިން ވަރަށް ތިރިން އުދުހިފައި ގޮސް ރަންވޭގައި ޖެއްސުމެވެ. މަންޒަރު ބަލަން ނުކުންނަ މީހުންނަށް ރީއްޗަށް ފެންނަހާ ތިރިން މި ބޯޓް ދުއްވާނީ ދިވެހި ޕައިލެޓެކެވެ.\nއެނގިފައިވާ ގޮތުގައި މި ހަފުލާގައި އިތުރު ސަޕްރައިޒް ކަންތައްތަކެއް ވެސް ހިމެނެ އެވެ. މީގެ އިތުރުން އެއް ފަހަރާ ގިނަ އަދަދެއްގެ އެއާޓެކްސީ ވަރަށް ތިރިން އުދުހު، އެއާޝޯއެއް ބާއްވާނެ އެވެ. އަދި ދިވެހި ސިފައިގެން ތެރޭގައި ހިމެނޭ ވައިކުޑަ އިން ފުންމުމުގެ ހުނަރު ލިބިފައިވާ ސްޕެޝަލް ފޯސަސްގެ ހާއްސަ ހަރަކާތްތަކެއްވެސް ހިމެނެ އެވެ.\nދުނިޔޭގެ އެންމެ ބޮޑެތި ބޯޓު ފަހަރަށް ޖެއްސޭ "ކޯޑް އެފް" ސްޓޭންޑަޑްގައި ހަދާފައިވާ އާ ރަންވޭގެ ދިގުމިނުގައި 3،400 މީޓަރު އަދި ފުޅާމިނުގައި 60 މީޓަރު ހުރެ އެވެ. އެންމެ ބޮޑެތި ބޯޓު ފަހަރަށް ޖެއްސޭގޮތަށް ފަރުމާކޮށްފައިވާ މި ރަންވޭގެ ބޯމިނުގައި 200 މިލިމީޓަރު ހުންނާނެ އެވެ. ޗައިނާގެ ބެއިޖިން އާބަން ކޮންސްޓްރަކްޝަން ގުރޫޕް (ބީޔޫސީޖީ) އިންނެވެ. މި ލޯނު އެއްބަސްވުމުގައި ސޮއިކުރީ 8، ޑިސެމްބަރު 2015 ވަނަ އަހަރު އެވެ. އަދި ރަންވޭ އަޅާ ސަރަހައްދުގެ ބިން ހިއްކުމުގެ މަސައްކަތް ފަށާފައިވަނީ 25، ޖުލައި 2016 ގަ އެވެ. މަސައްކަތް ފައްޓަވައި ދެއްވީ ރައީސް އަބްދުﷲ ޔާމީން އެވެ. ރަންވޭ އަޅަން 60 ހެކްޓަރުގެ ބިން ހިއްކާފައިވެ އެވެ.


Nolhivaranfaru ge maru ge haadhisaa ge handhaaneh, moodhu adin | Mihaaru\nނޮޅިވަރަންފަރުގެ މަރުގެ ހާދިސާގެ ހަނދާނެއް، މޫދު އަޑިން\n16 ސެޕްޓެމްބަރ 2019 - 10:472comments\nމިދިއަ މަހު ހދ. ނޮޅިވަރަންފަރުން ފުރައިގެން އެ އަތޮޅު ހަނިމާދު އަށް ދަތުރުކުރަނިކޮށް، ލޯންޗު ބަންޑުން ޖަހައިލައި ފަސް މީހުން މަރުވި ހާދިސާގެ ހަނދާނެއް، މޫދު އަޑިން ރޭ ބަޔަކަށް ފެނިއްޖެ އެވެ.\nހަނިމާދޫ ދެކުނު ކޮޅަށް އިހި ނަގަން ފީނި ޒުވާނުންތަކަކަށް ފެނިގެން ނެގީ ކަޅު ކުލައިގެ ފޮއްޓެކެވެ. އޭގައި ހުރީ ކޮންމެވެސް ވަރަކަށް ފެހި ވެސް ޖަހައިފަ އެވެ. އެ ފޮށި މިހާރު ވަނީ ފުލުހުންނާ ހަވާލުކޮށްފަ އެވެ.\n"މިހާރު" އަށް އެނގިފައިވާ ގޮތުގައި އިހީގެ މަސްވެރިކަމަށް ނުކުތް މީހުންނަށް ފެނުނީ، ލޯންޗު ބަންޑުން ޖަހައިލި ހާދިސާއިން ސަލާމަތްވި އާއިޝަތު ޝެހެނާޒް 29، ގެ ފޮއްޓެވެ.\nއިހި ނަގަން ފޭބި ގްރޫޕްގައި ހިމެނޭ ފިރާގު މުހައްމަދު ބުނީ އެ ފޮށި ފެނުނީ ލޯންޗު ބަންޑުން ޖަހައިލި ސަރަހައްދުން ކަމަށެވެ. އެ ފެނުނީ އެ ގްރޫޕްގެ އެހެން ޒުވާނެއް ކަމަށް ވާ އަލީ ވިސާމަށް ކަމަށް އޭނާ ބުންޏެވެ.\n"ހިތަށްއެރީ އެ މީހުންނަށް ބޭނުން އެއްޗެއް އޭގައި ހުރެދާނެއޭ. ފައިސާ ވެސް ހުރެދާނެއޭ. އެހެންވެ ނަގައިގެން ގެނެސް ޕޮލިހާ ހަވާލުކުރީ،" ފިރާގު ބުންޏެވެ.\nއެކަމަކު އޭނާ ބުނީ އެ ފޮށީގެ އިތުރުން ދަތުރުވެރިންގެ އެހެން އެއްވެސް އެއްޗެއް ފެނިފައިނުވާ ކަމަށެވެ.\nމިދިޔަ މަހު 29 ގައި ބަންޑުން ޖަހައިލި ލޯންޗުގައި ދަތުރު ކުރި މީހުންގެ ހުރިހާ އެއްޗެއް، އެ ހާދިސާގައި ވަނީ ގެއްލިފަ އެވެ.\nއެ ހާދިސާގައި ފަސް ހަތަރު މީހަކާއި ތިން އަހަރުގެ އަންހެން ކުއްޖަކު މަރުވި އެވެ. އޭގެ ތެރޭގައި އެއް އާއިލާއެއްގެ ހަތަރު މެމްބަރަކު ހިމެނެ އެވެ.\nލޯންޗު ބަންޑުން ޖަހައިލި ހިތާމަވެރި ހާދިސާގައި މަރުވި މީހުން:\n- ހުސައިން އަބްދުﷲ 55، އަހިމާގެ، ނޮޅިވަރަންފަރު - މަރިޔަމް މައުސޫމް 48، ހުސައިންގެ އަންހެނުން - ފާތުމަތު ގުރައިޝާ 30، ހުސައިންގެ ދަރިފުޅު - އީރާ ހަސަން ޝިފާޒް 3، ގުރައިޝާގެ އަންހެން ދަރިފުޅު - އާއިޝަތު އަލީ 51، ސަލާމަތްވި ޝުކުރޫގެ އަންހެނުން


ޑިއުޓީ ހިލޭ ޝިޕްމެންޓް\nވެހިރާއްޖޭގެ އިމްޕޯރޓް/އެކްސްޕޯރޓް ކުރުމުގެ ޤާނޫނު 31/79 ގައިވާ ގޮތުގެ މަތިން، އެއްވެސް ފަރާތަކުން ދިވެހިރާއްޖެއިން މުދާ އެކްސްޕޯރޓް ކުރާނަމަ، މިނިސްޓްރީ އޮފް އެކޮނޮމިކް ޑިވެލޮޕްމަންޓް (އެމްއީޑީ) ގައި ރަޖިސްޓްރީ ކުރަން ވާނެއެވެ.\nދިވެހިރާއްޖެއިން އެކްސްޕޯޓް، ރީ-އެކްސްޕޯޓްކުރާ، ރާއްޖޭގައި އުފެދޭ ނުވަތަ އުފައްދާ ތަކެތީގެ ތެރެއިން މާވަހަރު ފިޔަވައި އެހެން އެއްވެސް އެއްޗަކުން އެކްސްޕޯޓް ޑިއުޓީ ދައްކާކަށްނުޖެހޭނެއެވެ. މާވަހަރުން އެކްސްޕޯޓް ޑިއުޓީގެ ގޮތުގައި ނަގާނީ އޭގެ އެފް.އޯ.ބީ އަގުގެ %50 އެވެ.\nމީގެ އިތުރުން މި ޤާނޫނުގެ ދަށުން ދިވެހިރާއްޖެއީން އެކްސްޕޯޓް، ރޯ-އެކްސްޕޯޓްކުރާ މުދަލަށް، މޯލްޑިވްސް ކަސްޓަމްސް ސަރވިސްއިން، ކަނޑައަޅާ އަގުގެ ކޮންމެ 100 ރުފިޔާ އަކުން 1ރުފިޔާ ގެ މަގުން ރެވެނިއު ފީއެއް ދައްކަން ޖެހެއެވެ.\nވިޔަފާރި އުސޫލުން ރީއެކްސްޕޯޓްކުރާ މުދަލަށް، އޭގެ އެފް.އޯ.ބީ އަގުގެ %5 ރޯޔަލްޓީއެއް ދައްކަންވާނެއެވެ.


LIVE: Palestine Ge Haalath - Vaguthu\nވަރުގަދަ ހަމަލާތަކުން ވެސް އިސްރާއީލަށް މުޖާހިދުންގެ ހަމަލާތައް ނުހުއްޓުވުނު\nޣައްޒާއަށް އިސްރާއީލުން ވައިގެ ހަމަލާތައް ދެމުން ދާތީ އަންހެނުންނާއި ކުޑަކުދިން ހިމެނޭހެން 200 ވަރަކަށް މީހުން ގެތަކުން ނިކުމެގެން ގޮސް ޣައްޒާގައި ހުންނަ އދ.ގެ ސްކޫލަކުން ހިމާޔަތް ހޯދަމުން އެބަގެންދޭ.\nއިސްރާއީލުން ޣައްޒާއަށް އެއްގަމު މަގުން ހަމަލާތައް ދޭން ފަށައިފި. ނަމަވެސް ހަމަލާތައް ދެނީ އިސްރާއީލް ސިފައިން އިސްރާއީލްގެ ބޯޑަރުން އެތެރޭގައި ތިބެ. ޣައްޒާގެ އެތެރެއަށް ސިފައިން ނުވަދެ ކަމަށް ރިޕޯޓްތައް ބުނޭ.\nލުބުނާނުން އިސްރާއީލަށް ތިން ރޮކެޓް ފޮނުވާލައިފި.\nޣައްޒާގެ އުތުރުގައި ހުންނަ ބައިތު ހަނޫންގެ ހޮސްޕިޓަލަށް އިސްރާއީލުން ބޮމުގެ ހަމަލާތައް ދެމުން އެބަގެންދޭ.\nޣައްޒާގެ ފިރިހެނަކާއި، އޭނާގެ މާބަނޑު އަނބިމީހާ އާއި ހަތަރު ދަރިން ޝަހީދުކޮށްލައިފި.\nBREAKING NEWS: Gaza Firihenakaai Eyna Ge Maabandu Anbimeehaa Aai4Dharin Shaheedkohlaifi https://t.co/bFBWlBsD7z\n— Vaguthu Online (@VaguthuOnline) May 13, 2021\nIsrael Ge Bomuge Hamalaa Akun Gaza Ge Dhekudhin Hanigothakah Salaamaiyvejje https://t.co/j12t4AQxmF\nޣައްޒާއަށް އެއްގަމު މަގުން އަރައިގަތުމަށް އިސްރާއީލްގެ 9000 ސިފައިން އިސްރާއީލާއި ޣައްޒާ ގުޅޭ ބޯޑަރު ކައިރިއަށް ޖަމާކޮށްފި.\nހޯމަ ދުވަހުން ފެށިގެން މިހާތަނަށް ޣައްޒާ އިން އިސްރާއީލަށް 1700 ރޮކެޓް ފޮނުވާލާފައިވާ ކަމަށް އިސްރާއީލްގެ އަސްކަރިއްޔާ އިން ބުނެފި.\nއިސްރާއީލުން ޣައްޒާއަށް ދެމުންގެންދާ ހަމަލާތަކުގައި ޝަހީދުވި މީހުންގެ އަދަދު 87 އަށް އަރައިފި. އޭގެ ތެރޭގައި 18 ކުޑަކުދިންނާއި، އަށް އަންހެނުން ހިމެނޭ.\nއިސްރާއީލަށް އިތުރު ރޮކެޓް ހަމަލާތައް ހަމާސް ޖަމާއަތުން ފޮނުވައިފި.\nއިސްރާއީލުގެ މީހުން ގިނަ ސަރައްދަކަށް މި ރޮކެޓް ހަމަލާ ދޮނުވާފައިވާއިރު، މިހާތަނަށް މީހަކަށް އަނިޔާވި ކަމަށް ރިޕޯޓް ކޮށްފައެއް ނުވޭ\nއިސްރާއީލުން އަންނަނީ ވައިގެ މަގުން ދެމުން އަންނަ ހަމަލާ ހުއްޓާލައި އެއްގަމު މަގުން ޢައްޒާއަށް ހަމަލާ ދިނުމަށް ތައްޔާރުވަމުން.\nއެގޮތުން ގިނަ އަދަދެއްގެ އަސްކަރީ ސިފައިންނާއި ޓޭންކަރުތައް ވަނީ ޢައްޒާގެ ބޯޑަރަށް ފޮނުވާފައި. އިސްރާއީލުން ޢައްޒާގެ ބޯޑަރަށް ފޮނުވާފައިވާ އުޅަނދާއި ސިފައިންގެ އަދަދު 7،000 އަށް އަރާ ކަމަށް ރިޕޯޓްތަކުން ބުނޭ\nއިސްރާއީލުގެ ލަވަކިޔުންތެރިއެއް ކަމަށްވާ ޔިޝައި ލެވި ވަނީ އެގައުމުގެ އަސްކަރިއްޔާއިން ޢައްޒާ ބިމާއި ހަމަ ކޮށްލުމަށް ގޮވާލާފައި.\nއެގޮތުން އެގައުމުގެ މީޑިއާއަކަށް މައުލޫމަތު ދެމުން އޭނާ ބުނީ ހަމާސް އެއްކޮށް ބިމާއި ހަމަވަން ދެކަށް ހަމަލާތައް ހުއްޓާލައިގެން ނުވާނެ ކަމަށް.\nއިސްރާއީލުން ޢައްޒާއަށް ދެމުން އަންނަ ހަމަލާ ވަގުތުން ވަގުތަށް ހުއްޓާލުމަށް މިސްރު އަދި ރަޝިއާއިން ގޮވާލައިފި.\nމިސްރުގެ ފޮރިން މިނިސްޓަރ ސަމީހް ޝޫކްރީ އާއި ރަޝިއަން ކައުންޓަރ ޕާޓް ސާޖީ ލަވްރޮވް ވަނީ އިސްރާއީލުން ދެމުން އަންނަ ހަމަލާ ހުއްޓާލުމަށް ގޮވާލާފައި\nއިސްރާއީލުން ދިން ހަަމަލާގައި އަލް-ބުރާއިޖްގެ ގެއިން މިހާތަނަށް ފަސް މީހަކު ޝަހީދުވެއްޖެ.\nއިސްރާއީލުން ދިން އެ ހަަމަލާގައި ހަތަރު މީހަކު ޝަހީދުވެއްޖެކަން ކަށަވަރުވެއްޖެ.އޭގެ ތެރޭގައި އަންހެނަކު ހިމެނޭ/\nޣައްޒާއިން ބުނީ، އެއީ އިންޒާރު ލިބުމެއް ނެތި އައި މިސައިލު ހަމަލާއެއް ކަމަށް.\nޣައްޒާގެ އަލް-ބުރައިޖްގެ ކުރީގެ މޭޔަރުގެ ގެއަށް އިސްރާއީލުން ދިން ހަަމާލާއެެއްްގައި އަންހެނަކާއި، އޭނާގެ ދަރިން ޝަހީދުކޮށްލައިފި. ފަހުގެ މައުލޫމާތުތައް ބުނާގޮތުގައި، ޝަހީދުވެފައި ވަނީ ތިން މީހުން. ބައެއް ކުދިން ވަނީ ވެެއްޓުނު އިމާރާތުގެ ދަށުގައި.\nއިސްރާއިލްގެ ބެން ގުރިއޮން އެއާޕޯޓަށް ހަމާސް އިން ހަމަލާދީފި. މިހާރު އިސްރާއީލްގެ ހުރިހާ އެއާޕޯޓެއް ވަނީ ބަންދުކޮށްފައި.\nހަމާސްގެ ރޮކެޓެއް އިސްރާއީލްގެ އެއިލަޓް ކައިރީގައި ހުންނަ ދެވަނަ އިންޓަނޭޝަނަލް އެއާޕޯޓް ރެމަންއަށް އަމާޒުކޮށްފި. އެ ރޮކެޓް ވެއްޓިފައި ވަނީ އެލިއޮޓް ސަރަހައްދަށް. މީގެ ކުރިން ހަމާސް އިން ވަނީ ރޮކެޓެއް ގުރިއޮން އެއާޕޯޓަށް އަމާޒުކޮށްފައި.\nއިތުރު ރޮކެޓް އެލާމްތަކުގެ އަޑު އަޝްޑޮޑް އާއި ބީރްޝެބާގައި ގަދަވެއްޖެ. މީޑިއާ ރިޕޯޓްތައް ބުނާގޮތުގައި، އެއީ 50 ވަރަކަށް ރޮކެޓް. އެ ރޮކެޓްތައް އޮބްޒާވް ކުރަމުންދާއިރު، އެއް ރޮކެޓް ބަޓް ޔަމްއަށް ވެއްޓިފައިވާ ކަމަށް ރިޕޯޓްތައް ބުނޭ.\nރޮކެޓް ހަމަލާތައް އަންނަ ކަމުގެ އިންޒާރު ދިނުމުގެ ގޮތުން އަޅާ އެލާމް ސްޑެރޮޓް އާއި ޝާރް ހަނެގެވްގައި ގަދަވެއްޖެކަމަށް ރިޕޯޓްތައް ބުނޭ.\nއިސްރާއީލްގެ ޓެލް އަވިވް ސިޓީ އާއި އަދި ބައެއް އެހެނިހެން ސިޓީތަކަށް ރޮކެޓް ހަމަލާތަކެއް އަމާޒުވަމުންދާކަމުގެ ސައިރެންތައް އަޅަން ފަށައިފި، ސައިރެންގެ އަޑުތައް ބީރްޝެބާއަށް އަށް އަޑުއިވެމުންދާ ކަމަށް ރިޕޯޓްތައް ބުނޭ.\nހަމާސްގެ އަސްކަރިއްޔާގެ ސްޕޯކްސްޕާސަން އަލް-ޤައްސާމް ވަނީ މިހާރު ހިނގަމުން އަންނަ ހަމަނުޖެހުމުގައި ހުޅަނގު ޕަލަސްތީނުގެ ރައްޔިތުން ބައިވެރިވާން އެދިފައި.\nއިސްރާއިލުގެ ކޮންމެ ދިމާލަކަށް ހަމަލާ ދެވޭ ވަރުގެ ވަރުގަދަ ރޮކެޓެއް ހަމާސްއިން އުފައްދައިފި.\nBREAKING: Israel Ge Konme Thannakkavves Hamalaa Dhevey Varuge Rocket Eh Hamas In Ufahdhaifihttps://t.co/IyipMrvmGZ\nޣައްޒާއިން ދިން ހަމަލާތަކުގައި އިސްރާއީލަށް ލިބިފައި ހުރި ގެއްލުންތައް - ފޮޓޯ: އިސްރާއީލް މީޑިއާ\nއިސްރާއީލުން ޣައްޒާއަށް ދެމުން ގެންދާ ހަމަލާތައް ހުއްޓާލާނީ ޣައްޒާގެ ރައްޔިތުން އެކީ ނެތިގެން ދިޔުމުން ކަމަށް އިސްރާއީލުން ބުނެފި\nGaza Ah Dhey Hamalaa Thah Huttaalaanee Emeehun Ekee Nethigen Dhiumun: Israel\nIsrael Fuluhun Al-aqsa Miskithah Gehlun Dhey Manzaru! https://t.co/oJymjK5KD9\nހަމާސްގެ އިސް ކޮމާންޑަރެއް ޝަހީދު ވެއްޖެ.\nHamas Ge Iss Commander Eh Shaheedhu Vehjje https://t.co/PnAfUd9UBn\nމަޝްހޫރު ގިނަ ފަންނާނުންތަކެއް ފަލަސްތީނުގެ ދިފާއުގައި ނިކުމެއްޖެ.\nMashooru Gina Fannaanun Thakeh Palestine Ge Dhifaaugai Nikumehjje https://t.co/IEOuWNQ22e\nއިސްރާއީލުން ޝަހީދުކޮށްލި ނަރުހެއް ކަމަށްވާ ރަޒާންގެ ގެއަށް ބޮން އަޅައިފި.\nIsrael In Shaheed Kolli Naruheh Kamahvaa Razan Ge Geah Bon Alhaifi https://t.co/KeG7Rt8HXR\nޣައްޒާއަށް އެއްގަމު މަގުން ހަމަލާދޭން އިސްރާއީލުން ތައްޔާރުވާން ފަށައިފި.\nBREAKING NEWS: Gaza Ah Ehgamu Magun Hamalaadheyn Israel In Thahyaaruvaan Fashaifi https://t.co/vADyc88AU5\nSome refreshing pictures of Eid celebrations at Al-Aqsa. #EidAlFitr 🇵🇸♥ pic.twitter.com/Fwwu1ZoG9Z\n— TIMES OF GAZA (@Timesofgaza) May 13, 2021\nIsraeli airstrikes cause significant damage to the infrastructure in Gaza City. Watch this latest video.#GazaUnderAttack #GazaUnderFire pic.twitter.com/46u2gZaRCC\nދުމުގެ އަސަރުކޮށްގެން އިސްރާއީލްގެ 59 މީހަކަށް ފަރުވާދޭން ޖެހިއްޖެ.\nDhumuge Asaru Kohgen Israel Ge 59 Meehakah Faruvaa Dheyn Jehijjje https://t.co/0RAoVlW7lW\nފަލަސްތީންގައި ވެސް މިއަދު ދަނީ ފިތުރު ޢީދު ފާހަގަކުރަމުން. ފަލަސްތީންގެ މިސްކިތްތަކަށް އެތައް ހާސް ބަޔަކު ވަނީ ޢީދު ނަމާދު ކުރަން ޖަމާވެފައި.\nގުދުސްގައި އެތައް ހާސް ބަޔަކު އީދު ނަމާދުކުރަނީ\nއިސްރާއީލްގެ ގިނަ ސަރަހައްދުތަކަށް މިހާރު ވެސް އަންނަނީ ރޮކެޓް ހަމަލާތައް އަމާޒުވަމުން. ވަރަށް ގިނަ ސަރަހައްދުތަކުގައި ދަނީ ރޮކެޓް ހަމަލާއެއް އަމާޒުވެދާނެ ކަމުގެ އިންޒާރު ދިނުމުގެ ގޮތުން އިންޒާރުގެ ސައިރަން އަޅަމުން.\nއިސްރާއީލްގެ އުތުރުގެ ބައެއް ސަރަހައްދުތަކަށް މިއަދު ވަނީ ރޭލް ދަތުރުތައް ހުއްޓާލާފައި. ރޭޕް ދަތުރުތައް ވަގުތީ ގޮތުން ހުއްޓާލީ ޣައްޒާ އިން ދިން ރޮކެޓް ހަމަލާތަކެއް އަމާޒުވެ، ރޭލް މަގުތަކަށް ގެއްލުން ލިބިފައިވުމުން.\nއިސްރާއީލަށް މުޅި ދުނިޔެއަށް ބެލި ނަމަވެސް އަސްކަރީ ގޮތުން އެންމެ ވަރުގަދަ އެއްގައުމެވެ. އިސްރާއީލްގެ އަސްކަރީ ގާބިލްކަމަށް ބަލާއިރު ފަލަސްތީނުގެ ޣައްޒާގައި ތިބި މުޖާހިދުންނަކީ އަސްކަރީ ގޮތުން ބަލިކަށި، އެކަށީގެންވާ ހަތިޔާރެއް، އަދި ތަމްރީނެއް ވެސް ނެތް ބައެކެވެ. ނަމަވެސް ފާއިތުވި ހަތަރު ދުވަހު ވެސް ޣައްޒާގެ މުޖާހިދުން ސާބިތުކޮށްދެމުން ގެންދިޔައީ އެމީހުން ބަލިކުރުން އެއީ އިސްރާއީލަށް ފަސޭހައިން ކުރެވޭނެ ކަމެއް ނޫންކަމަށެވެ.\nއިސްރާއީލްގެ ހަމަލާތަކުގައި މިހާތަނަށް ފަލަސްތީންގެ 65 މީހަކު ވަނީ ޝަހީދުވެފައެވެ. އޭގެތެރޭގައި 16 ކުޑަކުދިން ވެސް ހިމެނެއެވެ. އިސްރާއީލަށް ޣައްޒާ އިން ވެސް ދަނީ ރޮކެޓް ހަމަލާތައް ދެމުންނެވެ. ޣައްޒާ އިން ދިން ރޮކެޓް ހަމަލާތަކުގައި މިހާތަނަށް އިސްރާއީލްގެ ހަތް މީހަކު ވަނީ މަރުވެފައެވެ.\nޣައްޒާގައި ހަރަކާތްތެރިވާ ހަމާސް ޖަމާޢަތާއި އިސްލާމިކް ޖިހާދުން ތަކުރާރުކޮށް ބުނަމުން އަންނަނީ އިސްރާއީލަށް ހަމަލާ ދިނުމުގައި ފަހަތައް ނުޖެހޭނެ ކަމަށެވެ.\nބައެއް މަސްދަރުތައް ބުނާ ގޮތުގައި އިސްރާއީލަށް ޣައްޒާއިން ދެމުންގެންދާ ހަމަލާތައް ވަރުގަދަކަމުން އިސްރާއީލްގެ ސަރުކާރަށް ވެސް ވަނީ ހައިރާންކަން ލިބިފައެވެ.\nSalaamathee Majlis In Israel Kuvverikoh Bayaan Nerun America In Huttuvaifi https://t.co/XCrXRkmpxB\n— Vaguthu Online (@VaguthuOnline) May 12, 2021\nBREAKING NEWS: Rocket Hamalaathakun Israel Ge 20 Meehaku Zahamkohlaifi https://t.co/G3h36ySOBZ\nBREAKING NEWS: Gaza In Israel Ge7Burige Geakah Hamalaadheefi https://t.co/pMNr4BumDw\nފަލަސްތީންގެ މަސްރަހާއި ގުޅޭ އިތުރު ޚަބަރުތައް "ވަގުތު" ބްލޮގް އިން ފެންނާނެއެވެ.\nމެއި 13, 2021 00:34\nާalhamdhlillah saabahey palestine\nމެއި 13, 2021 00:50\nވަރައް މަދު މިހާރު ބޭރުގެ ހަބަރުތައް\nމެއި 13, 2021 01:28\nޝުކުރުވެރިވަން އީރާނައް އަޑިން ތިދޭ ހަނތިޔާރު ގެ އެހީއަށް\nމެއި 13, 2021 01:43\nވަގުތުގެ ޚަބަރު ލިޔާ ކުއްޖާއަށް\nއިސްރާއިލް ކިޔާ ގައުމެއް ނޯއްވޭ. ޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭޭ\nމެއި 13, 2021 09:49\nނޯއްވޭ ކިޔާ ޤައުމެއް ވެސް ނޯވޭ\nމެއި 13, 2021 10:23\nމިކަމުގަ ސުންނީ މުސްލިމް ގައުމުތައް ކަމަށްވާ ސައުދީ މިސްރު ޖޯޑަން ފަދަ ގައުމުތައް ލަދު ގަންނަންޖެހޭނެ. ފަލަސްތީނުގެ ދިފާއުގައި ހަމާސްއަށް ހަތިޔާރާއި އެހެނިހެން ވަސީލަތްތައް ޝިއައީ އީރާނުން ފޯރުކޮށްދޭއިރު ސުންނީ އަރަބި ގައުމުތައް އެތިބެނީ ފަލަސްތީނު ފުނޑިގެން ދާތަން ބަލަން ހެވިފަ. ސައުދީ މިސްރު ޖޯޑަންއަކީ ޔަހޫދީ ދައުލަތް ގަބޫލުކޮށްގެން ޔަހޫދީންނާ ބައިއަތު ހިފައިގެން ފަލަސްތީނު ނެތިކޮށްލުމަށް ތިބި ބައެއް.\nރީތިކޮށްލަން ކިޔަނީ މުޖާހި ދުން\nމެއި 13, 2021 18:30\nއިސްރާއީލު މީހުން ފަހުން ހިފި ބިންތަކުން ފޭބީމަ ދެން ތިހުރިހާ ކޮމެންޓެއް ކުރާކަށް ނުޖެހޭނެ. އެހެން މީހުންގެ ބިމަށް ވެރިވެފައި ކާއެތި ކޮޅުވެސް ޗެކް ކޮއްފަ ނޫނީ އެތެރެ ވިޔަ ނުދެންޏާ ޓެރަރިސްޓެއް މުޖާހިދެއް ކިޔާނެ ކަމެއް ނެތް. ހަމާލާ ދޭނެ.\nމެއި 13, 2021 19:18\nލާދީނީ މީހުން، ސުންނަތަށް އުޅޭ މީހުންނަށް ހަރުކަށި ފިކުރު ނިސްބަތްކުރާ ބީދައިން ދެއްތޯ\nމެއި 14, 2021 00:08\nޥަގުތު މީހުން އަޅުގަނޑުު, އިޒްރާއިލް ދެކޮޅަށް ކޮމެންޓު ނުޖަހަނީ އަޅެ މުނާފިޤު ކަމުންހެއްޔެވެ.


Fuvvamulaku aai Faresmaathodha aa dhemedhu ferry ge hidhumai fashaifi\nފުވަމުލަކާއި ފަރެސްމާތޮދާ ދެމެދު ފެރީގެ ހިދުމަތް ފަށައިފި\nފުވަމުލަކާއި ފަރެސްމާތޮޑާ ދެމެދު ފެރީ ލޯންޗު ހިދުމަތް ނައިބު ރައީސް ފައިސަލް ނަސީމް އިފްތިތާހުކޮށްދެއްވަނީ --\nފުވަމުލަކު ސިޓީ އާއި ގދ. ފަރެސްމާތޮޑާއާ ދެމެދު ފެރީ އާއި ލޯންޗުގެ ހިދުމަތް ފަށައިފި އެވެ. މޯލްޑިވްސް ޕޯޓްސް ލިމިޓަޑް (އެމްޕީއެލް) އިން ގާއިމްކޮށްފައިވާާ ފެރީ އާއި ލޯންޗުގެ ހިދުމަތް އިފްތިތާހުކޮށް ދެއްވީ ނައިބު ރައީސް ފައިސަލް ނަސީމެވެ.\nދަތުރުފަތުރުގެ ނިޒާމް އިފްތިތާހު ކުރުމަށް ފަރެސްމާތޮޑާގައި މިއަދު ބޭއްވި ހަފްލާގައި ވާހަކަ ދައްކަވަމުން ނައިބު ރައީސް ފައިސަލް ވިދާޅުވީ ސަރުކާރުގެ ވިސްނުމަކީ އެއްވެސް ރަށެއް ނުވަތަ ރައްޔިތެއް ބާކީ ނުކޮށް މުޅި ރާއްޖެއަށް ތަރައްގީ ގެނެސްދެއްވުން ކަމަށެވެ. އަދި ރައްޔިތުން އެދޭ ގޮތަށް ފެންވަރު ރަނގަޅު ހިދުމަތްތަކެއް ފޯރުކޮށް ދިނުމަށް ސަރުކާރު ހިންގުމުގެ ކަންކަމުގައި ޝާމިލުވާ ހުރިހާ ފަރާތްތަކުން ވެސް ގުޅިގެން މަސައްކަތް ކުރަމުން އަންނަ ކަމަށް ފައިސަލް ވިދާޅުވި އެވެ.\n"ދިވެހި ރައްޔިތުންނަށް ލިބޭ ތަރައްގީގެ ކުރިއެރުންތައް ލިބިގެން ދިއުމުގެ ހަގީގަތަކީ ރައްޔިތުން އެކަކު އަނެކަކާ ގުޅިލާމެހި ކުރެވޭ މަސައްކަތް ހާސިލްކުރަން ބޭނުންވާ އަމާޒަށް ވާސިލުވުމަށްޓަކައި އަބަދުވެސް ގުޅިގެން މަސައްކަތްކުރުމަށް ހުރިހާ ރައްޔިތުންގެ ކިބައިން އެމަނިކުފާނު އެދެން،" ނައިބު ރައީސް ވިދާޅުވި އެވެ.\nއޭގެ އިތުރުން މުސްތަގުބަލުގެ ޖީލަކީ ވަރުގަދަ ގައުމިއްޔަތެއް ދިރުވައިދޭނެ އަދި ތަރައްގީ ގެނެސްދޭނެ ޖީލަކަށް ހެދުމުގެ މުހިންމުކަން ފައިސަލް ފާހަގަ ކުރެއްވި އެވެ. އެކަމަށްޓަކައި ބެލެނިވެރިންނާއި މުދައްރިސުން ގުޅިގެން ހަރުދަނާ މަސައްކަތްތަކެއް ކޮށްދެއްވުމަށް އެދިވަޑައިގަންނަވާ ކަމަށް ވެސް ފައިސަލް ވިދާޅުވި އެވެ.\nނާއިބު ރައީސް ފަރެސްމާތޮޑާއަށް ކުރެއްވި ދަތުރުފުޅުގައި އެރަށު ކައުންސިލާއި، މުއައްސަސާތަކުގެ އިސްވެރިންނާ ބައްދަލުކުރައްވައި، އެ ފަރާތްތަކަށް ކުރިމަތި ވަމުންދާ ގޮންޖެހުންތަކާއި އެކަންކަން ހައްލު ކުރުމުގެ ގޮތުން ކުރެވިދާނެ ކަންކަމާ ބެހޭގޮތުން މަޝްވަރާ ކުރެއްވި އެވެ.\nމޯލްޑިވްސް ޕޯޓްސް ލިމިޓެޑް ފުވައްމުލައް ފައިސަލް ނަސީމް\nފުވައްމުލަކު ހޮސްޕިޓަލުގައި ޑަޔަލިސިސް ޔުނިޓެއް ހުޅުވައިފި\nފުވައްމުލައް ސިޓީގެ މަގުހެދުމުގެ މަޝްރޫއު އަލުން ފަށައިފި\nއިބޫގެ ވައުދު ފުންޏެއް ފުވައްމުލަކަށް ބަންޑުންކޮށްލައިފި!\nފައިސަލްގެ ޗެލެންޖް: ފުވަމުލަކުން ކުރި ހޯދަން ލާހިކެއް ނޫން!


BREAKING: Maabaidhoo Council Raees ge Huvaa Kurun Faskuran Amuru Kohffi! - Vaguthu\nލ. މާބައިދޫ ކައުންސިލް ރައީސްގެ ހުވާކުރަން ލަސްކުރަން ހައިކޯޓުން ވަގުތީ އަމުރެއް ނެރެފިއެވެ.\nއޭޕްރީލް މަހުގެ 10 ވަނަ ދުވަހު ބޭއްވި ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ އިންތިޚާބުގައި މާބައިދޫ ކައުންސިލްގެ ރައީސްގެ ވޯޓާ ގުޅިގެން، އެރަށު ކައުންސިލްގެ ރައީސްކަމަށް ވާދަކުރި ޕީޕީއެމްގެ ކެންޑިޑޭޓް، ޙުސަން ޢާދިލް ވަނީ ހައިކޯޓަށް މައްސަލައެއް ހުށަހަޅާފައެވެ.\nމި މައްސަލަ ނިމުމުގެ ކުރިން މާބައިދޫ ކައުންސިލް ރައީސްގެ ޤާނޫނީ ހުވާ ކުރާތީ އެކަން ފަސްކޮށްދިނުމަށް އެދި ވަގުތީ އަމުރެއް ނެރެދެއްވުމަށް އެ ކެންޑިޑޭޓް ވަނީ ހައިކޯޓުގައި އެދިފައެވެ.\nހައިކޯޓުން މި އަމުރު ނެރެފައި ވަނީ އިންތިޚާބުގައި ވާދަކުރި ފަރާތްތަކުގެ ޙައްޤަކަށް އުނިކަން އަތުވެދާނެ ކަމަށް ބެލެވޭތީއެވެ.\n"ހައިކޯޓުން ވަކިގޮތަކަށް އަންގަންދެން، ލ.މާބައިދޫ ކައުންސިލްގެ ރައީސްގެ މަޤާމުގެ ޤާނޫނީ ހުވާކުރުން ފަސްކުރުމަށް ހައިކޯޓުގެ ޤަވާއިދުގެ 69 ވަނަ މާއްދާގެ ދަށުން އަންގާ އަމުރުކޮށްފީމެވެ." ހަައިކޯޓުގެ އަމުރުގައިވެއެވެ.\nއެމްޑީޕީގެ ކެންޑިޑޭޓް އިބްރާހީމް ވިސާމު އިންތިޚާބުގައި ކުރި ލިބެނީ ޕީޕީއެމްގެ ކެންޑިޑޭޓް ޙަސަން ޢާދިލްއަށް ވުރެ އެންމެ ވޯޓެއް ކުރި ލިބިގެނެވެ. ވިސާމުއަށް 280 ވޯޓް ލިބިފައިވާއިރު، ޢާދިލްއަށް 279 ވޯޓް ލިބިފައިވެއެވެ.\nމި ވޯޓްތައް އަލުން ގުނުމަށް އިލެކްޝަންސް ކޮމިޝަން (އީސީ) އަށް ހުށަހެޅުމުން އެ ކޮމިޝަނުން ވަނީ ވޯޓް އަލުން ނުގުނަން ނިންމައިފައެވެ.\nމާބައިދޫގެ އެއްގޮނޑި ފިޔަވާ ހުރިހާ ގޮނޑިއެއް ލިބިފައިވަނީ ޕީޕީއެމްއަށެވެ.\nއެގޮތުން އަންހެނުންނަށް ޚާއްސަކޮށްފައިވާ ދެ ގޮނޑި ކާމިޔާބު ކޮށްފައި ވަނީ ޕީޕީއެމްގެ ދެ ކެންޑިޑޭޓުން ކަމުގައިވާ އަމީނާ ޔޫސުފްއާއި ފާތިމަތު އަޒުމާއެވެ. ކައުންސިލް މެމްބަރުކަމުުގެ އެއް ގޮނޑި ނަގާފައި ވަނީ ޕީޕީއެމްގެ ކެންޑިޑޭޓް ހަސަން ޒަރީރެވެ. އަނެއް ގޮނޑި ނަގާފައި ވަނީ އެމްޑީޕީގެ ކެންޑިޑޭޓް މުހައްމަދު އަޖުވަދެވެ.\nމެއި 16, 2021 18:36\nވޯޓުފޮށި އަލުން ގުނައިގެން ލިބުނު ނަތީޖާ ގަބޫލުނުކުރަން ކޯޓަށް ގޮސްގެން އެއުޅެނީ ބަލިވި މިހާ


SunOnline: Massalathah las kuraa fandiyaarunnaa medhu fiyavalhu alhanee\nމައްސަލަތައް ލަސް ކުރާ ފަނޑިޔާރުންނާ މެދު ފިޔަވަޅު އަޅަނީ\nނަޖާހު މަސްއޫދު 21 Jan 2020, 11:56\nޖުޑިޝަލް ސާވިސް ކޮމިޝަނުގެ ބައެއް މެމްބަރުން -- ސަން ފޮޓޯ/ އަހްމަދު އަވްޝަން އިލްޔާސް\nއެކަށީގެންވާ ސަބަބެއް ނެތި މައްސަލަތައް ކުރިއަށް ނުގެންގޮސް ލަސް ކުރާ ފަނޑިޔާރުންނާ މެދު ފިޔަވަޅު އަޅަން ނިންމާފައިވާ ކަމަށް ޖުޑިޝަލް ސާވިސް ކޮމިޝަން (ޖޭއެސްސީ)އިން ބުނެފި އެވެ.\nތިން ކޯޓަކަށް ފަނޑިޔާރުން ހުވާ ކުރުމަށް މިއަދު ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ)ގައި ބޭއްވި ރަސްމިއްޔާތުގައި ވާހަކަފުޅު ދައްކަވަމުން ޖޭއެސްސީއަށް ރައީސުލްޖުމްހޫރިއްޔާ ކަނޑައަޅުއްވާފައި ހުންނަވާ މެމްބަރު އަދި އެ ކޮމިޝަނުގެ ނައިބު ރައީސް މަސްތޫރު ހުސްނީ ވިދާޅުވީ، އެ ކޮމިޝަނަށް އެންމެ ގިނައިން ޝަކުވާ ހުށަހަޅަނީ މައްސަލަތައް ލަސްވެގެން ކަމަށެވެ.\n"200 އެއްހާ ޝަކުވާ އަޅުގަނޑުމެންނަށް ލިބިފައިވާ އިރުގައި އޭގެ ތެރެއިން ދެބައިކުޅަ އެއްބައި ޝަކުވާ އަކީ މައްސަލަތައް އާދައާ ހިލާފަށް ލަސްވުން،" މަސްތޫރު ވިދާޅުވި އެވެ.\nމަސްތޫރު ވިދާޅުވީ، ބައެއް ހާލަތްތަކުގައި މައްސަލަތައް ކުރިއަށް ނުގެންގޮސް ދެތިން އަހަރު ވާއިރު ދައުވާ ލިބޭ މީހާ ޖަލުގައި އޮންނަން ޖެހޭ ކަމަށެވެ. އޭނާ ވިދާޅުވީ، އަދުލު އިންސާފު ލަސްވުމަކީ އަދުލު އިންސާފު ނުލިބުން ކަމަށެވެ. އެހެންކަމުން، އެކަމަށް ހައްލެއް ގެނެވެން ޖެހޭ ކަމަށް އޭނާ ވިދާޅުވި އެވެ.\n"އެހެންކަމުން އެކަށީގެންވާ ސަބަބެއް ނެތި މައްސަލަ އާދައާ ހިލާފަށް ލަސްވަމުންދާ ނަމަ އެ ލަސްވަމުންދާ ކަމުގެ ޒިންމާވާ ފަރާތެއް، އެއީ ފަނޑިޔާރަކަށް ވިޔަސް އެ ފަނޑިޔާރަކާ މެދު ފިޔަވަޅު އެޅުމުގެ މަސައްކަތް އަޅުގަނޑުމެން ފަށައިގެންފައިވާ ވާހަކަ ދަންނަވަން،" މަސްތޫރު ވިދާޅުވި އެވެ.\nރައްޔިތުން އެންމެ ބޮޑަށް އެދޭ އެއް ކަމަކީ އަދުލުވެރި، އިތުބާރު ކުރެވޭ، އެކަށީގެންވާ އަވަސްމިނުގައި މައްސަލަތައް ނިންމާ ފަނޑިޔާރު ގެއެއް ލިބުން ކަމަށް މަސްތޫރު ވިދާޅުވިއެވެ. ޖޭއެއްސީގެ މަގުސަދަކީވެސް ރައްޔިތުންނަށް އެފަދަ ފަނޑިޔާރު ގެއެއް ހޯދައި ދިނުން ކަމަށް އޭނާ ވިދާޅުވި އެވެ.\nމިދިޔަ އަހަރަކީ ފަނޑިޔާރު ގެއަށް ހެޔޮ ބަދަލުތަކެއް އައި އަހަރެއް ކަމަށްވެސް އޭނާ ވިދާޅުވި އެވެ. އެގޮތުން މިހާރު ކޯޓުތަކުން ރައްޔިތުންނާ ކައިރިން މަސައްކަތް ކުރެވޭ ގޮތަށް އިންތިޒާމުތައް ބަހައްޓައި، މައްސަލަތައް ތާވަލު ކުރުމާއި ހިންގުމުގައި އަވަސްވެފައިވާކަން ފާހަގަ ކުރެވޭ ކަމަށް އޭނާ ވިދާޅުވި އެވެ. އޭގެ އިތުރުން މައްސަލަ ބަލައިގަތުމުގައި ރަޖިސްޓްރާގެ މަސްއޫލިއްޔަތު ގާނޫނުގައި ކަނޑައަޅާފައިވާ ގޮތަށް ލިބިދީފައިވާ ކަމަށް އޭނާ ވިދާޅުވި އެވެ.\n"މިފަދަ ހެޔޮ ބަދަލުތަކެއް ކޯޓުތަކަށް އަންނަ އިރުގައި ބަލާލަން ޖެހޭ ކޯޓުތައް ހިންގުމަށް ގާނޫނުން ކަނޑައަޅާފައިވާ ތަސައްވަރު، ތަސައްވަރާ އެއްގޮތަށް މިހާރު ކޯޓުތައް ހިންގުމަށް ފަނޑިޔާރުގެ ނުވަތަ ފަނޑިޔާރުން މަސައްކަތް ކުރައްވާތަން އަޅުގަނޑުމެންނަށް ފެންނަމުން އެބަ ދޭ،" މަސްތޫރު ވިދާޅުވިއެވެ.\nމިދިޔަ އަހަރުގެ ތެރޭގައި ޖުޑިޝަލް ސާވިސް ކޮމިޝަނުން ވަނީ ފަނޑިޔާރުންނާ ބެހޭ ގިނަ އަދަދެއްގެ ސުލޫކީ މައްސަލަ ބަލައިފަ އެވެ. އަދި އެ ކޮމިޝަނުން ވަނީ ބައެއް ފަނޑިޔާރުން މަގާމުން ވަކިކުރަންވެސް މަޖިލީހަށް ފޮނުވައިފަ އެވެ. އޭގެ ތެރޭގައި ސުޕްރީމް ކޯޓުގެ ކުރީގެ ގިނަ ފަނޑިޔާރުން ހިމެނެ އެވެ.


covid 19 faruvaa hoadhamun dhiya kureege sifainge beykalaku niyaa vejje\nކޯވިޑް19 އަށް ފަރުވާ ހޯދަމުންދިޔަ ކުރީގެ ...\nގައުމު ސްޓްރީޓް ކަޕް : ރޭ ...\nby vomadmin August 21, 2020\nކޯވިޑް19 އަށް ފަރުވާހޯދަމުން ދިޔަ ކުރީގެ ސިފައިންގެ ބޭކަލަކު ނިޔާވެއްޖެ އެވެ.\nމިއީ މިބަލީ ގައި ރާއްޖެއިން ނިޔާވި 25 ވަނަ މީހާއެވެ. އެޗްޕީއޭއިން ރަސްމީކޮން އަދި އިޢުލާންކޮށްފައެއް ނުވެއެވެ.\nއެމްއެންޑީއެފް އިން ނޫސްވެރިންނަށް މަޢުލޫމާތު ދެމުން ބުނެފައިވަނީ ކޯވިޑް19 އަށް ފަރުވާހޯދަމުން ދިޔަ ލެފްޓިނެންޓް ކާނަލް (ރިޓަޔަރޑް) ޢަބްދުލްޣަނީީ (ސ. ނަންބަރު:105) ނިޔާވެފައިވާކަމަށެވެ.\n(ރިޓަޔަރޑް) ޢަބްދުލްޣަނީީ އަކީ 1960 ވަނަ އަހަރު އޯގަސްޓް މަހުގެ 27 ވަނަ ދުވަހުން ފެށިގެން, މޯލްޑިވްސް ނޭޝަނަލް ޑިފެންސް ފޯސް (އެމް.އެން.ޑީ.އެފް) ގައި ތެދުވެރިކަމާއި އިޚްލާޞްތެރިކަމާއެކު 48 އަހަރާ 11 މަހާ4ދުވަހުގެ ދިގު މުއްދަތުގައި ޚިދުމަތްކުރައްވާފައިވާ ބޭފުޅެކެވެ. ލެފްޓިނަންޓް ކާނަލް (ރިޓަޔަރޑް،) ޢަބްދުލް ޣަނީ ދިވެހި އަސްކަރިއްޔާގައި ޚިދުމަތް ކުރެއްވި ދިގު މުއްދަތުގައި ގިނަ ދުވަހު ޚިދުމަތް ކުރެއްވީ އެމްޑީއެފް ކޯސްޓްގާޑްގައި ކަނޑުމަތީގެ ޚިދުމަތްތަކުގައެވެ. ލެފްޓިނެންޓް ކާނަލް ޢަބްދުލްޣަނީީ ސިފައިންގޭގައި އިޚްލާސްތެރިކަމާއި ވަފާތެރިކަމާއެކު އަދާކުރެއްވި ޚިދުމަތްތަކުގެ ސަބަބުން ޝަރަފުގެނިޝާނުގެ ގޮތުގައި9ކުލައާ7މެޑަލް ލިބިވަޑައިގެންފައިވާކަމަށް އެމްއެންޑީއެފްއިން ހާމަކުރެއެވެ.\nއަބްދުލްޣަނީ ނިޔާވިއިރު އުމުރުފުޅުން 82 އަހަރެވެ.\nރާއްޖެއިން ކޯވީޑް-19އަށް ޕޮޒިޓިވްވެ މީގެ ކުރިން ނިޔާވި 24 މީހުންގެ ތެރޭގައި ހިމެނެނީ ދިވެހިންގެ 18 މީހަކާއި، ބިދޭސީންގެ6މީހެކެވެ. ފަހަކަށް އައިސް ރާއްޖޭގައި މިބަލީގައި ނިޔާވާ މީހުންގެ ޢަދަދު ވަނީ އިތުރުވެފައެވެ. ކޯވިޑް-19އަށް ޕޮޒިޓިވް ވާ މީހުންގެ ތެރޭގައި ދިގު މުއްދަތަކަށް ފަރުވާ ހޯދަންޖެހޭ ބަލި މީހުން އިތުރުވަމުން ދިއުމާއި، ހޮސްޕިޓަލުގައި އެޑްމިޓްކޮށްގެން ފަރުވާ ދޭންޖެހޭ މީހުންގެ ޢަދަދު ފަހަކަށް އައިސް އިތުރުވެފައި ވާއިރު، މިކަމުގެ ސަބަބުން ރާއްޖޭގައި މިބަލީގައި ނިޔާވާ މީހުންގެ އިތުރުވެދާނެކަމުގެ ކަންބޮޑުވުން ޑޮކްޓަރުން ވަނީ ފާޅުކޮށްފައެވެ.\nކޯވިޑް-19އަށް ޕޮޒިޓިވްވެފައިވާ މީހުންގެ ތެރެއިން މިހާރުވެސް 161 މީހަކަށް ހޮސްޕިޓަލުގައި އެޑްމިޓްކޮށްގެން އަންނަނީ ފަރުވާދެމުންނެވެ.\nކޯވިޑް-19ގައި ރާއްޖެއިން އެންމެ ފުރަތަމަ މީހަކު ނިޔާވެފައި ވަނީ އޭޕްރީލް މަހުގެ 29ވަނަ ދުވަހުއެވެ. މިހާތަނަށް ރާއްޖޭގައި ނިޔާވި މީހުންގެތެރޭގައި ގިނައިން ހިމެނެނީ ޢުމުރުން ދުވަސްވީ މީހުންނެވެ. މީގެތެރޭގައިވެސް އެހެން ބޮޑެތި ބަލިތަކަށް ފަރުވާ ހޯދަމުންދާ މީހުން އިތުރެވެ.\nރާއްޖެއިން އިއްޔެވެސް ކޯވިޑް-19އަށް ޕޮޒިޓިވްވި މީހުންގެ ތެރެއިން މާލެ ސަރަހައްދުން ޕޮޒިޓިވްވި މީހުންގެ އަދަދު އުޅެނީ ސަތޭކައަށްވުރެ މަތީގައެވެ.\nއެޗްޕީއޭއިން އާންމުކޮށްފައިވާ ތަފާސްހިސާބަށް ބަލާއިރު އިއްޔެރޭގެ އިރުއޮއްސި 6:00 ން ރޭގެ އިރުއޮއްސި 6:00އާ ހަމައަށް ރާއްޖެއިން 145 މީހަކު ވަނީ ކޯވިޑް-19އަށް ޕޮޒިޓިވްވެފައެވެ. އަދި އޭގެ ތެރެއިން 142 މީހުންނަކީ މާލެ ސަރަހައްދުން ޕޮޒިޓިވްވި މީހުންނެވެ. އަތޮޅުތަކުން ޕޮޒިޓިވްވެފައިވަނީ3މީހުންނެވެ.\nއިއްޔެ ޕޮޒިޓިވްވި މީހުންގެ ތެރޭގައި ހިމެނެނީ 123 ދިވެހިންނާއި ބަންގްލަދޭޝްގެ 11 މީހަކާއި އިންޑިއާގެ3މީހުންނާއި ސްރީލަންކާގެ5މީހުންނާއި ނޭޕާލްގެ މީހަކާއި ޖަޕާނުގެ މީހެއްގެ އިތުރުން އުރުދުންގެ މީހެކެވެ. މިއާއެކު މިހާތަނަށް ރާއްޖެއިން ކޯވިޑް-19އަށް ޕޮޒިޓިވްވި މީހުންގެ އަދަދު ވަނީ 6370އަށް އިތުރުވެފައެވެ. މިހާރު ރާއްޖޭގައި މި ބައްޔަށް ފަރުވާ ހޯދަމުންދަނީ 2431 މީހުންނެވެ.\nރާއްޖެއިން ކޯވިޑް-19އަށް ޕޮޒިޓިވްވި މީހުންގެ ތެރެއިން އިއްޔެ ބަލިން ރަނގަޅުވެފައިވަނީ 127 މީހުންނެވެ. މިހާތަނަށް ރާއްޖެއިން މި ބަލި ޖެހުނު މީހުންގެ ތެރެއިން 3915 މީހަކު ވަނީ ބަލިން ރަނގަޅުވެފައެވެ.\nޗެލެންޖާސް އާއި އުސްގަޑަ ޖޫނިއާސްގެ ކުރިމަތިލުން އެއްވަރު


ގާޒީ ހުސައިން ފާއިޒުއާ މެދު ސުލޫކީ ފިޔަވަޅު އަޅަން ނިންމައިފި | Sandhaanu\nގާޒީ ހުސައިން ފާއިޒުއާ މެދު ސުލޫކީ ފިޔަވަޅު އަޅަން ނިންމައިފި\nކްރިމިނަލް ކޯޓްގެ ގާޒީ ހުސައިން ފާއިޒު ރަޝާދުގެ މަށްޗަށް ސުލޫކީ މައްސަލައެއް ސާބިތުވެ، ފިޔަވަޅު އަޅަން ޖުޑީސަލް ސާވިސް ކޮމިޝަން (ޖޭއެސްސީ) ނިންމައިފި އެވެ.\nގާޒީ ހުސައިން ފާއިޒްގެ މައްސަލައެއް ބަލަން ފެށީ ކޯޓުގެ ޝަރީއަތްކުރާ ރޫމްގެ ބޭރުން ކޯޓުގެ އެހެން މުވައްޒަފަކު ލައްވައި، މައްސަލަ ރައްދުވާ ފަރާތް ގޭބަންދުކުރުވައި، ކޯޓުރޫމުގެ ބޭރުގައި މައްސަލަ ރައްދުވާފަރާތް ބޭންދުމަށް ފަހު މައްސަލައިގައި ހުކުމް ހަވާލުކުރުމަކީ ކުރާ ކަމެއް ކަމަށް ބުނެފައިވާތީ އެވެ.\nޖޭއެސްސީ އިން މިއަދު ނެރުނު ބަޔާނެއްގައި ބުނެފައި ވަނީ ގާޒީ ހުސައިން ފާއިޒްގެ މިއަމަލަކީ، ދިވެހިރާއްޖޭގެ ކޯޓުތަކުގެ ގާނޫނާއި ދިވެހިރާއްޖޭގެ ފަނޑިޔާރުންގެ ގާނޫނާއި އަދި ފަނޑިޔާރުންގެ ސުލޫކީ މިންގަނޑާ ހިލާފު އަމަލެއްކަމަށް ތަހުގީގަށް ސާބިތުވެފައިވާ ކަމަށެވެ.\nޖޭއެސްސީން ބުނީ ގާޒީ ހުސައިން ފާއިޒުގެ މި އަމަލަކީ ކޯޓްތަކުގެ ގާނޫނުގެ 58 ވަނަ މާއްދާ އާއި ފަނޑިޔާރުންގެ ގާނޫނުގެ 32 ވަނަ މާއްދާ އާއި ފަނޑިޔާރުންގެ ސުލޫކީ މިންގަނޑާ ހިލާފު ކަމެއް ކަމަށް ތަހުގީގަށް ސާބިތުވެފައިވާ ކަމަށެވެ.\nއެހެން ކަމުން ގާޒީ ހުސައިން ފާއިޒަށް ނަސޭހަތް ދިނުމާއެކު ޖޭއެސްސީން ކަނޑައަޅާ ތަމްރީނު ޕްރަގްރާމެއް ފުރިހަމަ ކުރުމަށް އެންގުމަށް ނިންމާފައިވަ ކަމަށް އެ ކޮމިޝަނުން ވަނީ ބުނެފައެވެ.\nހުސައިން ފާއިޒް ރަޝާދު ކްރިމިނަލް ކޯޓުގެ ފަނޑިޔާރު ކަމަށް ބަދަލުކުރީ 2019 ވަނަ އަހަރުގެ ފެބުރުއަރީ މަހު އެވެ. އޭގެ ކުރިން ހުންނެވީ ސިވިލް ކޯޓުގެ ގާޒީ ކަމުގެ މަގާމުގަ އެވެ.


Bollywood masthuvaa thakethi racket ge master mind akee kaakukan dheneganevihje: NCB – Iru\nމިއަދު ބަޖެޓަށް ވޯޓަށް އަހަނީ\nބިމު ކުލި މީރާ އިން ނެގުން ހުއްޓާލާ ކައުންސިލްތަކަށް\nއަޅުގަނޑު އެދެނީ ކޯލިޝަންގެ ހުރިހާ ހިއްސާދާރުން ވެސް މި ކޯލިޝަން ވަރުގަދަ ކުރުމަށް މަސައްކަތް ކޮށްދެއްވުމަށް: ރައީސް މައުމޫން\nބޮލީވުޑާ ގުޅޭ މަސްތުވާތަކެތީގެ މައްސަލައެއް ދާދިފަހުން ފެންމަތިވެފައި ވާއިރު، އެ ރެކެޓުގެ “ބޮޑަކީ” ކާކުކަން ދެނެގަނެވިއްޖެ ކަމަށް ނާކޮޓިކްސް ކޮންޓްރޯލް ބިއުރޯ (އެންސީބީ) އިން ބުނެފިއެވެ.\nޖޫން މަހު މަރުވި އެކްޓަރު ސުޝާންތު ސިންގް ރާޖްޕުތުގެ މަރުގެ ތަހުގީގުގެ ތެރެއިން ފެންމަތިވި މި މަސްތުވާތަކެތީގެ މައްސަލައިގައި އޭނާގެ ލޯބިވެރިޔާ އެކްޓްރެސް ރިއާ ޗަކްރަބަތީ ހައްޔަރުކުރި ފަހުން، މަސްތުވާތަކެއްޗާ ގުޅުންހުރި ކަމަށް ބެލެވޭ ތަރިންތަކަކާ އެންސީބީ އިން ވަނީ ސުވާލުކޮށްފައެވެ. އަދި އެކަމުގެ މާސްޓާމައިންޑަކަށް ހުރި މީހަކީ ކާކުކަން ދެނެގަނެވިއްޖެކަން އެންސީބީއިން ހާމަކޮށްފައިވަނީ ދާދިފަހުން ކަމަށް އިންޑިއާގެ މީޑިއާތަކުން ރިޕޯޓުކުރެއެވެ.\nއެންސީބީއާ ހަވާލާދީ ނޫސްތަކުން ބުނަނީ، މާސްޓާމައިންޑުގެ ނަން ހާމަނުކުރިޔަސް އޭނާއާ ބެހޭ ބައެއް މައުލޫމާތު އެތަނުން ވަނީ ހާމަކޮށްފައެވެ. އެގޮތުން އެއީ ކުރިން ސުޕަ މޮޑެލެއްގެ ގޮތުގައި އުޅެފައި ފަހުން އެކްޓަރަކަށް ބަދަލުވި ތަރިއެއް ކަމަށް އެންސީބީ އިން ބުނެއެވެ. އަދި އޭނާގެ އިތުރުން ދެމީހަކު އެންސީބީގެ ރާޑަރަށް އަރާފައިވާ ކަމަށާއި، ވަރަށް އަވަހަށް އެ ތިން މީހުންނާވެސް ސުވާލު ކުރެވޭނެ ކަމަށް ބުންޏެވެ.\nބައެއް ރިޕޯޓުތަކުން ބުނާ ގޮތުގައި، ފިލްމު އިންޑަސްޓްރީ ތެރެއަށް މަސްތުވާތަކެތި އެތެރެކޮށްދީ، އެ ބޭނުންކުރާ މީހުންނަށް އެތަކެތި ފޯރުކޮށްދިނުމުގެ އަޑީގައި ތިބި އެ ތިން މީހުންގެ ނަންތައް ވަރަށް އަވަހަށް އެންސީބީ އިން މީޑިއާތަކަށް ހާމަކުރާނެއެވެ.\nމި މައްސަލައިގައި ތަހުގީގަށް ހާޒިރުކޮށްގެން މިހާތަނަށް ސުވާލު ކުރެވުނު ތަރިންތަކުގެ ތެރޭގައި ހިމެނެނީ ދިޕިކާ ޕަޑުކޯން، ސާރާ އަލީ ޚާން، ޝްރައްދާ ކަޕޫރު އަދި ރަކޫލް ޕްރީތު ސިންގެވެ.\nއެހެން ތަ؟ މި ގައުމުގެ ތިކަން ކަމުގެ އަޑީގަ ތިބި ބބައެއް ބަލާ ކަށް ކަލޭމެން ބޭނުމެއް ނޫން ދޯ. ކަލޭމެން އޭއަށް ވުރެ ފިކުރު ބޮޑު ވޭ ބޮލީ ވޫޑް ގެ ހާލަތާ ދޭތެރޭ. މިހާރު ހަބަރެއް ކިޔއެން ނޯވޭ މި އާފާތަކާ ހެދި.


India in corporate tax 25.75 ah dhashah jahsaifi\nއިންޑިއާއިން ކޯޕަރޭޓް ޓެކްސް 25.75 އިންސައްތަ އަށް ދަށަށް ޖައްސައިފި\nމީ އިންޑިއާގެ އިގްތިސާދު ރަނގަޅު ކުރުމަށް އެޅި ފިޔަވަޅެއް\nއިންޑިއާ އަކީ އޭޝިއާގެ އެންމެ ބޮޑު ތިން އިގްތިސާދިގެ ތެރެއިން އެއް އިގްތިސާދު\nމި ފިޔަވަޅު ތަކަކީ އޭޝިއާގެ އެހެން ގައުމުތަކާއި އެއް ފަންތީގެ ފިޔަވަޅު ތަކެއް\nކ. މާލެ | 22 ސެޕްޓެންބަރ 2019 | އާދީއްތަ 09:55 | 2,420\nއިންޑިއާގެ ކޯޕަރޭޓް ޓެކްސް ކުރިން ހުރީ 30 އިންސައްތައިގަ އެވެ. - އެރަބް ނިއުސް\nއިންޑިއާއިން ކޯޕަރޭޓް ޓެކްސް 30 އިންސައްތަ އިން 25.75 އިންސައްތައަށް ދަށައް ޖައްސައިފިއެވެ.\nކޯޕަރޭޓް ޓެކްސް ނަގާ މިންވަރު ދަށްކޮށްފައިވަނީ، އިންޑިއާގެ ދުވެލި މަޑުވަމުން އަންނަ އިގްތިސާދު ކުރިއެރުވުމަށް އިންވެސްޓްމަންޓްތައް އިތުރު ކުރުމަށެވެ.\nއިންޑިއާގެ ފިނޭންސް މިނިސްޓަރ ނިރްމަލާ ސިތަރަމަން ވަނީ އިންޑިއާގެ އިގްތިސާދު ރަނގަޅު ކުރުމަށް ގިނަ ފިޔަވަޅުތަކެއް އަޅަންފަށައިފާ ވާކަމަށް އިއުލާން ކޮށްފައެވެ. އިންޑީއާ ސަރުކާރުން ވަނީ "މިނިމަމް އަލްޓަނޭޓިވް ޓެކްސް ފޮރ ޑޮމެސްޓިކް ކޮމްޕެނީޒް" ވެސް ދަށަށް ޖައްސާފައެވެ.\nއިންޑިއާ އަކީ އޭޝިއާގެ އެންމެ ބޮޑު ތިން އިގްތިސާދުގެ ތެރެއިން އެއް އިގްތިސާދެވެ. އިންޑިއާ ސަރުކާރުން އެޅި އައު ފިޔަވަޅު ތަކަކީ އޭޝިއާގެ އެހެން ގައުމުތަކާއި އެއް ފަންތީގެ ފިޔަވަޅު ތަކެއް ކަމަށް މިނިސްޓަރ ސިތަރަމަން ވިދާޅުވިއެވެ.\nއިންޑިއާ ސަރުކާރުގެ މި ނިންމުމަށް އެ ގައުމުގެ ގިނަ ބަޔަކު ވަނީ ނުރުހުން ފާޅުކޮށްފައެވެ. އެމީހުން ބުނަމުން ދަނީ ޓެކްސް ދައްކަން ޖެހޭ އަދަދަށް ގެނައި މި ބަދަލާ އެކު އިންޑިއާގެ ފަގީރުންނާއި މުސައްދިންނާއި ދެމެދު އޮންނަ ފަރަގު އިތުރަށް ފުޅާވެގެން ދާނެ ކަމުގައެވެ.


Riyaasee comission maadhamaa 241 committee ah | Mihaaru\nގޮތް ނޭނގޭ ގަތުލުތަކާއި މީހުން ގެއްލުވައިލުމުގެ މައްސަލަތައް ބަލާ ރިޔާސީ ކޮމިޝަންގެ ރައީސް ހުސްނުއް ސުއޫދާއި މެމްބަރު މިސްބާހް އައްބާސް. ފައިލްފޮޓޯ/މިހާރު\nރިޔާސީ ކޮމިޝަން މާދަމާ 241 ކޮޮމިޓީއަށް\n07 ސެޕްޓެމްބަރ 2019 - 23:504comments\nރައްޔިތުންގެ މަޖިލީހުގެ އިދާރާއިން ބުނީ، ގޮތް ނޭނގޭ ގަތުލުތަކާއި މީހުން ގެއްލުވައިލުމުގެ މައްސަލަތައް ބަލާ ކޮމިޝަންގެ މެމްބަރުން، މާދަމާ ހެނދުނު 10:00 ގައި ގައުމީ ސަލާމަތުގެ ކޮމިޓީން ބާއްވާ ބައްދަލުވުމަށް ވަޑައިގަންނަވަން ހަމަޖެހިފައިވާ ކަމަށެވެ.\nރިލްވާންގެ މައްސަލައިގެ ރިޕޯޓާ ގުޅޭ ގޮތުން 241 ކޮމިޓީން ބުރާސްފަތި ދުވަހުގެ ރޭ ވަނީ ފުލުހުންގެ ވެރިންނާ ވެސް ބައްދަލުކޮށްފަ އެވެ. ސިއްރު ބައްދަލުވުމެއްގެ ގޮތުގައި ބޭއްވި އެ ބައްދަލުވުމަށް ފަހު ފުލުހުން ނެރުނު ބަޔާނެއްގައި ބުނީ ރިލްވާންގެ މައްސަލައިގެ ރިޕޯޓްގައި ތުހުމަތު ކޮށްފައިވާ ދެ ފުލުހަކު ހައްޔަރުކޮށްފައި ނުވަނީ އެ ދެ ފުލުހުން ހައްޔަރު ކުރާނެ ގާނޫނީ ސަބަބެއް ނެތް ކަމަށް ކޮމިޝަނުން ބުނެފައިވާތީ ކަމަށެެވެ. ފުލުހުން އެހެން ބުނި އިރު އެ ދެ މީހުން ހައްޔަރު ކުރަން އެޓާނީ ޖެނެރަލް އިބްރާހީމް ރިފްއަތު އޮތީ ފުލުހުންނަށް އަންގަވައިފަ އެވެ.\nރިލްވާން ގެއްލުވައިލި މައްސަލައިގައި ތުހުމަތު ކުރެވޭ ދެ ފުލުހުންގެ އިތުރުން އެ މައްސަލައިގައި ތުހުމަތު ކުރެވޭ އާއްމުންގެ މީހަކު ވެސް އަދި ހައްޔަރެއް ނުކުރެ އެވެ. އެހެންވެ ބައެއް ފަރާތްތަކުން ފުލުހުންނަށް ފާޑުކިޔަމުން ދަނިކޮށް ކަމިޝަނާ އޮފް ޕޮލިސް މުހައްމަދު ހަމީދު މިރޭ ވިދާޅުވީ އެ މައްސަލައިގައި މީހުން ހައްޔަރުކުރަން ކޯޓް އަމުރަށް އެދެވޭނީ ކޮމިޝަނަށް ކަމަށެވެ.\nމިރޭ ކުރެއްވި ޓްވީޓްތަކެއްގައި ވިދާޅުވީ ރިޔާސީ ކޮމިޝަންގެ ގާނޫނު (ރިޔާސީ ކޮމިޝަންތަކަށް ބާރު ދިނުމުގެ ގާނޫނު)ގެ ދަށުން، ރިލްވާންގެ މައްސަލަ ބެލުމުގެ ބާރު މިހާރު އޮތް ހަމައެކަނި އިދާރާއަކީ ރިޔާސީ ކޮމިޝަން ކަމަށެވެ. [އެ މައްސަލަޔާ ގުޅޭ ގޮތުން] ހައްޔަރުކުރަން ޖެހޭ ކޮންމެ މީހަކު ހައްޔަރު ކުރުމަށް ކޯޓް އަމުރު ހޯދުުމުގެ ފުރިހަމަ ބާރު ހަމަ އެ ގާނޫނުން ކޮމިޝަނަށް ލިބިދީފައިވާ ކަމަށް ވެސް އޭނާ ވިދާޅުވި އެވެ.\n"މި މައްސަލައިގައި ތަހުގީގީ އިދާރާއަކީ މޯލްޑިވްސް ޕޮލިސް ސާވިސް ކަމަށް ނުވާތީ، ތަހުގީގީ އިދާރާއެއްގެ ގޮތުން، ހައްޔަރު ކުރުމުގެ އަމުރުކަށް އެދި ހުށައެއް ނޭޅޭނެ،" ޓްވީޓްގައި ހަމީދު ވިދާޅުވި އެވެ.\nއިތުރު ލިޔުންތައް ފުލުހުން ރައްޔިތުންގެ މަޖިލިސް މީހުން މެރުން ކިޑްނެޕްކުރުން ހުސްނުއް ސުއޫދު (ސުޕްރީމް ކޯޓުގެ ފަނޑިޔާރު) މަޖިލިސް 241 ކޮމެޓީ ޕޮލިސް ކޮމިޝަނަރު ރިޔާސީ ކޮމިޝަން ގެއްލިގެން ހޯދާ މީހުން މުހައްމަދު ހަމީދު (އެމްސީ) އަހުމަދު ރިލުވާން


ސާކްސަމިޓާ ގުޅިގެން އައްޑޫ ސިޓީ ނަލަވަނީ – Maldivian Democratic Party\nސާކްސަމިޓާ ގުޅިގެން އައްޑޫ ސިޓީ ނަލަވަނީ\nސާކްސަމިޓް ބޭއްވުމަށް ތައްޔާރުކުރާ ކޮންވެންޝަން ސެންޓަރަށް ވަދެވެން ހުންނަ މަގުތައް ދަނީ ރަނގަޅު ފެންވަރަކަށް ތާރު އަޅައިގެން ހަދަމުންނެވެ.\nކޮންވެންޝަން ސެންޓަރަށް ވަދޭވޭ މަގުތަކަކީ އާރޭފަ މަގު، ކަނބިހާ މަގު، މާރެންދޫ މަގު، ދުވާފަރުމަގު، ޣާޒީމަގު ( މިއީ ހިތަދޫ ބޮޑު މަގު) ކަމަށާ ދެންހުރިހުރިހާ މަގުތަކަކީ، މުޅިން އަލަށް ހެދޭ މަގުތަކެއް ކަމަށް އެސީޓީއިން ޚަބަރުދެއެވެ. އެމަގުތައް އެއީ ކޮންވެންޝަން ސެންޓަރު ސަރަހައްދުގައި، ކޮންވެންޝަން ސެންޓަރާ ގުޅިފައި ހުރި މަގުތކެވެ. މީގެ އިތުރުން ގަމުގެ ފާލަމާއި، ގަމުގެ މަގުތައް ވެސް ދަނީ ހެދެމުންނެވެ.މީގެއިތުރުން ގަމުގެ އެއަރޕޯޓްގައި ގާއިމްކުރެވޭ ވީވީއައިޕީ ލައުންޖް ހެދުމުގެ މަސައްކަތްވެސް ވަރަށް ބާރަށް ހުއްޓުމެއްނެތި ކުރިއަށްް އެބަދާކަމަށާ މުޅިމަސައްކަތްވެސް ސުންގަޑިއަށް ނިމްމާލެވޭނެކަމަށް އެސީޓީއިން ބުނެއެވެ މީގެ އިތުރުން ގަމުގައި ރަސްމީ ޖެޓީއެއްވެސް ދަނީ ހެދެމުންނެވެ.\nސާކަުސަމިޓާ ގުޅިގެން ނަލަހެދެމުންއަންނަ އައްޑޫސިޓީގެ ފޭދޫ ބަނަދަރު ހެދުމުގެ މަސައްކަތް ގާތްގަނޑަކަށް ވަނީ ނިމުމަކާ ހަމައަށް އައިސްފައިކަމަށާ މިމަސައްކަތްވެސް ކަނޑައެޅިފައިވާ ވަގުތަށް ނިންމާލެވޭނެކަމަށް އައްޑޫސިޓީއިން ބުނެއެވެ.\nސާކުސަމިޓް ބާއްވާ ކޮންވެންޝަން ސެންޓަރުގެ މަސައްކަތް ވަރަށް ބޮޑު ބައެއް މިހާރުވަނީ ނިމިފައެވެ. ކޮންވެންޝަން ސެންޓާ ސަރަހައްދުގެ ލޭންޑްސްކޭޕް ހެދުމުގެ މަސައްކަތްވެސް ފެށިގެން ކުރިއައްދާކަމަށާ . އެމަސައްކަތުގެ ބޮޑު ބައެއްް މިހާރު ވަނީ ނިމުމަކާ ހަމައަށް އައިސްފައިކަމަށް އައްޑޫ ސިޓީއިން ހާމަކުރެއްވިއެވެ. މީގެއިތުރުން އައްޑޫ ސިޓީގެ އެންމެހާ ރައްޔިތުން ހިލޭސާބަހަށް އައްޑޫ ސިޓީ ނަލަކުރުމަށްޓަކާ ކޮންވެންޝަން ސެންޓަރ ކައިރީގައި އޮންނަ ކިޅި އޭރިއާ ސާފުކޮަށް ހެދުމުގެ މަސައްކަތްވެސް ވަނީ ފަށާފައެވެ.އައްޑޫސިޓީގައި ސާކުގެ ޙަރަކާތްތައް ފެށޭނެވަގުތަކަށް އެސީޓީކުދި ބޮޑު އެންމެން ވެސް ތިބީ ވަރަށް ފޮނި އިންތިޒާރެއްގައެވެ.އެހެންކަމާއެކު ސާކް ސަމިޓާ ގުޅިގެން ހިނގާ ބިއުޓިފިކޭޝަން ޕްރޮގްރާމްގެ ދަށުން އައްޑީސިޓީގެ ރަށްރަށް ޒީނަތްތެރިކޮށް ސާފުކުރުމުގެ މަސައްކަތްވެސް ދަނީ ހިނގަމުންކަމަށާ ރައްޔިތުން މިކަމުގައި ވަރަށް ހަރކާތްތެރިކޮށް ބައިވެރިވަމުންދާ ކަން އެސިޓީއި އުފަލާއެކު ފާހަގަކޮށް އެސީޓީގެ ހީވާގި ރައްޔިތުންނަށް އައްޑޫސިޓީގެ ކައުންސިލުން ޝުކުރާ ތަޢުރީފް ރައްދުކުރާކަމުގައިވެސް ކައުންސިލްއިދާރާއިން


ރައީސް ޔާމީންގެ ގެކޮޅަށާއި، ޕީޕީއެމް އޮފީހަށް ގެއްލުންދިން މައްސަލައެއް ފުލުހުން ބަލަނީ ރައީސް ޔާމީންގެ ގެކޮޅަށާއި، ޕީޕީއެމް އޮފީހަށް ގެއްލުންދިން މައްސަލައެއް ފުލުހުން ބަލަނީ\nރައީސް ޔާމީންގެ ގެކޮޅަށާއި، ޕީޕީއެމް އޮފީހަށް ގެއްލުންދިން މައްސަލައެއް ފުލުހުން ބަލަނީ\nރައީސް ޔާމީންގެ ގެކޮޅުގެ ދޮރަށް ސްޕްރޭ ޖަހާފައި ފޮޓޯ: އަދަދު\nކުރީގެ ރައީސް އަދި އިދިކޮޅު ލީޑަރު ރައީސް ޢަބްދުﷲ ޔާމީން ޢަބްދުލްޤައްޔޫމްގެ ގެކޮޅަށް ގެއްލުންދިން މައްސަލައެއް ފުލުހުން ބަލަން ފަށައިފިއެވެ.\nފުލުހުން ވިދާޅުވީ، ކުރީގެ ރައީސް ޔާމިންގެ ގެކޮޅަށާއި، ޕީޕީއެމްގެ އޮފީހަށް ގެއްލުންދީފައިވާ މައްސަލަ ފުލުހުންގެ ސަމާލުކަމަށް އައުމާއިގުޅިގެން އެ މައްސަލަ ބަލަމުންދާކަމަށެވެ. މިކަމާއި ގުޅޭ އިތުރު ތަފްސީލެއް ފުލުހުން ނުދެއެވެ.\nރޭ ދަންވަރު ރައީސް ޔާމީންގެ ގެކޮޅު، ހ.ދޫވެހީގެ ދޮރަށާއި، ގަރާޖުގެ ގޭޓުގައި އެމަނިކުފާނު ހައްޔަރުކުރުމަށް ގޮވާލާ ވަނީ ސްޕްރޭކޮށްފައެވެ. އަދި ޕީޕީއެމް އޮފީހަށާއި އެ އޮފީހުގައި ހަރުކޮށްފައި ހުރި ޕޯސްޓަރަކަށްވެސް ސްޕްރޭކޮށްފައިވާކަމަށް ޕީޕީއެމް އިން ބުންޏެވެ. މީގެ އިތުރުން ރައީސް ޔާމީންގެ އިސްތަށިފުޅުގައި ދޮގު ތުހުމަތުތަކެއް އަޅުވާ ބައެއް ލިޔެކިޔުންތައްވެސް އެ ސަރަހައްދަށް އަޅާފައިވާކަމަށް ޕީޕީއެމް އިން ބުންޏެވެ. ޕީޕީއެމް އިން ބުނީ މި މައްސަލަ ފުލުހުންގެ ސަމާލުކަމަށް އައިސްފައިވާކަމަށް ބުނެފައިވީނަމަވެސް، މި މައްސަލަ ރަސްމީކޮށް ފުލުހުންނަށް ހުށައަޅާނެކަމަށެވެ.\nޕީޕީއެމް އިން ބުނީ ރައީސް ޔާމީނަށް ރައްކާތެރިކަން ދިނުމާމެދު ކަންބޮޑުވުން އެބަހުރިކަމަށެވެ.\nރައީސް ޔާމީންގެ ގެކޮޅަށާއި ޕީޕީއެމް އޮފީހަށް ސްޕްރޭޖަހާފައިވާއިރު، ރައީސް ޔާމީން އިސްވެ ފަށްޓަވާފައިވާ އިންޑިއާ އައުޓް ހަރަކާތުގައިވެސް ބައެއް ސަރަހައްދުތަކުގެ ފާރަށުގައި އިންޑިއާ އައުޓް ލިޔެ ސްޕްރޭކޮށްފައިވެއެވެ. ނަމަވެސް މިއީ އެކަމާއި ގުޅިގެން ހިންގި އަމަލެއްކަމަށް ސާފެއް ނުވެއެވެ.\nއިންޑިއާ އައުޓް ހަރަކާތަކީ ނަފްރަތުގެ އަމަލެއްކަމަށް ބަލައި، ރައީސުލްޖުމްހޫރިއްޔާގެ ޤަރާރަކުން އެ ޢަމަލު ހުއްޓުވުމަށް އިދާރާތަަކށް އަންގާފައިވެއެވެ. ނަމަވެސް ރައީސުލްޖުމްހޫރިއްޔާގެ ރިޔާސީ ޢަމުރަށް ގޮންޖަހާ އެ ހަރަކާތް އިދިކޮޅުން ދަނީ ހިންގަމުންނެވެ. އަދި އެ ހަރަކާތް ނުހުޓާނެކަމަށްވެސް އިދިކޮޅުން ބުނެފައިވެއެވެ.


MPL ge hidhumaiy foarukoh dhinumah beynunkuraa ERP software badhalu koffi\nއެމްޕީއެލް ސަރަހައްދުގައި ކޮންޓެއިނަރުތަކެއް:\nއެމްޕީއެލްގެ ހިދުމަތް ފޯރުކޮށްދިނުމަށް ބޭނުންކުރާ އީއާރުޕީ ސޮފްޓްވެއާ ބަދަލު ކޮށްފި\n12 އޮކްޓޯބަރ 2021 - 15:25:35\nމޯލްޑިވްސް ޕޯޓްސް ލިމިޓަޑް (އެމްޕީއެލް) އިން ދެމުންދާ ހިދުމަތްތަކުގެ ފެންވަރު ރަނގަޅުކޮށް، ޒަމާނީކުރުމުގެ ގޮތުން، އެމްޕީއެލްގެ ހިދުމަތްތައް ފޯރުކޮށް ދިނުމަށް މިހާރު ބޭނުން ކުރަމުންދާ އީއާރްޕީ ސޮފްޓްވެއާގެ ބަދަލުގައި، "އޮރަކަލް ފިއުޝަން ކްލައުޑް އެންޓަޕްރައިސް ރިސޯސް ޕްލޭނިން" އީއާރްޕީ ބޭނުން ކުރުމަށް އެ ކުންފުނިން މިހާރު ވަނީ ނިންމާފަ އެވެ.\nއޮރަކަލްގެ އީއާރްޕީ ބޭނުންކުރަން ފެށުމާއެކު، އެމްޕީއެލް އިން ދެމުންދާ ގިނަ ހިދުމަތްތަކެއް އޮޓޮމޭޓްކުރެވި، ވަގުތު ސަލާމަތްވެ، ހަރަދުގެ ގޮތުން ވެސް އެ ކުންފުންޏަށް ލުއިތަކެއް ލިބިގެންދާނެ ކަމަށް އެ ކުންފުނިން ބުނެއެވެ.\n"އޮރަކަލްގެ ފެންވަރު ރަނގަޅު އީއާރްޕީ ސޮފްޓްވެއަރ ބޭނުންކުރުމަށް ފެށުމާއެކު، މި ކުންފުނިން މިހާރު މެނުއަލްކޮށް ދެމުންދާ ގިނަ ހިދުމަތްތަކެއް މުޅިން އޮޓޮމޭޓްވެ، މި ކުންފުނިން ދެމުންދާ ހިދުމަތްތަކުގެ ފެންވަރު ރަނގަޅު ވެގެންދާނެ،" އެމްޕީއެލްގެ ސީއީއޯ ޝާހިދު އަލީ\nއެމްޕީއެލްގެ ސީއީއޯ ޝާހިދު އަލީ ވިދާޅުވީ އޮރަކަލްގެ ފެންވަރު ރަނގަޅު އީއާރުޕީ ސޮފްޓްވެއާ ބޭނުންކުރަން ފެށުމާއެކު، އެ ކުންފުނިން މެނުއަލްކޮށް މިހާރު ދެމުން ގެންދާ ހިދުމަތްތައް މުޅިން އޮޓަމޭޓް ވެގެން ދިޔުމުގެ އިތުރުން ކުންފުނިން މިހާރު ދެމުން އަންނަ ހިދުމަތުގެ ފެންވަރު ރަނގަޅުވެގެން ދާނެ ކަމަށެވެ.\nއެމެރިކާގެ ކުންފުންޏެއް ކަމަށްވާ، "އޮރަކަލް" އަކީ ސޮފްޓްވެއަރ އުފެއްދުމުގައި ދުނިޔޭގެ ފެންވަރުގައި ފާހަގަކޮށްލެވޭ ކުންފުންޏަކަށް ވާއިރު، އޮރަކަލްގެ އީއާރްޕީ ސިސްޓަމްއަކީ، ދުނިޔޭގެ އެކި ކަންކޮޅުތަކުގައި، ވަރަށް ގިނަ ކުންފުނިތަކުން ބޭނުންކުރަމުންދާ ސިސްޓަމެކެވެ.\nމި ސޮފްޓްވެއާ އާއި ގުޅޭގޮތުން އެމްޕީއެލްގެ އައިޓީ ޑިޕާޓްމަންޓްގެ ހެޑް، އާދަމް ޝިފާން ވިދާޅުވީ އޮރަކަލްގެ އީއާރްޕީއާއެކު، ޒަމާނީ ވިޔަފާރީގެ މާހައުލަކަށް، އެމް.ޕީ.އެލް އިން ފޯރުކޮށްދެމުންދާ ހިދުމަތްތައް ބައްޓަންވެގެންދާނެ ކަމަށެވެ.\n"މީގެ ކުރިން އަޅުގަނޑުމެން ބޭނުންކުރަމުންދިޔަ އީއާރްޕީ ސިސްޓަމްއަކީ ވަރަށް މެނުއަލްކޮށް ބޭނުންކުރަމުންދިޔަ ސިސްޓަމެއް. އަދި އެ ސިސްޓަމް މެއިންޓެއިންކުރުމަށް ވެސް ގިނަ މަސައްކަތްތަކެއް ކުރަންޖެހޭ. އަދި، އިތުރު ބަދަލެއް ގެންނަންޖެހުނަސް އެއީ އުނދަގޫކަމެއް،"\nޝިފާން ވިދާޅުވީ މީގެ ކުރިން އެމޕީއެލް އިން ބޭނުންކުރަމުންދިޔަ އީއާރުޕީ ސިސްޓަމަކީ ވަރަށް މެނުއަލްކޮށް ބޭނުންކުރަމުންދިޔަ ސިސްޓަމެއްކަމަށެވެ. އަދި އެ ސިސްޓަމް މެއިންޓެއިންކުރުމަށް ވެސް ގިނަ މަސައްކަތްތަކެއް ކުރަންޖެހޭ ކަމަށާއި، ސިސްޓަމަށް އިތުރު ބަދަލެއް ގެންނަންޖެހުނަސް ވަނީ އުނދަގޫކަމަކަށް ކަމަށެވެ.\nއެހެންނަމަވެސް އޮރަކަލް ސިސްޓަމްގައި، ކޮންމެ 90 ދުވަހަކުން އައު ފިއުޗާސްތައް ލިބޭނެ ކަމަށް ޝިފާން ވިދާޅުވިއެވެ. އެހެންކަމުން އެމްޕީއެލްގެ ހިދުމަތްތައް ޒަމާނީ ކުރެވިގެންދާނީ މި ސިސްޓަމާއިއެކު ކަމަށް އޭނާ އިތުރަށް ވިދާޅުވިއެވެ.\nއޮރަކަލްގެ ހެޑް އޮފް އެޕްލިކޭޝަންސް ސޭޖް އަހުމަދު ސަރްވާރް ވިދާޅުވީ އޮރަކަލްގެ އީއާރްޕީއާއެކު، އެމްޕީއެލްގެ އޮޕަރޭޝަންސްތައް ހަރުދަނާކުރެވޭނެ ކަމަށެވެ.\n"އެމް.ޕީ.އެލް ހިދުމަތްތައް ޑިޖިޓަލްކޮށް، ޒަމާނީކުރުމަށް ކުރަމުންދާ މަސައްކަތުގައި ބައިވެރިވުމަކީ މި ކުންފުންޏަށް ވެސް ލިބޭ އުފަލެއް،"\nޕޯޓްތަކާއެކު މަސައްކަތްކުރުމުގެ ތަޖުރިބާ ލިބިފައިވާ އޮރަކަލްއާއެކު، އޮރެކަލް ފިއުޝަން ކްލައުޑް އީއާރްޕީ ސިސްޓަމް ލައިވް ކުރެވޭނެ ކަމަށް ލަފާ ކުރެވެނީ 2022 ވަނަ އަހަރުގެ ކުރީކޮ ކަމަށް އެކުންފުނިން ބުނެޅެވެ.


ދައުލަތަށް ލިބުނު އާމްދަނީ ދަށްވެއްޖެ – Dhen.mv\nކޮވިޑް-19 ގެ ސަބަބުން ދައުލަތަށް ލިބުނު އާމްދަނީ ދަށަށް ދިޔަނަމަވެސް، ހަރަދުތައް މަތިވެފައިވާ ކަމަށް ފިނޭންސް މިނިސްޓްރީގެ ތަފާސް ހިސާބު ތަކުން ދައްކައިިފި އެވެ.\nފިނޭންސް މިނިސްޓްރީ އިން އާންމުކޮށްފައިވާ ތަފާސްހިސާބުތަކަށް ބަލާއިރު ސަރުކާރަށް ހިލޭ އެހީއާ އެކު ޖުމްލަ އާމްދަނީގެ ގޮތުގައި ފާއިތުވި ހަފްތާ ލިބިފައިވަނީ 4.13 ބިލިއަން ރުފިޔާ އެވެ. މިއީ މިދިޔަ އަހަރުގެ އެ މުއްދަތުގައި އާމްދަނީއަށް ލިބުނު، 4.92 ބިލިއަން ރުފިޔާއާ އަޅާބަލާއިރު، 785.80 މިލިއަން ރުފިޔާ މަދު އަދަދެކެވެ.\nފާއިތުވި އަހަރަށްވުރެ މިއަހަރުގެ މި މުއްދަތުގައި އިމްޕޯޓު ޑިއުޓީ، ޖީއެސްޓީ، ޓީޖީއެސްޓީ، އެއާޕޯޓު ސާވިސްޗާޖު އަދި އެއާޕޯޓު ޑިވެލޮޕްމެންޓް ފީގެ ގޮތުގައި ލިބިފައިވާ އާމްދަނީ ވަނީ ދަށަށް ގޮސްފަ އެވެ. ސަބަބެއްކަމުގައި ބެލެވެނީ މިހާރު ފެތުރެމުންދާ ކޮރޯނާވައިރަސް އާއެކު ރާއްޖެއަށް އަންނަ ފަތުރުވެރިންގެ އަދަދު މަދުވެ، އިގްތިސާދަށް އޭގެ އަސަރު ފޯރުމެވެ.\nހިސާބުތައް ދައްކާ ގޮތުގައި މި މުއްދަތުގައި ދައުލަތުގެ ހަރަދު ވަނީ ބޮޑުވެފަ އެވެ. މިދިޔަ މަހުގެ 12 ވަނަ ދުވަހުގެ ނިޔަލަށް ދައުލަތުން ހަރަދުކޮށްފައިވަނީ ހަތަރު ބިލިއަން ރުފިޔާ އެވެ. ނަމަވެސް މި މަހުގެ 12 ވަނަ ދުވަހުގެ ނިޔަލަށް މި އަދަދު ވަނީ 4.5 ބިލިއަން ރުފިޔާ އަށް އިތުރުވެފަ އެވެ.\nމި މުއްދަތުގައި އެންމެ ބޮޑު ހޭދައެއް ކޮށްފައިވަނީ މުވައްޒަފުންގެ މުސާރައަށެވެ. މުސާރައަށް ބަޖެޓުން 1.67 ބިލިއަން ރުފިޔާ ހަރަދުކޮށްފައިވާއިރު، އިދާރީ ހަރަދުގެ ގޮތުގައި 1.58 ބިލިއަން ރުފިޔާ ހަރަދުކޮށްފައިވެ އެވެ.\nފާއިތުވި އަހަރުގެ މި މުއްދަތާ އަޅާބަލާއިރު ދައުލަތުގެ ދަތުރުފަތުރުގެ ހަރަދު ވަނީ ބޮޑުތަނުން ކުޑަކޮށްފަ އެވެ. މިދިޔަ އަހަރުގެ މި މުއްދަތުގައި ދަތުރުފަތުރަށް 35.7 މިލިއަން ރުފިޔާ ހަރަދު ކުރިއިރު މި އަހަރުގެ މި މުއްދަތުގައި ހަރަދުކޮށްފައިވަނީ 28.8 މިލިއަން ރުފިޔާ އެވެ.\nމި އަހަރަށް ފާސްކޮށްފައިވަނީ 37 ބިލިއަން ރުފިޔާގެ ބަޖެޓެކެވެ. މި ބަޖެޓުން ހިލޭ އެހީ އާއި އާމްދަނީގެ ގޮތުގައި މިހާތަނަށް ޖުމްލަ ލިބިފައިވަނީ 4.1 ބިލިއަން ރުފިޔާ އެވެ. އަދި ހަރަދުގެ ގޮތުގައި ހޭދަވެފައިވަނީ 4.5 ބިލިއަން ރުފިޔާ އެވެ.\nކޮރޯނާވައިރަހުގެ ބަލިމަޑުކަމާ ގުޅިގެން ދައުލަތުގެ ހަރަދުތައް ކުޑަކުރުމަށް ސަރުކާރުން ވަނީ ގިނަ ފިޔަވަޅުތަކެއް އަޅައިފަ އެވެ. އެގޮތުން މާދަމާ އިން ފެށިގެން އެއް ހަފްތާއަށް ސަރުކާރު ބަންދު ކުރަން ނިންމާފައިވާއިރު، އެއް ބިލިއަން ރުފިޔާ ބަޖެޓުން ސަލާމަތް ކުރުމަށް ފިޔަވަޅުތައް އަޅަން ވަނީ ނިންމައިފަ އެވެ.


India Ah Kuramun Anna Vissaara Aai Gulhigen Millioneh Haa Meehun Gedhoru Dhookoh Dhaan Jehijje\nއިންޑިއާއަށް ކުރަމުން އަންނަ ވިއްސާރައާއި ގުޅިގެން މިލިއަނެއްހާ މީހުން ގެދޮރު ދޫކޮށް ދާން ޖެހިއްޖެ\nއިންޑިއާގެ އުތުރު އިރުމަތީގެ ސަރަހައްދުތަކަށް ކުރަމުން އަންނަ ވިއްސާރައާއި ގުޅިގެން ހިނގި ފެންބޮޑުވުމުގެ ހާދިސާތަކާއި ގުޅިގެން މިލިއަނެއްހާ މީހުން ރައްކާތެރި ހިސާބުތަކަށް ބަދަލުވާން ޖެހިއްޖެއެވެ.\nއިންޑިއާގެ ނޫސްތަކާއި ހަވާލާދީ ބޭރުގެ މީޑިއާތަކުން ރިޕޯޓް ކުރާ ގޮތުގައި، އެގައުމުގެ އައްސާމް ސްޓޭޓަށް ކުރަމުން އަންނަ ވިއްސާރައާއި ގުޅިގެން 72 ގަޑިއިރުގެ ތެރޭގައި 10 މީހުން ވަނީ މަރުވެފައެވެ. އަދި އަރުނާޗަލް ޕްރަދޭޝްއިން ހަ މީހުން ވަނީ މަރުވެފައެވެ.\n" ފާއިތުވި ތިން ދުވަހު 10 މީހުން ވަނީ މަރުވެފައި. އެއީ ތަފާތު ހާދިސާތަކުގައި. އަދި މިލިއަނެއްހާ މީހުންނަށް އަމިއްލަ ގެދޮރު ދޫކޮށް ވަނީ ދާން ޖެހިފައި" އައްސާމްގެ ލޯކަލް ގަވަމެންޓްގެ އިސް ފަރާތަކުން މީޑިއާތަކަށް މައުލޫމާތު ދެއްވަމުން ވިދާޅުވިއެވެ.\nއައްސާމްގެ 33 ޑިސްޓްރިކްޓްގެ ތެރެއިން 25 ޑިސްޓްރިކްޓަކަށް އަންނަނީ ބޯކޮށް ވާރޭ ވެހި ފެންބޮޑުވުމުގެ ހާދިސާތައް ހިނގަމުންނެވެ.\nއިންޑިއާގެ މޫސުމާއި ބެހޭ އިދާރާތަކުން ބުނީ ކުރިއަށް އޮތް ދެތިން ދުވަހުގައިވެސް އެގައުމުގެ އުތުރު އިރުމަތީގެ ސަރަހައްދުތަކަށް ބޯކޮށް ވާރޭ ވެހޭނެ ކަމަށް ލަފާ ކުރެވޭ ކަމަށެވެ.\nމިދުވަސްވަރު އިންޑިއާއަށް ކުރަމުން އަންނަ ވިއްސާރައިގެ ސަބަބުން އުތުރު އިރުމަތީގެ އެހެން ސްޓޭޓްތައް ކަމަށްވާ މެގަލަޔާ، ސިއްކިމް، އަދި މިޒޮރާމްއަށް ވެސް ގެއްލުން ލިބެމުން އަންނަ ކަމަށް ބައިނަލްއަޤްވާމީ މީޑިއާ ރިޕޯޓްތައް ބުނެއެވެ.


ވާހަކަ : ލަދުން މަރުނުވީ ކިރިޔާ!!\nލަދުން މަރުނުވީ ކިރިޔާ!!\n18 އޭޕްރިލް 2021 | އާދީއްތަ 10:51\nމީގެ ސާޅީހަކަށް އަހަރުގެ ކުރިއެވެ. އޭރު ރާއްޖެގައި އެންމެ އިތުބާރު އެންމެ ގާބިލް ޗާޕްޚާނާއަކީ އާރޯ ޗާޕްޚާނާއެވެ. އެހެން ކަމުން ޗާޕުކުރުމަށް އެންމެގިނަ އޯޑަރުތައް ލިބެނީވެސް އެތަނަށެވެ. އޭރު މުޅި ރާއްޖޭގައިވެސް އޮތީ، އިސްޓެންސިލްގައި ލިޔެގެން ކުރާ ޗާޕްކަމަށް ވިޔަސް އެފެންވަރުގައިވެސް، އާރޯ ޗާޕްޚާނާގެ އުފެއްދުންތައް އާދަޔާ ޚިލާފަށް ރީތިވެފައި މީހުންނަށް ކަމުދެއެވެ. މީގެ ފަހަތުގައި ވަރަށް ބޮޑު ސިއްރެއްވެސް ވެއެވެ. އެހެނީ އެދުވަސްވަރު ރާއްޖޭގެ އެންމެ މަޝްހޫރު ލިޔުންތެރިޔާ ނަޝީދާއި އެންމެ މަޤުބޫލު ކުރެހުންތެރިޔާ ހަސަންމަނިކު އެޗާޕްޚާނައިގާ އުޅުމެވެ. މިދެމީހުންނަކީ އެތާގެ ކުރިއެރުމުގެ އެއް ސިއްރެވެ. މީ އެންމެންވެސް ގަބޫލުކުރާ ވަރަށް ބޮޑު ހަގީގަތެކެވެ.\nކޮންމެއަކަސް ނަޝީދާއި ހަސަންމަނިކުގެ މުހިއްމު ކަމުގެ ބޮޑުކަމުން އެމީހުން ތިބެނީ އާރޯ ޗާޕުޚާނާއިން އޭރުގެ ނިސްބަތުން ވަރަށް ބޮޑު މުސާރައެއް ދީފައެވެ. އެ ދެވެރިންނަކީ އެތާނގެ ލިޔުމާއި ކުރެހުމުގެ ދެ ތަނބުކަމަށް ވުމުން، އާރޯ ޗާޕްޚާނާއަށް އެތެރެވާ ހަމަ ހުރިހާ އެއްޗެއް ކަހަލަ ގޮތަކަށް ޗާޕާހަމައަށް ދަނީ، އެމީހުންގެ އަތުގައި ޖެހިފައެވެ. ޚާއްޞަކޮށް ދަޢުވަތު ކާޑުފަދަ ލިޔުމާއި ކުރެހުން ހިމެނޭ ތަކެއްޗެވެ.\nއެހެންކަމުން ރަށުތެރޭގައި ފާތިހާއަކަށް ކެއްކިއަސް، ކާވެންޏެއް ކުރިޔަސް، އެހެން މުނާސަބަތެއް ފާހަގަ ކުރިޔަސް އެދެމީހުންނަށް ސިއްރެއް ނުވެއެވެ. ނަޝީދާއި ހަސަން މަނިކަކީ ގަދައަށް ކެއުމަށް ބޫތު ކައިފައި ތިބޭ ދެވެރިން ކަމުން، ކޮންމެ ކާޑެއް ލިޔެ ކުރެހުމުގެ މަރުޙަލާގައި، އޭގައިވާ އެޑްރެހާއި ތާރީޚާއި ގަޑިއާއި، އޭގައިވާ މުނާސަބަތު، ފޮތެއްގައި ލިޔެ ބަލަހައްޓައެވެ. އެ ދެވެރިންގެ އާދަޔަކީ ރަށުގައި ބާއްވާ ކޮންމެ ކާވެނި ޕާޓީއަކަށް، ކޮންމެ ޙަފްލާއަކަށް، އަދި ކޮންމެ ފާތިޙާއަކަށް ދިޔުމެވެ. އެދާއިރު، ދަނީ ކޮންމެހެން އެވެރިންނަށް ކިޔައިގެނެއްނޫނެވެ. އަދި އެކަންކުރާ ފަރާތާއި ތިމާގެކަމެއް، ރައްޓެހި ރަޙުމަތްތެރި ކަމެއް އޮވެގެނެއްވެސް ނޫނެވެ. މީރުކޮށް ކާލާ، މީރުކޮށް ބޯލާ ހަދަން ދަނީއެވެ.\nމިސިލްސިލާ މިގޮތަށް ކުރިޔަށް ދާތާ ވަރަށް ގިނަ ދުވަސްތަކެއް ވެއްޖެއެވެ. ދުވަހަކުވެސް މައްސަލައެއް ނުޖެހޭތީ، މިދެވެރިން ވަރަށް ފޯރީގައި މިކަން ކުރުމުގައި ދެމިތިއްބެވެ. ކޮންމެގެއަކުން ކެވުނީމާ ނުވަތަ ބޮވުނީމާ، ފޮތުގައި އެގެޔަކާ ދިމާލުގައި ރަސްގެއް ލަނީއެވެ. ހަސަންމަނިކާއި ނަޝީދު ހިންގާ މި "މަޝްރޫޢު" ގެ ސަބަބުން އެދެވެރިންނަށް މީރު ކެއުމެއް މީރު ބުއިމެއް ނުލިބޭ ރެއެއްދަނީ ހަމަހާލަކުންނެވެ. މިދެވެރިން މިކަން މިހެން ކުރާކަން ކޮންމެވެސް ސިފައެއްގައި ގާތް ރައްޓެހިން ދަނެއެވެ.\nއެއްރެއެކެވެ. ކާވެނި ސަޔެއް ހަދާފައިއޮތް ގެއެއް ހޯދަމުން ދެވެރިން ދުއްވި ރެއެކެވެ. ފޮތުގައި ނޯޓުކުރެވިފައިއޮތީ ކާވެނި ޕާޓީއެއް ކަމާއި ތާރީޚާއި ގަޑިއެވެ. ދެން ކާވެނި ކުރި ދެކުދިންގެ ނަމެވެ. ޕާޓީ އޮންނަ ގޭގެ ނަންވަނީ ހަނދާންނެތި ނުލިޔެވިއެވެ. އަކަމާ ވަރަށް ހާސްވެ ފިކުރު ކުރަމުން ޕާޓީ އޮންނާނެކަމަށް އެންމެ ބޮޑަށް ހަސަންމަނިކަށް ހީކުރެވުނު ގެޔަށް ވަދެއްޖެއެވެ. އެއީ އަންހެން ކުއްޖާގެ ގެއެވެ. އޭރުވެސް ނަޝީދު ބުނަނީ، ޕާޓީ އޮންނާނީ ފިރިހެން ކުއްޖާގެ ގޭގައި ކަމުގައިއެވެ. ކޮންމެއަކަސް އެގޭ ތެރެއަށް ވަދެ ތަންތަނަށް ބޯދޭން ފެށިއެވެ. "މިތާކުނެތް ޕާޓީއޮތް ކަމުގެ އެއްވެސް އަލާމާތެއް" ނަޝީދު ބުންޏެވެ. "ކިހާދެރަ! މިހާރު ގަޑީޖެހިގެން އިތުރަށް ސާޅީސް މިނެޓު ހިނގީ" ހަސަންމަނިކު މިހެން ބުނެލިތަނާ އެތެރެއިން ނުކުތް މީހަކާ ދިމާވިއެވެ. "މިގޭގައި ކާވެނި ޕާޓީއެއް އެބަ އޮތްތޯ؟" "ޕާޓީ އޮތީ އަނެއް ގޭގައި! ފިރިމީހާގެ ގޭގައި! މިގޭ އެންމެންވެސް ވެއްޖެ އެގޭގައި!" އެމީހާ އެހެން ބުނުމުން އެދެވެރިން ވަރަށް ބާރަށް އެދިމާއަށް ނައްޓާލިއެވެ. އަކަމަކު ދެވުނުއިރު ޕާޓީ ނިމިގެން މީހުންތައް ނުކުންނަނީއެވެ.\nއެހެން ދުވަހެކެވެ. ފާތިޙާއަކަށް ކައްކައިފާ އޮތް ގެޔަކަށްގޮސް އެންމެނާއެކު، ހަސަންމަނިކާއި، ނަޝީދުވެސް ވަދެ ޖައްސާލިއެވެ. "ހާދަ މީރު ވާނެއޭ ދޯ؟" ހަސަންމަނިކަށް ބުނެލެވުނެވެ. އެވަގުތު އެބޮޑު ކޮޓަރީގެ ކޮޅުގައިހުރި ދޮރެއް ހުޅުވާފައި އެގޭގެ ވެރި (ވަރަށް އަބުއި ބޭފުޅެއް ކަމުގައި ކިޔައި އުޅޭ) އަލިދީދީ ނުކުންނެވިއެވެ. އަތްޕުޅުގައި ކަރުދާސްގަނޑެއް އޮތެވެ. "އިހަށް އެއްވެސް ބޭފުޅަކު ކޭންބައްލަވަން ނުފައްޓަވާތި! އަޅުގަނޑު މިދަންނަވާލަނީ، މިފަރިއްކޮޅަށް ދަޢުވަތު އެރުވުނު ބޭފުޅުންގެ ނަންފުޅުތައް! މީގައި ނުހިމެނޭ ބޭފުޅުން، އެދެވެނީ ވެންނެވި ދޮރުން ނުކުމެ ވަޑައިގަތުމަށް!"\nއަލީދީދީ ލިސްޓް ވިދާޅުވެ ނިމުނިއިރު ހަސަންމަނިކެއް ނަޝީދެއް ނުހިމެނެއެވެ. "ކޮބާ ކިހިނެއްހީވި! ބޮވުނު ބޮނޑި ކުޑަތަ؟" ހަސަންމަނިކު ވައިއަޑުން ބުނެލިއެވެ. "އަހަރެން ކުރިންވެސް ބުނީމެއްނު ކޮންމެވެސް ދުވަހަކުން ފަޅާ އަރާނެޔޭ! ދެންވެސް އަތުގައި ހިފާދަމާ ނުނެރެނީސް އަވަހަށް ސަލާމަތްވާން ހިނގާ!" ދެވެރިން މަޑުމަޑުން ފޫކޮޅު ހިއްލާލިއެވެ. އިސްޖަހައިގެން ތިބެ، ބޮނދަމުން ކަހަލަ ގޮތަކަށް، އަވަސް އަވަހަށް އެގެއިން ނުކުމެއްޖެއެވެ. "މިވަރުގެ ލަދެއް ދުވަހަކުވެސް ނުގަނޭ! އުމުރުގައިވެސް ދެން ދައުވަތު ނުލިބެނީސް މިކަހަލަ ތަންތާކަށް ނާންނާނަން!" ދެމީހުންނަށް އެއްފަހަރާ ބުނެލެވުނެވެ.


Fathuruverikamah Haassakoh IFC In BML Ah 50 Million Dollar Aa Hamayah Loan Dhenee - Vaguthu\nފަަތުރުވެރިކަމަށް ހާއްސަކޮށް އައިއެފްސީއިން ބީއެމްއެލްއަށް 50 މިލިއަން ޑޮލަރާ ހަމަޔަށް ލޯނު ދެނީ\nކޮވިޑް-19 އާ ގުޅިގެން ރާއްޖޭގެ ފަތުރުވެރިކަމަށް ލިބިފައިވާ ގެއްލުން ފޫބެއްދުމަށްޓަކައި ވޯލްޑް ބޭންކު ގްރޭޕްގެ މެންބަރެއްކަމަށްވާ އިންޓަރނޭޝަނަލް ފައިނޭންސް ކޯޕަރޭޝަން (އައިއެފްސީ) އިން ބޭންކް އޮފް މޯލްޑިވްސް (ބީއެމްއެލް)އަށް 50 މިލިއަން ޑޮލަރާ ހަމަޔަށް ލޯނު ދޫކުރުމަށް ނިންމައިފިއެވެ.\nބީއެމްއެލް އިން ބުނީ އެ ބޭންކުން މި ލޯނު ދޫކުރުމަށް ހަމަޖެހިފައިވަނީ ފަތުރުވެރިކަމުގެ ސިނާޢަތުގައި ހިމެނޭ އަމިއްލަ ވިޔަފާރިތަކާއި ކުދި އަދި މެދު ފަންތީގެ ވިޔަފާރިތަކަށް ބޭނުންވާ މާލީ އެހީ ފޯރުކޮށްދިނުމަށާއި، ވަޒީފާތައް ގެއްލިގެން ދިޔުމުން ރައްކާތެރިކަން ހޯދައިދިނުމަށާއި ކޮވިޑް-19ގެ ސަބަބުން އިގްތިސާދަށްކުރަމުންދާ ނޭދެވޭ އަސަރުކުޑަކުރުމަށް ކުރަމުންދާ މަަސައްކަތްތަކަށް ކަމަށެވެ.\nތިން ފިޔަވައްސަކަށް ބަހާލައިގެން ދޫކުރާ މި ލޯނު ފެސިލިޓީގެ ދަށުން ފުރަތަމަ 20 މިލިއަން ޑޮލަރު ދޫކުރުމަށް މިއަދު ވަނީ ނިންމާފައެވެ.\nމިއީ އައިއެފްސީގެ ފަރާތުން ގައުމުތަކަށް އެހީތެރިވުމަށް ހިންގޭ ޕްރޮގްރާމްގެ ފުރަތަމަ ފިޔަވަހީގެ ދަށުން ދޫކުރެވޭ ލޯނެކެވެ. މި ލޯނުގެ ސަބަބުން ބީއެމްއެލް މެދުވެރިކޮށް ވިޔަފާރިތައް ހިންގުމަށް ވަރަށް މުހިންމުވެފައިވާ ފައިސާ އެ ވިޔަފާރިތަކަށް ލިބި، އެކަމުން އެ ފަރާތްތަކަށް ނަފާ ލިބިގެންދާނެއެވެ.\nބީއެމްއެލް އިން ބުނީ، އިތުރު 50 މިލިއަން ޑޮލަރުގެ ލޯނު ބޭންކް އޮފް މޯލްޑިވްސް އަށް ދޫކުރުމުގެ ފުރުސަތު ލިބިފައިވާކަމުގެ ފެހި ސިގްނަލްވެސް ލިބިފައިވާކަމަށެވެ.\nރާއްޖޭގެ އިގްތިސާދުގެ މައިނާރުކަމަށްވާ ފަތުރުވެރިކަމުގެ ދާއިރާއިން ގައުމުގެ ޖީޑީޕީގެ 3/2 ހިއްސާކުރެއެވެ. އަދި ހަމައެހެންމެ އެ ދާއިރާއިން ރާއްޖޭގެ އެކްސްޕޯޓްގެ 80 އިންސައްތަ އާއި ގައުމަށް ލިބޭ އާމްދަނީގެ 40 އިންސައްތަވެސް ހިއްސާކުރެއެވެ. އަދި ގައުމުގެ އިގްތިސާދީ ދުވެލި ހަލުވިކޮށް ގައުމަށް މިވޭތުވެދިޔަ އަހަރުތަކުގައި އައިސްފައިވާ ކުރިއެރުމުގެ ފަހަތުގައިވެސް ވަނީ ހަމަ ފަތުރުވެރިކަމުގެ ދާއިރާއެވެ. ކޮވިޑް-19 މުޅި ދުނިޔެއަށް ފެތުރުމާއެކު ފަތުރުވެރިކަން މުޅިންހެން މަޑުޖެހިގެން ދިޔުމާއެކު ދެކުނު އޭޝިއާގެ ގައުމުތަކުގެ ތެރެއިން އިގްތިސާދަށް އެންމެ ބޮޑު ގެއްލުމެއްވެގެންދާނެކަމަށް ބެލެވެނީ ދިވެހިރާއްޖެއަށް ކަމަށްވެފައި، ލަފާކުރުންތަކަށް ބަލާއިރު ރާއްޖޭގެ އުފެއްދުންތެރިކަމުގެ ނިސްބަތް މައިނަސް 13 އިންސައްތައިގެ މިންވަރަކަށް ވެއްޓޭނެކަމަށް ބެލެވެއެވެ.\nބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރ ޓިމޯތީ ސޯޔަރ ވިދާޅުވީ، އައިއެފްސީ އިން ދޫކުރާ އެތައް މިލިއަން ޑޮލަރުގެ މި ލޯނަކީ ވަރަށް އެކަށޭނެ ވަގުތެއްގައި އަދި އެހެންމެ މިހާރުގެ ހާލަތުން އަރައިގަތުމަށް ކުރަމުންދާ މަސައްކަތަށް ލިބިގެންދާނެ ވަރަށް ބޭނުންތެރި އެހީއެއް ކަމަށެވެ.\n"ރާއްޖޭގެ އެންމެ ބޮޑު ބޭންކުގެ އިތުރުން ފަތުރުވެރިކަމުގެ ސިނާއަތަށް ލޯނު ދޫކުރުމުގައި އެންމެކުރީގައި އޮތް ބޭންކުގެ ހައިސިއްޔަތުން ބީއެމްއެލް އިން މިހާރުވެސް ވާނީ ރިސޯޓް އަދި ގެސްޓް ހައުސްތަކަށް ލިބެމުންދާ ގެއްލުންތަކުން އަރައިގަތުމަށްޓަކައި ވިޔަފާރިތައް ހިންގުމަށް ބޭނުންވާ މާލީ އެހީ ދިނުމަށް ޝޯޓް ޓަރމް ފައިނޭންސިންގ ޕްރޮގްރާމެއް ތައާރަފްކޮށްފަ."ޓިމޯތީ ވިދާޅުވިއެވެ.\nމި އަހަރުގެ ފެބްރުވަރީ މަހުން ފެށިގެން ރާއްޖެއަށް އަންނަ ފަތުރުވެރިންގެ ނިސްބަތް ދަށްވާންފެށި، މާރޗް މަހުވަނީ އޭގެ ކުރީ އަހަރާ އަޅާބަލާއިރު 63 އިންސައްތަ ދަށްވެ ރާއްޖޭގެ ބޯޑަރު މާރޗު މަހު ތެރޭގައި ބަންދުކުރުމާއެކު މިވަނީ 'ސުމަކަށް' ވެއްޓިފައެވެ. ރާއްޖޭގެ އާބާދީގެ ފިރިހެނުންގެ ތިންބައި ކުޅައެއްބައި އަދި އަންހެންނުންގެ ހަތަރުބައި ކުޅައެއްބައި މީހުން ފަތުރުވެރިކަމާ ގުޅުން ހުރި މަސައްކަތުގައި ބައިވެރިވާކަމަށް ލަފާކުރެވެއެވެ. ދާދި ފަހުން އޫއެންޑީޕީ އާއި މިނިސްޓްރީ އޮފް އެކޮނޮމިކް ޑިވެލޮޕްމަންޓް އިން ޝާއިއުކޮށްފައިވާ ރިޕޯޓުން ދައްކާ ގޮތުގައި، ރިސޯޓްތަކުގައި މަސައްކަތްކުރާ 22،000 ދިވެހިންނަށްވަނީ ކޮވިޑް-19 އާ ގުޅިގެން ސީދާ ގެއްލުން ލިބިފައެވެ.\nރާއްޖޭގެ އިގްތިސާދަށް ފަތުރުވެރިކަމުގެ ސިނާއަތުން ލިއްބައިދޭ އެހީތެރިކަމަކީ މުޅި ގައުމުގެ ތަރައްގީގެވެސް މުހިންމު ދައުރެއް އެކުލެވޭ ހަރަކާތަކަށްވުމާއެކު އައިއެފްސީއިން ރާއްޖޭގެ ފަތުރުވެރިކަމަށް ނުހަނު އިސްކަމެއްދެއެވެ. އައިއެފްސީ އިން ރާއްޖެއަށް އަމާޒުކޮށް އެހީތެރިވެދެނީ ތަރައްގީގައި ދިމާވާ ގޮންޖެހުންތައް ކުޑަކޮށް އެންެމެންނަށްވެސް ޝާމިލުވެވޭ، ދެމެހެއްޓެނެވި، އަދި ގުޅުވައިދިނުން ހިމެނިގެން ޕްރައިވެޓް ސެކްޓަރ މެދުވެރިކޮށް ހޯދައިދެވޭ ހައްލުތަކަށެވެ.\nއައިއެފްސީއިން ވަނީ 1983 ވަަނަ އަހަރުން ފެށިގެން މިހާތަނަށް ރާއްޖޭގައި ޕްރައިވެޓް ސެކްޓަރއަށް އެހީވުމަށް 200 މިލިއަން ޑޮލަރަށްވުރެ ބޮޑު އަދަދެއް އިންވެސްޓްކޮށްފައެވެ.\nބީއެމްއެލްގެ އަހަރީ އާންމު ޖަލްސާ މި މަހުގެ 31 ގައި


13 ވަނަ ސައުތު އޭޝިއަން ގޭމްސްގެ ފުރަތަމަ ރަން މެޑަލް ރާއްޖެއަށް 13 ވަނަ ސައުތު އޭޝިއަން ގޭމްސްގެ ފުރަތަމަ ރަން މެޑަލް ރާއްޖެއަށް\n13 ވަނަ ސައުތު އޭޝިއަން ގޭމްސްގެ ފުރަތަމަ ރަން މެޑަލް ރާއްޖެއަށް\nސައުތު އޭޝިޔަން ގޭމްސްގައި 100 މީޓަރު ދުވުމުން ރާއްޖޭގެ ބާރު ދުވުންތެރިޔާ ޙަސަން ސާއިދު ރަން މެޑަލް ހޯދައިފި އެވެ.\nސާއިދުގެ މި ކާމިޔާބީ ފާހަގަކޮށް ރައީސުލްޖުމްހޫރިއްޔާ އިބްރާހީމް މުޙައްމަދު ސާލިޙް ވަނީ މަރުޚަބާ ދަންނަވާފައެވެ.\nމިއީ 13 ވަނަ ސައުތު އޭޝިއަން ގޭމްސްގެ ފުރަތަމަ ރަންމެޑަލެވެ. އަދި ސައުތު އޭޝިއަން ގޭމްސަކުން ރާއްޖެއަށް ލިބުނު ފުރަތަމަ ރަން މެޑަލް ވެސްމެއެވެ.\nސާއިދު ރަން މެޑަލް ހޯދީ 10.49 ސިކުންތުން ރޭސް ނިންމައިގެންނެވެ. ފައިނަލް ހީޓުގައި ސާއިދާ ވާދަކޮށް ދެވަނައަށްދިޔަ ލަންކާގެ ހިމާޝާ އީޝާން ރޭސް ނިންމާލީ 10.50 ސިކުންތުން ނެވެ.\nފައިނަލު ހީޓުން ލޯމެޑަލް ހޯދީ ޕާކިސްތާންގެ ދުވުންތެރިޔާ ސާމިއުއްލާ އޭނާ ރޭސް ނިންމާލީ 10.66 ސިކުންތުންނެވެ. ރޭސްފަށައިގެން ހިމާޝާ ކުރީގައި އޮތް ނަމަވެސް ފަހުވަގުތު ސާއިދު ވަނީ އޭނާ ފަހަތައް ޖައްސާ ކުރިހޯދާފައެވެ.\n100 މީޓަރު ދުވުމުން ސާއިދު ފައިނަލަށް ދިޔައީ ހީޓުން ތިންވަނަ ހޯދައިގެންނެވެ. މި ހީޓްގައި ދެވަނަ ހޯދި އިންޑިޔާގެ ގުރިންދަވަރު ސިންގ ދިޔައީ ފައިނަލު ހީޓުގައި ފަސްވަނައަށެވެ. މި ހީޓުގައި ސާއިދާ އެންމެ ވާދަކުރި ލަންކާގެ ދުވުންތެރިޔާ ހިމާޝާ އިޝާން ވަނީ މިދިޔަ ފަހަރުގެ ސައުތު އޭޝިއަން ގޭމްސްގައި ވެސް ސާއިދާ ވާދަކޮށްފައެވެ. ސާއިދު ރިހިމެޑަލް ހޯދި އެ ގޭމްސްގައި ހިމާޝާ ރޭސް ނިންމާލީ އެއްވަނައިގައެވެ.\n2015 ވަނަ އަހަރު އިންޑިޔަން އޯޝަން އައިލެންޑް ގޭމްސްގެ މިހީޓްގައި 10.51 ސިކުންތުން ރޭސް ނިންމާލައިގެން ސާއިދު ވަނީ ރަންމެޑަލް ހޯދާފައެވެ. އެއީ ބައިނަލްއަގުވާމީ މުބާރާތަކުން ރާއްޖޭގެ އެތުލީޓަކަށް ލިބުނު ފުރަތަމަ ރަންމެޑަލެވެ.\nމިއަދު ހޯދި ރަންމެޑަލާ އެކު ރާއްޖޭން ވަނީ ސައުތު އޭޝިޔަން ގޭމްސްގައި މިހާތަނަށް ޖުމްލަ 05 މެޑަލް ހޯދާފައެވެ. އެއީ 1991 ވަނަ އަހަރު ފުޓްބޯޅައިން ހޯދި ރިހި މެޑަލާއި 2016 ވަނަ އަހަރު، ސާއިދު 100 މީޓަރު ދުވުމާއި 200 މީޓަރު ދުވުމުން ހޯދި ރިހިމެޑަލާއި 2010 ވަނަ އަހަރު ސަތޭކަ ހަތަރެއް ގުނަ ސަތޭކަ މީޓަރު ރިލޭގެ ޓީމު އިވެންޓުގެ ރިހި މެޑަލެވެ.\nސާއިދު ވަނީ 2016 ވަނަ އަހަރު އިންޑިޔާގެ ބޭއްވި އިންޑިޔަން ގްރޭން ޕްރީ އެތުލެޓިކްސް މުބާރާތުން ވެސް 100 މީޓަރު ދުވުމުން ރަންމެޑަލް ހޯދާފައެވެ.\nސައުތު އޭޝިޔަން ގޭމްސްގައި ސާއިދު ފުރަތަމަ ވާދަކުރީ 2010 ވަނަ އަހަރުއެވެ. މިއަދު ހޯދި ރަން މެޑަލްއާއެކު އޭނާ ވެގެން ގޮސްފަވާނީ ރާއްޖޭގެ ކުޅިވަރުގެ ތާރީޚުގައި އެންމެ ކާމިޔާބު އެތުލީޓަށެވެ.


Liverpool ge molhuvumuge silsilaa emme fahun nimumakah - vNews.mv\nލިވަޕޫލް އާއި ވޮޓްފޯޑް ބައްދަލުކުރި މެޗުގެ ތެރެއިން\nލީގުގައި ބަލިނުވެ ލިވަޕޫލްއިން ދަމަހައްޓަމުން އައި ރެކޯޑު ވެޓްފޯޑްއިން ނިމުން ގެނެސްފި\nއައްފާން މުހައްމަދު 01 March 2020, 06:17\nއިނގިރޭސި ޕްރިމިއަރ ލީގުގައި މެޗަކުން ބަލިނުވެ ލިވަޕޫލްއިން ދަމަހައްޓަމުން އައި ރެކޯޑަށް ލީގުގެ 17ވަނައިގައި އޮތް ވަަޓްފޯޑް އިން ނިމުމެއް ގެނެސްފިއެވެ.\nވެޓްފޯޑުގެ ވިކަރެޖް ރޯޑުގައި ކުޅުނު މެޗުން ލިވަޕޫލްގެ މައްޗަށް ވެޓްފޯޑުން ކުރިހޯދީ 0-3ގެ ނަތީޖާއިންނެވެ. މި ސީޒަނުގައި ލިވަޕޫލް ވަނީ ބަލިނުވެ 44 މެޗު ހަމަކޮށްފައެވެ. ޕްރިމިއާ ލީގުގައި ބަލިނުވެ އެންމެ ގިނަ މެޗު ހަމަކޮށްފައިވާ އާސެނަލްގެ މަޝްހޫރު "އިންވިންސިބަލް" ޓީމުން 2003-2004 ވަނަ ސީޒަނުގެ ލީގު ތަށި އުފުލާލީ އެއްވެސް މެޗަކުން ބަލިނުވެއެވެ. އާސެނަލްގެ ރެކޯޑަކީ 49 މެޗެވެ. މިއަދާ ހަމައަށްވެސް އެ ރެކޯޑު މުގުރާލެވިފައިނުވާއިރު ފަހުގެ ތާރީހެއްގައި އާސެނަލްގެ މި ރެކޯޑާ ކައިރިކޮށްލެވިފައިވަނީ ވެސް މިފަހަރުގެ ލިވަޕޫލް ޓީމަށެވެ.\nމެޗުގައި ފެނިގެންދިޔަ ފުރަތަމަ ހަމަލާ ފޮނުވާލީ ވޮޓްފޯޑުންނެވެ. ފުރަތަމަ ހާފުގެ 10 ވަނަ މިނެޓުގައި ފޯވަޑް ޖެރާޑް ޑެއުލެފޫ ފޮނުވާލި ބޯޅަ ދިޔައީ ގޯލުގެ ހުރަސް ދަނޑިމަތިން ބޭރަށެވެ. އޭގެ ފަސް މިނެޓު ފަހުން އަނެއްކާވެސް ވެޓްފޯޑުން ލިވަޕޫލްގެ ގޯލަށް ނުރައްކާ ކުރިތަން ފެނިގެންދިޔަ އެވެ. ޑޮކޯރޭ އަށް ޑެއުލެފޫ ތަނަވަސްކޮށްދިން ފުރުސަތެއްގައި ބޯޅަ ގޯލަށް ފޮނުވާލުމަށް ހުރަހަކަށްވީ ލިވަޕޫލްގެ ޑިފެންޑަރު ވާޖިލް ވެން ޑައިކުއެވެ.\nމެޗުގެ 20ވަނަ މިނަޓުގައި ލިވަޕޫލް އިން ވަނީ ވެޓްފޯޑުގެ ގޯލަށް ނުރައްކާކުރެވޭތޯ މަސައްކަތް ކޮށްފައެވެ. ނަމަވެސް ލިވަޕޫލް އަށް ކުޅެމުން އަންނަ މިސްރުގެ ފޯވަޑް މުހަންމަދު ސަލާޙް ފޮނުވާލި ބޯޅަ އަމާޒުވީ ގޯލްގެ ބޭރު ދާގަނޑަށެވެ.\nމެޗުގެ 37ވަނަ މިނަޓުގައި ވޮޓްފޯޑުގެ ފޯވަޑް ޖެރާޑް ޑެއުލެފޫ އަށް އަނިޔާވުމުގެ ސަބަބުން އޭނާ ވަނީ ބަދަލްކޮށްފައެވެ. އޭނާގެ ބަދަލުގައި ކުޅެންއެރީ ރޮބާޓޯ ޕެރޭރާއެވެ.\nފުރަތަމަ ހާފުގައި އެޓޭކިންގް މޮޅު ކުޅުމެއް ދެއްކި ވޮޓްފޯޑުން ދެވަނަ ހާފު ވެސް ފެށީ ވަރުގަދަކޮށެވެ. މި ހާފު ފަށައިގެން ފުރަތަމަ މިނެޓުގައި ރޮބާޓޯ ޕެރޭރާ ދިން ބޯޅައެއްގައި އިސްމާއިލް ސާރް ފޮނުވާލި ހަމަލާ ގޯލަށް ވަނުމަށް އަނެއްކާވެސް ހުރަހަކަށްވީ ކީޕަރު އެލިސަންއެވެ. އޭގެ އިރުކޮޅެއް ފަހުން ލީޑު ނަގަން ލިވަޕޫލަށް ލިބުނު ފުރުސަތުގައި ވެން ޑައިކް ދިން ހިތްގައިމު ތްރޫ ޕާހެއްގައި ލެފްޓް ބެކް އެންޑީ ރޮބަޓްސަން ފޮނުވާލި ބޯޅައިގެ ހުރަހަކަށްވީ ވެޓްފޯޑުގެ ކީޕަރު ފޮސްޓާ އެވެ.\nމެޗުގައި ފުރަތަމަ ފަހަރަށް ވެޓްފޯޑުން ލީޑު ނެގީ 54 ވަނަ މިނެޓުގައި ޑޮކޯރޭ ތަނަވަސްކޮށްދިން ފުރުސަތެއްގައި އިސްމާއިލް ސާރް އެވެ. އޭގެ ހަ މިނެޓު ފަހުން ޑީނޭގެ އެހީތެރިކަމާއެކު އަނެއްކާވެސް އިސްމާއިލް ސާރް ވަނީ ދެވަނަ ގޯލެެއްޖަހާ ވެޓްފޯޑަށް ލީޑް ފުޅާކޮށްދީފައެވެ.\nވޮޓްފޯޑުން ޖެހި ދެ ގޯލާ އެކު ލިވަޕޫލުން ވަނީ އެޓޭކިންގް ގޭމެއް ކުޅެ ނަތީޖާ އަނބުރާލެވޭތޯ މަސަތްކަތްކޮށްފައެވެ. ޓީމުގެ ކުޅުން ރަނގަޅު ކުރުމުގެ ގޮތުން 62 ވަނަ މިނެޓުގައި ކޯޗު ޔާގެން ކްލޮޕް ވަނީ ޖޯޖިއޯ ވަޔަނާލްޑަމްގެ ބަދަލުގައި އެޑަމް ލަލާނާ ކުޅެން އަރުވާފައެވެ. އޭގެ4މިނެޓުފަހުން ލިވަޕޫލުން ގޯލެއް ޖެހުމާއި ގާތަށް ޖެހިލިއެވެ. އެހެންނަމަވެސް ލަލާނާ ފޮނުވާލި ބޯޅަ އަމާޒުވީ ގޯލުގެ ދަނޑިއަށެވެ.\nގޯލެއް ޖަހަން ލިވަޕޫލުން ކުރިއަށް ޖެހިލައިގެން ކުޅުމުގެ ސަބަބަބުން ވެޓްފޯޑަށް ދިޔައީ ކައުންޓާރ އެޓޭކް ކުރުމަށް ފުރުސަތުތައް ތަނަވަސްވަމުންނެވެ. އެގޮތުން 70 ވަނަ މިނެޓުގައި އެޓީމުން ތިންވަނަ ފަހަރަށް ލިވަޕޫލްގެ ގޯލު ތެރެއަށް ބޯޅަ ވައްދާލައި ލިވަޕޫލް މާޔޫސް ކޮށްލިއެވެ. މި ގޯލު އިސްމާއިލް ސާރްގެ އެހީތެރިކަމާއެކު ކާމިޔާބު ކޮށްދިނީ މެޗުގައި މޮޅު ކުޅުމެއް ދެއްކި ޑީނޭ އެވެ. އޭގެ ފަހުން 81 ވަނަ މިނެޓުގައި ވެޓްފޯޑުން އިތުރު ގޯލެއް ޖެހުމާއި ގާތަށް ދިޔައެވެ. މިފަހަރު އިސްމާއިލް ސާރް އަށް ލިބުނު ހުސް ފުރުސަތުގައި އޭނާ ފޮނުވާލި ބޯޅަ ދިޔައީ ގޯލާ އަމާޒުނުވެ ބޭރަށެވެ.\nމި ބައްޔަކީ ސީޒަނުގެ ކުރީކޮޅު މެންޗެސްޓާ ޔުނައިޓެޑާ ދެކޮޅަށް ރަށުން ބޭރުގައި ކުޅެ އެއްވަރުވެގެން ދެ ޕޮއިންޓް ގެއްލުނު ފަހުން ލީގު މެޗެއްގައި ލިވަޕޫލުން ޕޮއިންޓު ގެއްލުވާލި ފުރަތަމަ ފަހަރެވެ.\nމެޗުން ލިވަޕޫލް ބަލިވި ނަމަވެސް ލިވަޕޫލުން ވަނީ މި ސީޒަނުގެ ލީގު ގާތްގަނޑަކަށް ކަށަވަރުކޮށްފައެވެ. ތާވަލުގެ އެއްވަނައިގައި އެޓީމު އޮތީ ކުޅުނު 28 މެޗުން 79 ޕޮއިންޓާއެކު އެވެ. ދެވަނައިގައި އެންމެ ފަހުގެ ޗެމްޕިއަން މެންޗެސްޓާ ސިޓީ އޮތީ 27 މެޗުން 57 ޕޮއިންޓާއެކު އެވެ. ތިންވަނައިގައި 28 މެޗު ކުޅެ 50 ޕޮއިންޓާއެކު އޮތީ ލެސްޓާ ސިޓީ އެވެ. ތާވަލްގެ އެންމެ ފުލުގައި 28 މެޗުން 21 ޕޮއިންޓާ އެކު އޮތީ ނޯވިޗް ސިޓީއެވެ.\nއިނގިރޭސި ޕްރިމިއާ ލީގު ބޭރު ކުޅިވަރު ލިވަޕޫލް


#BREAKING: Faseyha kamaaeku Nepal balikoh, Raajje Semi ah - One Online\nފަސޭހަކަމާއެކު ނޭޕާލް ބަލިކޮށް، ރާއްޖެ ސެމީއަށް\nއޭވީސީ ސެންޓްރަލް ޒޯން ވޮލީބޯޅަ މުބާރާތުގައި ނޭޕާލް ބަލިކޮށް، ރާއްޖެއިން ސެމީ ފައިނަލުގެ ޖާގައެއް ކަށަވަރުކޮށްފިއެވެ.\nގްރޫޕު ސްޓޭޖުގައި މިއަދު ހަވީރު ކުޅުނު މެޗުގައި މުބާރާތް ބާއްވާ ގައުމު ކަމަށްވާ ނޭޕާލްގެ މައްޗަށް ރާއްޖެއިން ކުރި ހޯދީ ސީދާ ތިން ސެޓުންނެވެ. ފުރަތަމަ މެޗުގައި ހޯދި ގޯސްތައް ރަނގަޅުކޮށް، މިއަދުގެ މެޗުގައި ރާއްޖެއިން ވަނީ ވަރުގަދަ ކުޅުމެއް ދައްކައިފައެވެ.\nމިއަދު ހަވީރު ކުޅުނު އެ މެޗުގެ ފުރަތަމަ ސެޓު ރާއްޖެއިން ގެންދިޔައީ 25-22 އިންނެވެ. އެ ސެޓުގެ ފުރަތަމަ ޕޮއިންޓު ނޭޕާލުން ގެންދިޔަ ނަމަވެސް، ރާއްޖެއިން ވަނީ ފަހަތުން އަރައި ލީޑު ހޯދައިފައެވެ. ނޭޕާލުން ފަރަގު ކުޑަކުރުމަށް މަސައްކަތްކުރި ނަމަވެސް، ރާއްޖެ އަތުން ލީޑު ގެއްލިފައެއް ނުވެއެވެ.\nމެޗުގެ ދެވަނަ ސެޓު ރާއްޖެއިން ގެންދިޔައީ ވާދަވެރި ކުޅުމަކަށްފަހު 25-21 އިންނެވެ. އެ ސެޓުގެ ފުރަތަމަ ޕޮއިންޓު ވެސް ގެންދިޔައީ ނޭޕާލުންނެވެ. އެ ސެޓުގެ ކުރީކޮޅުގައި ނޭޕާލުން ލީޑު ހިފަހައްޓަމުން ދިޔަ ނަމަވެސް، ފުރަތަމަ ދިހަ ޕޮއިންޓަށްފަހު ރާއްޖެއިން ވަނީ ނަތީޖާ ހަމަހަމަކޮށް ލީޑުވެސް ހޯދައިފައެވެ. އެއަށްފަހު ހޯދި ލީޑު ދަމަހައްޓަމުން ގޮސް، ރާއްޖެއިން ވަނީ އެ ސެޓު ކާމިޔާބުކޮށްފައެވެ.\nމެޗުގެ ތިންވަނަ ސެޓު ރާއްޖެއިން ގެންދިޔައީ މާ ބޮޑު އުނދަގުލަކާ ނުލައި، 11 ޕޮއިންޓުގެ ލީޑަކާއެކުއެވެ. ބޮޑު ލީޑެއްގައި ހިފަހައްޓަމުން ގޮސް، އެ ސެޓުގައި ރާއްޖެއިން ނޭޕާލްގެ މައްޗަށް ކުރި ހޯދީ 25-14 އިންނެވެ.\nމިއަދުގެ މެޗަށް ރާއްޖޭގެ ޓީމު ނުކުތް އިރު، ގްރޫޕު ސްޓޭޖުގައި ރާއްޖެއިން ކުޅުނު ފުރަތަމަ މެޗުގައި އެންމެ ފަހުގެ ޗެމްޕިއަން ކިރްގިސްތާން އަތުން ވަނީ ބަލިވެފައެވެ. އަދި ނޭޕާލްގެ ފުރަތަމަ މެޗުގައި އެޓީމު ވެސް ވަނީ ކިރްގިސްތާން އަތުން ބަލިވެފައެވެ. އެހެންކަމުން މިއަދުގެ މެޗު ފާހަގަކޮށްލެވުނީ އެ ގްރޫޕުން ކިރްގިސްތާނާއެކު ސެމީއަށް ދަތުރުކުރާ ޓީމެއް ކަށަވަރުކުރުމަށް ކުޅުނު މެޗެއްގެ ގޮތުގައެވެ.\nއެންމެ ފަހުން އެ މުބާރާތުގެ ސެމީ ފައިނަލަށް ރާއްޖެ ދަތުރުކޮށްފައިވަނީ 2016 ވަނަ އަހަރުއެވެ. އެ އަހަރުގެ މުބާރާތުގައި ރާއްޖެއިން ވަނީ ލޯ މެޑެއްޔެއް ހޯދައިފައެވެ. އޭގެ ކުރިން 2015 ވަނަ އަހަރު ބޭއްވި މުބާރާތުގައި ރާއްޖެއިން ވަނީ ރިހި މެޑެއްޔެއް ހޯދައިފައެވެ. 2017 ވަނަ އަހަރު އެ މުބާރާތް ރާއްޖޭގައި ބޭއްވި ނަމަވެސް، ރާއްޖެއަށް ވަނީ ބޮޑު ނާކާމިޔާބީއަކާ ކުރިމަތިލާން ޖެހިފައެވެ.\nރާއްޖެއިން ސެމީގައި ވާދަކުރާ ޓީމެއް ކަށަވަރުވާނީ އެ މުބާރާތުގެ 'ގްރޫޕު ބީ'ގައި މިރޭ ބަންގުލަދޭޝްއާއި ތުރުކުމެނިސްތާން ބައްދަލުކުރާ މެޗަށްފަހުއެވެ.


City balikoh Tottenham thaavaluge evvana ah | Jazeera\tސިޓީ ބަލިކޮށް ޓޮޓެންހަމް ތާވަލުގެ އެއްވަނައަށް - Jazeera\nސިޓީ ބަލިކޮށް ޓޮޓެންހަމް ތާވަލުގެ އެއްވަނައަށް\nސާއިފް ޝިޔާދު November 22, 2020 95 views0\nޕެޕް ގާޑިއޯލާގެ މެންޗެސްޓާ ސިޓީ ބަލިކޮށް އިނގިރޭސި ޕްރިމިއަރ ލީގުގެ ތާވަލުގެ އެއްވަނައަށް ޖޯސޭ މޮރީނިއޯގެ ޓޮޓެންހަމް ޖެހިލައިފިއެވެ. އަމިއްލަ ދަނޑުގައި ކުޅުނު މި މެޗު ޓޮޓެންހަމްއިން ކާމިޔާބުކުރީ 2-0 ގެ ނަތީޖާއަކުންނެވެ.\nމި މެޗުގައި ޓޮޓެންހަމްއިން ޖެހި ފުރަތަމަ ލަނޑު މެޗުގެ5ވަނަ މިނެޓުގައި އެޓީމަށް ޖަހައިދިނީ ދެކުނު ކޮރެއާގެ ފޯވާޑް ސޮންއެވެ. ޓޮޓެންހަމްގެ ދެވަނަ ލަނޑު މެޗުގެ 65 ވަނަ މިނެޓުގައި ހެރީ ކޭން ތަނަވަސްކޮށްދިން ފުރުސަތަކުން އެޓީމަށް ޖަހައިދިނީ އާޖެންޓީނާގެ މިޑްފީލްޑަރު ޖިއޮވާނީ ލޮސެލްސޯއެވެ.\nޗެލްސީއިން ވަނީ 2-0 އިން ނިއުކާސަލް ބަލިކޮށް ތާވަލުގެ ދެވަނައަށް ޖެހިލާފައެވެ. މި މެޗުގައި ޗެލްސީއިން ޖެހި ފުރަތަމަ ލަނޑަކީ ނިއުކާސަލްގެ ފެޑެރީކޯ ފަނާންޑޭޒް އަތުން ބައިކޮޅަށް ވަން ލަނޑެކެވެ. އަދި ދެވަނަ ލަނޑު ޖަހައިދިނީ ޓެމީ އަބްރަހަމްއެވެ.\nމެންޗެސްޓާ ޔުނައިޓެޑުން ވަނީ 1-0 އިން ވެސްޓް ބްރޮމް ބަލިކޮށްފައެވެ. މި މެޗުގައި ޔުނައިޓެޑުން ޖެހި ހަމައެކަނި ލަނޑު ލިބުނު ޕެނަލްޓީއަކުން އެޓީމަށް ޖަހައިދިނީ ބްރޫނޯ ފަނާންޑޭޒްއެވެ.\nމި މެޗުތަކާއެކު ތާވަލުގެ އެއްވަނައަށް ޓޮޓެންހަމް ޖެހިލީ ކުޅުނު9މެޗުން ލިބުނު 20 ޕޮއިންޓާއެކުއެވެ. ދެވަނައިގައި އޮތް ޗެލްސީއަށް 18 ޕޮއިންޓް ލިބިފައިވާއިރު ތިންވަނައިގައި އޮތް ލެސްޓާ އެއް މެޗު މަދުން ކުޅެގެން ލިބިފައިވަނީ 18 ޕޮއިންޓެވެ. އަދި ހަތަރުވަނައިގައި އޮތް އެންމެ ފަހުގެ ޗެމްޕިއަން ލިވަޕޫލްއަށް ލިބިފައިވަނީ 17 ޕޮއިންޓެވެ. ސިޓީ އޮތީ 8 މެޗުން ލިބުނު 12 ޕޮއިންޓާއެކު ތާވަލުގެ 11 ވަނައިގައެވެ.


#BREAKING: Male' sarahahdhuge school thakuge kiyavaidhinun grade7in mahchah, ehen grade thah online koh | Jazeera\tސުކޫލްގައި ކިޔަވައިދޭނީ ގްރޭޑް7މައްޗަށް! - Jazeera\nދެ ހަފްތާއަށް ގްރޭޑް އެކަކުން، ހަޔެއްގެ ކުދިންގެ ކިޔެވުުން އޮންލައިންކޮށް!\nއަބްދުﷲ ނަސީރު އިބްރާހިމް February 12, 2021 512 views0\nއެޑިއުކޭޝަން މިނިސްޓަރ އާއިޝަތު އަލީ ބައެއް ސުކޫލް ދަރިވަރުންނާއެކު -- ފޮޓޯ: އެޑިއުކޭޝަން\nމާލެ ސަރަހައްދުގެ ގްރޭޑް އެކަކުން، ހަޔެއްގެ ކުދިންގެ ކިޔެވުން އޮންލައިންކޮށް ކުރިއަށްގެންދިއުމަށް އެޑިއުކޭޝަން މިނިސްޓްރީން ނިންމައިފި އެވެ.\nކޮވިޑް ކޮންޓްރޯލްކުރުމަށް އަޅާ ފިޔަވަޅެއްގެ ގޮތުން މީގެކުރިން ވަނީ ޕްރީސްކޫލްތަކުގެ ކިޔެވުންވެސް ހުއްޓުވައިފަ އެވެ.\nއެޑިއުކޭޝަން މިނިސްޓްރީން ކުރި އިއުލާނެއްގައި ވަނީ ކޭސްތައް އިތުރުވެފައިވާތީ ހެލްތު ޕްރޮޓެކްޝަން އެޖެންސީ (ޢެޗްޕީއޭ) ގެ އިރުޝާދުގެ ދަށުން ދެ ހަފްތާއަށް ގްރޭޑް އެކަކުން ހަޔެއްގެ ކްލާސްތައް ކުރިއަށްގެންދާނީ އޮންލައިންކޮށް ކަމަށެވެ. އެހެންކަމުން ސުކޫލްގައި ދެން ކިޔަވައިދެމުންގެންދާނީ ގްރޭޑް7އިން މަތީގެ ދަރިވަރުންނަށް އެކަނި އެވެ.\nކުރިއަށް އޮތް ދެ ހަފްތާއަށް މާލޭ ސަރަޙައްދުގެ ސްކޫލްތަކުގައި 1 އިން6އެއްގެ ކިޔެވުން އޮންލައިންކޮށް ކުރިއަށް ގެންދިއުމާ ގުޅޭ pic.twitter.com/QG6rsDmWYK\n— Ministry of Education (@MoEdumv) February 12, 2021\nމާލެ ސަރަހައްދުން ފެންނަ ކޭސްތައް އިތުރުވެ، ފިޔަވަޅުތައް ހަރުކަށިކުރަން ވަނީ ފަށައިފަ އެވެ. އެގޮތުން ގްރޭޓާ މާލެ ސަރަޙައްދު (މާލެ، ހުޅުމާލެ، ވިލިމާލެ ތިލަފުށި، ގުޅީފަޅު، ހުޅުލެ) ގައި، ހަވީރު ހަޔަކުން ފެށިގެން ހެނދުނު ހަޔަކަށް އެއްގަމު އުޅަނދު ފަހަރު ދުއްވުން މަނާކޮށްފަ އެވެ. އަދި ގްރޭޓަރ މާލެ ސަރަހައްދުގައި އެއްފަހަރާ އެންމެ ގިނަ ވެގެން އެއްވެ އުޅެވޭނީ 10 މީހުންނަށް ކަމަށް ހެލްތު އެމަރޖެންސީ އޮޕަރޭޝަންސް ސެންޓަރުން ވަނީ ކަނޑައަޅާފަ އެވެ.\nމާލޭގައި އަޅާފައިވާ ފިޔަވަޅުތައް ވަރުގަދަ ކޮށްފައި މިވަނީ ކޭސްތަކުގެ އަދަދު އިތުރުވާން ފަށާފައި ވަނިކޮށެވެ. ދުވާލެއްގެ މައްޗަށް 100 އަށް ވުރެ ގިނަ މީހުން ދަނީ ކޮވިޑަށް ޕޮޒިޓިވްވަމުންދާތާ މަހެއްހާ ދުވަސް ވަނީ ވެފައެވެ.\nމިނިސްޓަރ އައިޝަތު ނަހުލާ\nސުކޫލްގައި ކިޔަވައިދޭނީ ގްރޭޑް7މައްޗަށް!


ފަތުވާ: ނިޔަފަތީގެ ދަށުގައިވާ ހަޑީގެ ސަބަބުން ވުޟޫ ޞައްޙަވުން މަނާވެދާނެތަ؟ – DhiSalafiyyah\nފަތުވާ: ނިޔަފަތީގެ ދަށުގައިވާ ހަޑީގެ ސަބަބުން ވުޟޫ ޞައްޙަވުން މަނާވެދާނެތަ؟\n12/09/2012 ޢިލްމުވެރިންގެ ފަތުވާދިސަލަފިއްޔާ\nނިޔަފަތީގެ ދަށުގައި ހުންނަ ހަޑީގެ ސަބަބުން ވުޟޫ ޞައްޙަވުން މަނާވެދާނެ ހެއްޔެވެ؟\nސާޅީސް ދުވަސްވުމުގެ ކުރިން ނިޔަފަތިކެނޑުން ވާޖިބުވެގެންވެއެވެ. އެހެނީ ނިޔަފަތި ކެނޑުމަށާއި ކުރިމަތީފަރާތު އިސްތަށިތައް ބޭލުމަށާއި ކިހިލިފަތްދަށުގައިވާ އިސްތަށިއުފުރުމަށާއި އަދި މަތިމަސްކުރުކުރުމަށް، ރަސޫލާ صلى الله عليه وسلم މީސްތަކުންނަށް ވަޤުތު ކަނޑައަޅުއްވާފައިވަނީ ސާޅީސްދުވަހެއެވެ. އެއީ ސާޅީސްދުވަހަށްވުރެ އިތުރަށް އެކަންތައްތައްނުކޮށް ދޫނުކޮށްލުމަށެވެ.1 މިފަދައިން ޞަޙީޙު މުސްލިމުގައި (258) ނަބިއްޔާ صلى الله عليه وسلم ގެ އަރިހުން ޘާބިތުވެފައިވެއެވެ.\nފަހެ ފިރިހެނުންނާއި އަންހެނުންގެ މައްޗަށް ވާޖިބުވެގެންވަނީ މިކަންކަމަށް ސަމާލުވުމެވެ. އަދި ނިޔަފައްޗާއި މަތިމަހާއި ކުރިމަތިފަރާތުގެ އިސްތަށިތަކާއި އަދި ކިހިލިފަތްދަށުގެ އިސްތަށިތައް ސާޅީސްދުވަހަށްވުރެ އިތުރަށް ދޫކޮށްނުލުމެވެ.\nއަދި ނިޔަފަތީގެ އަޑީގައި ހަޑިއެއްހުރިނަމަވެސް ވުޟޫ ޞައްޙަވާނެއެވެ. ބާޠިލެއްނުވާނެއެވެ. އެހެނީ އެއީ ޢަފޫކުރެވިގެންވާ މަދުމިންވަރެކެވެ.\nސަމާޙަތުއްޝައިޚު ޢަބްދުލްޢަޒީޒު ބުން ބާޒު رحمه الله\nمجموع فتاوى ومقالات متنوعة لسماحة الشيخ ابن باز رحمه الله (10 / 50)\n1 މިކަންކުރުމުގެ އެންމެ ކުރުމުއްދަތު ޞަރީޙަދަލީލަކުން ޘާބިތުވެފައިވާކަން އެނގޭކަށްނެތެވެ. ނަމަވެސް ޙާޖަތްޖެހޭ މިންވަރުން މިކަންކަންކުރުން އެދެވިގެންވެއެވެ. އެހެނީ އެކިމީހުންގެ ހަށިގަނޑުގައި މިތަކެތި ދިގުވާ މުއްދަތު ތަފާތެވެ. ބައެއްމީހުން ހަފްތާއަކު އެއްފަހަރަކު މިކަންކަންކުރަންޖެހޭއިރު އަނެއްބަޔަކު ދިހަދުވަހުން އެއްފަހަރުމިކަންތައްތައް ކުރަން ޖެހިދާނެއެވެ.


2 mask elhumun ithuru rakkaatherikan libidhey: America ge CDC - vNews.mv\nދެ މާސްކް އަޅައިގެން ހުރި މީހެއް:\nދެ މާސްކް އެޅުމުން އިތުރު ރައްކާތެރިކަން ލިބިދޭ: އެމެރިކާގެ ސީޑީސީ\nސައިފް އަޒްހަރު 12 February 2021, 02:11\nއެއް މާސްކްގެ ބަދަލުގައި، އެއް ވަގުތެއްގައި ދެމާސްކް އަޅާނަމަ ކޮވިޑް-19 ބަލިމަޑުކަމުން މީހުންނަށް އިތުރު ރައްކާތެރިކަން ލިބިދޭނެ ކަމަށް އެމެރިކާގެ ސެންޓަރސް ފޮރ ޑީޒީޒް ކޮންޓްރޯލް އެންޑް ޕްރިވެންޝަން – ސީޑީސީން ބުނެފިއެވެ.\nސީޑީސީގެ ރިސާޗަރުން ހެދި ދިރާސާއަކަށްފަހު މި ހަފްތާގައި ޝާއިއުކުރި ރިޕޯޓެއްގައި ބުނެފައިވަނީ، މެޑިކަލް މާސްކެއްގެމަތިން ފޮތި މާސްކެއް އަޅާނަމަ، ކޮވިޑްބަލި ޖައްސާ ވައިރަހާއެކު ވައިގެތެރޭގައި އެނބުރޭ ކުޅުތިކިތަކުން ފޯރާ ނުރައްކާ %95 އަށް ކުޑަކޮށްދޭ ކަމަށެވެ.\nދެ މާސްކް އެޅުމުގެ މުހިންމުކަން ހާމަކޮށް ރިޕޯޓްގައި ބުނެފައިވަނީ، ބޭރުން މެޑިކަލް މާސްކެއް އެޅުމަށްފަހު މާސްކްގެ އެތެރެ ފަރާތަށް އިތުރު ފޮތިކޮޅެއް ލައްވައި ރަނގަޅަށް ބާރުވާ ގޮތަށް ހެދުމުންވެސް ފުދޭނޭ ކަމަށެވެ.\nހަމަ އެއާއެކު، ސީޑީސީގެ ރިސާޗަރުން ފާހަގަ ކޮށްފައިވަނީ އަނެއް ކަމަކީ، މާސްކް އެޅުމުގައި އަނގަޔާއި ނޭފަތް ރަނގަޅަށް ބަންދުވާގޮތަށް މާސްކް ބާރުކޮށް އެޅުމުގެ މުހިންމު ކަމެވެ.\nދެމާސްކް އެޅުމުގެ މުހިންމުކަން ހާމަކޮށް، އޭގެ ސަބަބުތައްވެސް ރިޕޯޓްގައި ފާހަގަކޮށްފައި ވެއެވެ.\nކޮވިޑް-19 ބަލި ޖައްސާ ވައިރަސް މިއުޓޭޓްވެ، މީހުންގެ މެދުގައި ވަރަށް ހަލުވި ސްޕީޑްގައި ބަލި ފަތުރާ އައު އެތައް ވޭރިއެންޓެއް ދުނިޔެއިން ދަނީ ފެންނަމުންނެވެ.\nކޮވިޑް ބަލީގެ ހާލަތު ދުނިޔޭގައި އެންމެ ބޮޑަށް ގޯސްވެފައިވާ ގައުމަކީ އަދި މި ބަލީގައި އެންމެ ގިނަމީހުން މަރުވެފައިވާ ގައުމަކީވެސް އެމެރިކާ ކަމަށް ވާއިރު، އެމެރިކާގެ ފާހަގަ ކޮށްލެވޭ ގިނަ ޝަޚްސިއްޔަތުތައް މިހާރު ފެންނަނީ އެއް މާސްކްގެ ބަދަލުގައި ދެ މާސްކް އަޅުއްވައިގެން އުޅުއްވާތަނެވެ.\nއެމެރިކާގެ ރައީސް ޖޯ ބައިޑެންވެސް މިހާރު އުޅުއްވަނީ ދެމާސްކް އަޅުއްވައިގެންނެވެ.\nއެމެރިކާގެ ނޭޝަނަލް އިންސްޓިޓިއުޓް އޮފް އެލަޖީ އެންޑް އިންފެކްޝަސް ޑިޒީޒަސްގެ ޑިރެކްޓަރ، ޑރ. އެންތަނީ ފައުޗީ ދެ މާސްކް އަޅުއްވައިގެން:\nވައިރަސްގެ ޒަރީއާއިން ފެތުރޭ ބަލިތަކާބެހޭ، އެމެރިކާގެ އެންމެ އިސް އެކްސްޕާޓް، އެމެރިކާގެ ނޭޝަނަލް އިންސްޓިޓިއުޓް އޮފް އެލަޖީ އެންޑް އިންފެކްޝަސް ޑިޒީޒަސްގެ ޑިރެކްޓަރ، ޑރ. އެންތަނީ ފައުޗީވެސް ވިދާޅުވީ، މާސްކް އަޅަނީ ކުޅުތިއްކާއި، ވައިރަސް އަނގަޔާއި ނޭފަތުގެ ޒަރީއާއިން ހަށިގަނޑުގެ ތެރެއަށް ވަނަނުދިނުމަށް ކަމަށާއި، އެންމެ ލޭޔަރެއްގެ ބަދަލުގައި ދެ ލޭޔަރު ލައިފިނަމަ އިތުރަށް ރައްކާތެރި ކޮށްދޭނެކަމީ، ހަމަ ބުއްދިން ވިސްނާލި ކޮންމެ މީހަކަށްވެސް އެނގޭނޭ ކަމެއް ކަމަށެވެ.\n"އެހެންވެ ތި ބޭފުޅުންނަށް ފެންނާނެ ބައެއް މީހުން ދެ މާސްކް އަޅައިގެން އުޅޭތަން. އަދި އެން95 ވައްތަރުގެ މާސްކް އަމިއްލައަށް ހަދައިގެން އަޅައިގެން އުޅޭތަންވެސް" އެންތަނީ ފައުޗީ\nއެއް މާސްކަށްވުރެ ދެ މާސްކް އެޅުމުން ކޮވިޑް ބަލިން ރައްކާތެރިކޮށްދޭ މިންވަރު އިތުރުވާ ކަމަށް އެމެރިކާގެ ސީޑީސީގެ ރިސާޗަރުން ހާމަކުރިއިރު، އެމެރިކާގެ އެހެން ދެ އެކްސްޕާޓަކު ހެދި މިފަދަ ދިރާސާއެއްގެ ރިޕޯޓް، މިދިޔަ ޑިސެމްބަރުމަހު "މެޑް" ސައިންޓިފިކް ޖާނަލްއެއްގައި ޝާއިއު ކޮށްފައި ވެއެވެ.\nއެ ރިޕޯޓްގައި ރެކޮމެންޑް ކޮށްފައިވަނީ، ސާޖިކަލް މާސްކެއް އެޅުމަށްފަހު އޭގެމަތިން ބާރުކޮށް ފޮތި މާސްކެއް އެޅުމަށެވެ.\nމި ރިޕޯޓް ހެދުމުގައި ބައިވެރިވި، ވައިރަސްތަކާބެހޭ ދިރާސާތައް ހަދާ ޕްރޮފެސަރ ލިންސޭ މާރ ވިދާޅުވީ، ފޮތި މާސްކެއް އަޅައިގެން ފިލްޓަރ ކުރެވެނީ ވައިގެ ތެރޭގައި އުޅޭ ކުޅުތިކިތަކުގެ %50 ކަމަށް ވަންޏާ، ދެވަނަ ލޭޔަރެއް ލައިފިނަމަ ރައްކާތެރިކަން ލިބިދޭ މިންވަރު %75 އަށް އިތުރުވެގެންދާނެ ކަމަށެވެ.\n"ސާޖިކަލް ވައްތަރުގެ މާސްކަކީ ފިލްޓަރއަށް ރަނގަޅު އެއްޗެއް. އެހެން ނަމަވެސް އެއީ އެހާ ރަނގަޅަށް ފިޓްވާ އެއްޗެއްނޫން. އޭގެ ބޭރުން ފޮތި ލޭޔަރެއް ލައިފިނަމަ މާސްކް އިތުރަށް ފިޓްވެ، ގެޕްތައް ބެދި، ޚާއްސަކޮށް ކޯތާފަތާއި ނެފަތް ކައިރިން ލީކްވުންވެސް ހުއްޓޭނެ" ޕްރޮފެސަރ ލިންސޭ މާރ\nކޮވިޑް-19 ބަލި ފަތުރާ ވައިރަހާއި، ކުރިން ފެނިފައިވާ ވޭރިއެންޓްތަކާއި އަދި އަލަށް ފެންނަމުންދާ ވޭރިއެންޓްތައްވެސް މާސްކްގެ ޒަރީއާއިން ހުއްޓުވޭނެ ކަމަށް ޕްރޮފެސަރ ލިންސޭ ވިދާޅުވިއެވެ.\nކޮވިޑްބަލިޖެހޭ މީހުންނާ ޚިލާފަށް އަލަށް ފެނިފައިވާ ވޭރިއެންޓްތަކުން ބަލިޖެހޭ މީހުން ވައިގެ ތެރެއަށް ބުރުވާލާ ވައިރަސް ޕާޓިކަލްސްގެ އަދަދު އެތައްގުނަ އިތުރުކަން ޕްރޮފެސަރ ލިންސޭ ފާހަގަކުރައްވާފައި ވެއެވެ. އެހެން މީހުންނަށް ބަލި ޖައްސަން، އައު ވޭރިއެންޓްން ބޭނުންވަނީ މަދު ޕާޓިކަލްސް ކަމަށްވެސް އޭނާ ވިދާޅުވިއެވެ.\nއެއް މާސްކްގެ ބަދަލުގައި ދެ މާސްކް އެޅުމަކީ ބަލިން ސަލާމަތްވުމަށް އިތުރު ރައްކާތެރިކަމެއް ލިބިދޭ ކަމެއް ކަމަށް އެމެރިކާގެ ސީޑީސީން ހާމަކުރި ނަމަވެސް، ދެ މާސްކް އެޅުމަށް ދުނިޔޭގެ ސިއްހަތު ޖަމްއިއްޔާ، ޑަބްލިޔޫއެޗްއޯއިން އަދި ރެކޮމެންޑް ކޮށްފައެއް ނުވެއެވެ.\nމާސްކް އެޅުމާ ގުޅޭގޮތުން ޑަބްލިޔޫއެޗްއޯއިން އެންމެފަހުން ގައިޑްލައިން ނެރެފައިވަނީ ޑިސެމްބަރު މަހުގެ ތެރޭގައެވެ.\nއޭގައި ބުނެފައިވަނީ، ކޮމިއުނިޓީ ސްޕްރެޑެއް އުޅޭ އަދި ދެމީހުންގެ ދެމެދުގައި މަދުވެގެން އެއް މީޓަރުގެ ފިޒިކަލް ޑިސްޓެންސިން ނުބެހެއްޓޭ ހުރިހާ ތަނެއްގައި، އާންމުން މެޑިކަލް ނޫން މާސްކެއް އަޅަންޖެހޭނޭ ކަމަށެވެ.


ރެސިޕީ: ރިހަ ފޮޅި – Dhen.mv\nރެސިޕީ: ރިހަ ފޮޅި\nMay 3, 2020 - 1:44 pm\n1 ޖޯޑު ކުދިކޮށް ކޮށާފައިހުރި ވަޅޯމަސް (ނޫނީ ދަޅުމަސް)\n¼ ސައިސަމުސާ ގާނާފައިވާ ލޮނުމެދު\n3 އިންޗީގެ ރާނބާފަތް ކޮޅެއް\n¼ ގިތެޔޮމިރުސް (ނޫނީ ބޭނުން ވަރަކަށް)\n¼ ލުނބޯ (ނޫނީ ބޭނުން ވަރަކަށް)\n½ ސައިސަމުސާ ހަކުރު (ނޫނީ ބޭނުން ވަރަކަށް)\n½ ސައިސަމުސާ މުގުރި ފޮނިތޮށިކާފޫރުތޮޅި\n1. ފިޔާ ތުނިކޮށް ކޮށާލާށެވެ.\n2. ބޯކިރުކޮޅު ތެއްޔަކަށް އަޅައި ހޫނުކުރާށެވެ.\n3. ހޫނު ވުމުން އޭގެ ތެރެއަށް ފިޔާ، އިނގުރު، ގިތެޔޮމިރުސް، ފޮނިތޮށިކާފޫރުތޮޅި، ހިކަނދިފަތް، ރާނބާފަތް އަދި ހަކުރުކޮޅު އަޅާ ފިޔާތަށް މަޑުވެ ރަތްވާން ފަށަންދެން ކައްކާށެވެ.\n4. ދެން ލޮނުމެދުކޮޅު އަޅާ އެއްކޮށްލުމަށްފަހު ހަވާދާއި ތެޅިމިރުހާއި ވަޅޯމަސްކޮޅު އަޅައި އަނެއްކާވެސް އެއްކޮށްލާށެވެ.\n5. ދެން އަޅާނީ ލޮނާއި ފެނާއި ލުނބޮއެވެ. އަނެއްކާވެސް ރަނގަޅަށް އެއްކުރުމަށްފަހު ތެލީގެ މަތިޖަހާށެވެ. މި ގޮތަށް ބަހައްޓައިގެން ތެލީގައިވާ ތަކެތީގެ ތެތްކަމުގެ ބޮޑުބައި ފިލަންދެން ކައްކާށެވެ. އެއިރުން މަސްގަނޑު ހަދާ އެނިމުނީއެވެ. އުނދުން ނިވާލުމުގެ ކުރިން ރަހަބަލާލާފައި ކަމުދާ ގޮތަކަށް ރަހަ ހެޔޮވަރު ކޮށްލަންވާނެއެވެ.\n1. ފުށާއި ލޮނާއި ރީނދޫ ބޯތަށްޓަކަށް އަޅައި އެއްކުރާށެވެ.\n2. ދެން ފެންކޮޅުއަޅާ ރަނގަޅަށް ގިރާލާށެވެ. ގަނޑު ގަނޑު ނުހުންނާނެ ވަރަށް ގިރަށް ވާނެއެވެ.\n3. ތަވައެއް އުދާ އެ ރަނގަޅަށް ހޫނުކުރާށެވެ. ހޫނުވެއްޖެކަން ޔަޤީން ވުމުން އެއްކުރި ތަކެތީގެ ތެރެއިން މޭޒުމަތީ ސަމުސަލުގެ2ސަމުސާ ތަވައަށް އަޅާށެވެ. އަދި ސަމުސަލުގެ އަނެއް ފުށް ބޭނުންކޮށްގެން ވަށްކޮށް އެ ފަތުރާވެސް ލާށެވެ.\n4. ފޮޅި ވަރަށް އަވަހަށް ފިހެވޭނެ އެވެ. ތަވައިން ފަސޭހައިން ނައްޓާލެވޭ ވަރުވީމާ އެއޮތީ ފިހެވިފައެވެ. ދެން އޭގެ ތެރެއަށް ތިރީގައިވާ ގޮތަށް މަސްއަޅާނީއެވެ.\nފޮޅިއަށް މަސްގަނޑު އެޅުން\n1. ފޮޅި ފިހެވުމާއިއެކު އަވަހަށް ތަށްޓަކަށް ނަގާށެވެ.\n2. ފޮޅީގެ އެއް އަރިމަތީގައި ރޮނގެއްގެ ބައްޓަމަށް ވާގޮތަށް މޭޒުމަތީ ސަމުސަލެއްގެ މަސްކޮޅެއް ބާއްވާލާށެވެ. މިގޮތަށް އަރިމަތީގައި މަސްކޮޅު ބާއްވާލާއިރު ފޮޅި އޮޅަން ހިފާނެ ކުޑަ ތަންކޮޅެއް ދޫކޮށްލަން ވާނެއެވެ.\n3. ރޮނގެއްހެން ބޭއްވި މަސްކޮޅުގެ ދެކޮޅުން ފޮޅި ފަތްޖަހާލާށެވެ. ކުޑަކޮށް އޮބާލަންވެސް ވާނެއެވެ.\n4. ދެން މަސްކޮޅު އެޅި ފަރާތުން ފަށައިގެން ފޮޅި އޮޅާލާ އަނެއްކާވެސް އޮބާލާށެވެ.\n* މަތީގައިވާ ގޮތަށް ކޮންމެ ފޮޅިއެއްފިހެފައި އޭގެ ތެރެއަށް މަސްކޮޅު އަޅާ އޮޅަމުން ގެންދާށެވެ.


ހުޅުމާލޭގައި4ފުރޮޅުލީ އުޅަނދުތަކަށް ހާއްސަ ޕާކިން ސަރަޙައްދެއް ހަދަނީ | | Sangu News\nހުޅުމާލޭގައި4ފުރޮޅުލީ އުޅަނދުތަކަށް ހާއްސަ ޕާކިން ސަރަޙައްދެއް ހަދަނީ\n4 އޮކްޓޯބަރ 2019 - 06:28\nހުޅުމާލޭގައި ހަތަރުފުރޮޅުލީ އުޅަނދުތަކަށް ޚާއްސަކޮށްގެން ޕާކިންގް ސަރަޙައްދެއް ޤާއިމް ކުރުމަށް އެމްއޯޔޫއެއްގައި ސޮއިކޮށްފިއެވެ.\nމާލޭ ސިޓީ ކައުންސިލުން ކުރި ޓުވީތެއްގައި ބުނީ މާލޭގެ މަގުތަކުން ވެހިކަލް މަދުކުރުމަށް މި ސަރުޚާރުން ކުރަމުންދާ މަސައްކަތުގެ ތެރެއިން ހުޅުމާލޭގައި ޕާކިންގް ފެސިލިޓީއެއް ޤާއިމް ކުރުމަށް އެޗްޑީސީއާއެކު އެއްބަސްވުމަކަށް އާދެވިފައިވާ ކަމަށެވެ. މި ފެސިލިޓީ އިން 150އަށް ވުރެ ގިނަ ފުރޮޅުލީ އުޅަނދު ޕާކު ކުރާނެ ޖާގަ ލިބިގެންދާނެ ކަމަށެް ކައުންސިލުން ބުނެއެވެ.\nމި ސަރަޙައްދުގައި ޕާކު ކުރުމަށް ފީއެއް ކަނޑައަޅާނެ ކަމަށް ޓުވީޓުގައި ބުނެފައިވެއެވެ، ނަމަވެސް ކަނޑައަޅާނީ ކިހާވަރެއްގެ ފީއެއްގެ ކަމެއް ހާމައެއް ނުކުރެއެވެ.\nހުޅުމާލޭގަިއ ޤާއިމް ކުރާ ޕާކިންގް ސަރަޙައްދުގައި މާލޭގައި ދުއްވާ4ފުރޮޅުލީ އުޅަނދުތަށްވެސް ޕާކު ކުރެވޭނެ ކަމަށެވެ. މި މަޝްރޫޢުގެ މައިގަނޑު މަޤުސަދަކީ މާލޭގެ ތޮއްޖެހުން ކުޑަކޮށް މާލޭގައި ދުއްވާ އެއްޗެހި މަދުކުރުުން ކަމަށް ޝިފާ ވިދާޅުވިއެވެ.\nހުޅުމާލޭގައި ހަދާ މި ޕާކިންގް ސަރަޙައްދު ޤާއިމް ކުރާނީ މާލެއިން ހުޅުމާލެއަށް އަރާ ސަރަޙައްދުގައެވެ. ޕާކިންގް ސަރަޙައްދުގެ ކުރެހުމުގެ މަސައްކަތް މިހާރު ކުރިއަށްދާއިރު މި ޕާކިންގް ސަރަޙައްދު ހުޅުވާ އަމަލީ ގޮތުން ބޭނުންކުރެވޭނީ ކޮންތާރީޙެއްގައި ކަމެއް ހާމައެއް ނުކުރެއެވެ.\nހުޅުމާލޭގައި ޕާކިންގް ސަރަޙައްދެއް ހެދުމަށް އެޗްޑީސީއާއިއެކު ސޮއިކުރުން. ފޮޓޯ: މާލެ ސިޓީ ކައުންސިލް\nހުޅުމާލޭގައި ޕާކިންގް ސަރަޙައްދެއް ޤާއިމް ކުރުމަށް މަސައްކަތް ކުރަމުންދާއިރު މާލޭގެ އެކި ސަރަޙައްދުތަކުގައި، ހަތަރު ފުރޮޅުލީ ބޭނުން ނުކުރާ އެތަށް އުޅަނދެއް ޕާކުކޮށްފައި އެބަހުއްޓެވެ. އޭގެ ތެރޭގައި ބޭނުން ނުކުރެވޭ ވަރަށް ހަލާކުވެފައިވަ ވެހިކަލްތަށް ގިނައެވެ. މާލޭގައި ޕާކިންގްއަށް ޖާގަ އިތުރުކުރެވޭނީ އެފަދަ ވެހިކަލްތަށް ނަގައިގެން ކަމަށް ގިނަ ބަޔަކު ދަނީ ބުނަމުންނެވެ.\nޝިފާ ވިދާޅުވީ މާލޭގަިއ ހުރި ބާ ވެހިކަލްަށް ނެގުމަށާއި މާލެއަށް އެތެރެކުރާ ވެހިކަލްތަށް ކޮންޓްރޯލް ކުރުމަށް ޓްރާންސްޕޯޓް މިނިސްޓްރީގައި ސިޓީއަކުން އެދިފައިވާނެ ކަމަށެވެ.


ކޮވިޑް19: އެމިރޭޓްސްގެ ދަތުރުތައް ނުވަ މަންޒިލަކަށް ފަށަން ތައްޔާރުވެއްޖެ – Dhen.mv\nކޮވިޑް19: އެމިރޭޓްސްގެ ދަތުރުތައް ނުވަ މަންޒިލަކަށް ފަށަން ތައްޔާރުވެއްޖެ\nMay 15, 2020 - 3:18 pm\nއެމިރޭޓްސްގެ ފަސިންޖަރުން އުފުލާ ފްލައިޓްތައް މިމަހު 21 އިން ފެށިގެން ދަތުރުކުރަން ތައްޔާރުވެއްޖެއެވެ. އެންމެ ފުރަތަމަ ނުވަ މަންޒިލަކަށް އަމާޒުކޮށްގެން ދަތުރުތައް ފަށާއިރު މީގެ ތެރޭގައި ޕެރިސް، މެޑްރިޑް އަދި ޗިކާގޯ ހިމެނޭނެއެވެ. އަދި ދުބާގައި މަޑުކުރުމަށްފަހު އޮސްޓްރޭލިޔާ އިނގިރޭސިވިލާތަށް ވެސް ދެވޭނެއެވެ. މިފްލައިޓްތަކުގައި ދަތުރު ކުރެވޭނީ، ދާންވާ ގައުމަށް އެތެރެވުމުގައި އެއްވެސް މައްސަލައެއް ނެތް ފަސިންޖަރުންނެވެ. ބައެއް ގައުމުތަކުން ވަކި ގައުމުތަކަކުން އަންނަ މީހުނަށް އެތެރެ ނުވެވޭ އުސޫލު ގެންގުޅޭތީ އެކަމަށް ފަސިންޖަރުން ސަމާލުވާން ޖެހެއެވެ.\nފްލައިޓަށް އެރުމުގެ ކުރިން ހަށިގަނޑުގެ ފިނިހޫނުމިން ޗެކް ކުރެވޭނެއެވެ. އަދި ޗެކިން ކައުންޓަރުތައް ކައިރީގައިވެސް ސަލާމަތީ އިތުރު ކޮށްޓެއް ވަނީ ޖަހާފައެވެ. މުޅި ދަތުރުގައި ފަސިންޖަރުން ތިބެން ޖެހޭނީ މަސްކް އަޅާ އަންގި ލައްވައިގެންނެވެ. މިއަންނަ ހަފްތާގައި ފަށަން ތައްޔާރުވާ ފްލައިޓްތަކުގެ އިތުރު މަންޒިލްތަކުގެ ތެރޭގައި، ހީތުރޯ ގެ އިތުރުން ފްރެންކްފަރޓް އަދި މިލާންވެސް ހިމެނެއެވެ.\nފްލައިޓްތައް ފަށާއިރު ފަސިންޖަރުންގެ އިތުރުން އެއަރޕޯޓް މުވައްޒަފުންގެ ހަށިގަނޑުގެ ފިނިހޫނިމިން ވެސް ތަރމަލް ސްކޭނަރ ތަކުން އަބަދު ބެލެމުން ދާނެއެވެ. ފަސިންޖަރުންނާ ގާތުން ޚިދުމަތްދޭ މުވައްޒަފުން އަދި ގްރައުންޑް ހޭންޑްލިންގގައި މަސައްކަތް ކުރާ މުވައްޒަފުން ތިބޭނީ ޕީ.ޕީ.އީ ކިޓް އަޅައިގެނެވެ. ޓަރމިނަލްގައި ވެސް ގައިދުރުކަން ބެހެއްޓުމަން ނިޝާންތައް ހަރުކުރެވިފައި ހުންނާނެ ކަމަށާ، ފްލައިޓްގައި ކިއުމަށް ނޫސް މަޖައްލާ ނުދެވޭނެ ކަމަށާއި، ކެބިން ބޭގެއް ވެސް ހުއްދަ ނުކުރެވޭނެ ކަމަށް އެމިރޭޓްސް އިން ހާމަ ކުރެއެވެ. ހުރިހާ ދަބަހެއް ޗެކްއިންކޮށް ފައި ދޫކޮށްލަން ޖެހޭނެއެވެ. ފަސިންޖަރުންނާ އެކީގައި ފްލައިޓަށް އެރުވޭނީ ކޮންމެހެން ބޭނުންވާ ލެޕްޓޮޕް، އަތްދަސް އަދި ބްރީފް ކޭސްގެ އިތުރުން ކުޑަކުދިންނަށް ބޭނުންވާ ސާމާނެވެ\nކެބިންތަކުގައި ވަނީ އެންމެ ޒަމާނީ ޓެކްނޮލިޖީގެ ވައިރަސް ނައްތާލާ އާލާތް ހަރުކުރެވިފައެވެ. މިއިން 99.97 އިންސައްތަ ވައިރަސް ނައްތާލަދޭނެއެވެ. އަދި ކޮންމެ ދަތުރެއް ނިމުމުން މުޅި އެއަރކްރާފްޓް ޑިސްއިންފެކްޓް ކުރަން ފޮނުވޭނެއެވެ.


Ibrahim Rasheed - Majlis Election 2019 Coverage\nއިބްރާހިމް ރަޝީދު (ބޮންޑޭ) އަކީ މާފަންނަށް އުފަން އެ އަވަށުގެ މުހިއްމު ނަމެކެވެ. މިއަދު އޭނާގެ ނަން އެންމެ ފާހަގަވަނީ ސިޔާސީ ދާއިރާ އިންނެވެ. އެކަމަކު އޭގެ ކުރިން ވެސް އަދި މިހާރު ވެސް އޭނާގެ މަސައްކަތުގެ ދާއިރާ އަކީ ޓޫރިޒަމެވެ. އެގޮތުން ޓްރެވަލް އެންޑް ޓޫރިޒަމް ސެކްޓަރުގަ އާއި ރިޒޯޓް ޑިވެލޮޕްމަންޓް ކޮންސަލްޓަންސީ ދިނުމުގައި ހަރަކާތްތެރިވި އެވެ.\nބޮންޑޭއަކީ ރާއްޖޭގެ ސިޔާސީ އިސްލާހީ މަސައްކަތުގެ މުހިއްމު ބައިވެރިއެކެވެ. އެމްޑީޕީ 2005 ގައި ރަޖިސްޓްރީކޮށް، އޭނާ އަކީ އެ ޕާޓީ އަށް 11 ވަނަ އަށް ސޮއިކުރެއްވި މެމްބަރެވެ. އެ ޕާޓީގެ ސްލޮޓުގައި 2009 އިން 2013 އަށް ރައްޔިތުންގެ މަޖިލީހުގެ މާފަންނު މެދު ދާއިރާގެ މެމްބަރުކަން ކުރެއްވި އެވެ. އަދި އެ ޕާޓީގެ ފިޝަރީޒް، އެގްރިކަލްޗާ އާއި ނެޗުރަލް ރިސޯސަސް ކޮމިޓީގެ ޗެއާމަންކަމާއި އިގްތިސާދު ކޮމިޓީ އާއި އިސްތިއުނާފް ކޮމިޓީގެ މެމްބަރުކަން ވެސް ކުރެއްވި އެވެ. ބޮންޑޭ އެންމެ ބޮޑަށް ފާހަގަކުރެވެނީ އެމްޑީޕީގެ މަގުމަތީ ހަރަކާތްތަކުންނެވެ. އެގޮތުން 2008ގައި އާ ގާނޫނު އަސާސީ ތަސްދީގުކުރުމަށް އޭރުގެ ރައީސް މައުމޫން އަބްދުލްގައްގޫމަށް ބާރުއެޅުއްވުމުގެ ގޮތުން ކުރި މުޒާހަރާތަކުގައި ވެސް ބައިވެރިވެވަޑައިގަތެވެ. މީގެ އިތުރުން އެމްޑީޕީ ސަރުކާރު ވެއްޓުމާ އެކު ފެބްރުއަރީ 8، 2012 ގައި ހިނގައިދިޔަ ސިޔާސީ ހަމަނުޖެހުންތަކުގައި ފުލުހުންގެ ފަރާތުން އެންމެ ބޮޑު އަނިޔާއެއް ލިބިިވަޑައިގެންނެވި އެއް ބޭފުޅަކީ ވެސް ބޮންޑޭ އެވެ.\nބޮންޑޭއަކީ މޯލްޑިވްސް ވޮލަންޓިއާ އޯގަނައިޒޭޝަންގެ ފައުންޑާ މެމްބަރެކެވެ. އެ ޖަމިއްޔާގެ ތެރެއިން ހިލޭ ސާބަހަށް ގިނަ މަސައްކަތްތަކެއް ކޮށްދެއްވަ އެވެ. މީގެ އިތުރުން ބޮންޑޭ ވަނީ އަމިއްލަ ގޮތުން އަވަށުގެ ކުރިއެރުމަށް ވަރަށް ގިނަ މަސައްކަތްތަކެއް ކުރައްވައިފަ އެވެ.\nބޮންޑޭ ދެކެވަޑައިގަންނަވާ ގޮތުގައި، "ފަހުރުވެރި ދިވެއްސަކަށް ވުމަށްޓަކައި ދިވެހިރާއްޖޭގެ ގާނޫނު އަސާސީގެ ތެރެއަށް އެޖެންޑާ 19 ގެ ކަންކަން ހިމަނަން ޖެހެ" އެވެ. އެ މަސައްކަތް ކުރެވޭނީ އެމްޑީޕީ އަށް މެޖޯރިޓީ ލިބިގެން ކަމަށް އޭނާ ވިދާޅުވި އެވެ.\nMDP Hithadhoo Dhekunu Dhaairaa View Profile


vnews - Israelun hingi qathuluaammu dhuniye ge eki kankohu thakun kuvveri kuranee\nއިސްރާއީލުން ހިންގި ގަތުލުއާންމު ދުނިޔޭގެ އެކި ކަންކޮޅުތަކުން ކުށްވެރިކުރަނީ\nތުރުކީގެ އިސްތަމްބޫލްގެ މަގުތަކަށް އޮއިވަރެއްފަދައިން އާންމުން ޖަމާވެ އިސްރާއީލާއި އެމެރިކާއަށް ނުރުހުން ފާޅުކޮށް އަޑުއުފުލަނީ - ފޮޓޯ: އޭ.އެފް.ޕީ\nއިސްރާއީލުގެ އުދުވާނީ ބާރުތަކުން ފަލަސްތީނުގެ އާންމު އެތައް ބަޔަކު ޝަހީދުކޮށްލުމާ ގުޅިގެން އެކަން ކުށްވެރިކޮށް އެންމެ ފުރަތަމަ ފިޔަވަޅުއެޅި ގައުމަކީ ދެކުނު އެފްރިކާއެވެ.\nދެކުނު އެފްރިކާއިންވަނީ، އިސްރާއީލު ސިފައިންގެ އަނިޔާވެރި އަމަލުތައް އެންމެ ހަރުކަށި އިބާރާތުން ކުށްވެރިކޮށްފައެވެ. އަދި ދެކުނު އެފްރިކާއިން އިސްރާއީލަށް ކަނޑައަޅާފައި ހުންނަވާ އެމްބަސެޑަރ ހަމަ ވަގުތުން އެނބުރި ގައުމަށް ވަޑައިގަތުމަށްވެސް ވަނީ އަންގާފައެވެ.\n"ގުދުސްގައި އެމެރިކާ އެމްބަސީ ހުޅުވުމާ ދެކޮޅަށް ފަލަސްތީނުގެ އާންމުން ކުރަމުންދިޔައީ ސުލްހަވެރި މުޒާހަރާއެއް. އިސްރާއީލު ސިފައިން ހިންގި އަނިޔާވެރި އަމަލުތައް ކުށްވެރިކުރަން. އިސްރާއީލު ސިފައިންގެ އަމަލުތަކުގެ ސަބަބުން އެތައްބައެއްގެ ފުރާނަގޮސް، އެތައްބަޔަކު ޒަޚަމްވެ އަދި މުދަލަށްވެސް ބޮޑެތި އެތައް ގެއްލުންތަކެއްވަނީ ލިބިފައި. އެހެންވެ، އިސްރާއީލުގައި ހުންނަވާ އެމްބަސެޑަރ ސިސާ އެންގޮމްބާނޭ ވަގުތުން އެނބުރި ގައުމަށް ވަޑައިގަތުމަށް މިހާރު ވާނީ ދަންނަވާފައި" ދެކުނު އެފްރިކާ ސަރުކާރުގެ ޚާރިޖިއްޔާއިން ނެރުނު ބަޔާނުގައި ބުނެފައި ވެއެވެ.\nއިސްރާއީލުން ހިންގި ގަތުލުއާންމު ވަރަށް ބޮޑަށް ކުށްވެރިކޮށް ތުރުކީ ސަރުކާރުންވެސް މިހާރުވަނީ، އެގައުމުން އިސްރާއީލަށާއި، އެމެރިކާއަށް ކަނޑައަޅާފައި ތިއްބަވާ އެމްބަސެޑަރުން އަނބުރާ ގައުމަށް ވަޑައިގަތުމަށް އަންގާފައެވެ.\nތުރުކީގެ ރައީސް ރަޖަބް ތައްޔިބް އުރުދުޣާން ވިދާޅުވީ، މިއީ އިސްރާއީލު ސަރުކާރުން ރާވައިގެން ހިންގި ކަތިލުންތަކެއް ކަމަށެވެ.\n"އިސްރާއީލަކީ ޓެރަރިސްޓް އަމަލުތައް ހިންގާ ދައުލަތެއް. އިސްރާއީލަކީ ޓެރަރިސްޓް ދައުލަތެއް. އެމީހުން މިއަދު އެ ހިންގި ޖަރީމާއަކީ ސީދާ ގަތުލުއާންމު. މިކަން އަޅުގަނޑު ކުށްވެރިކުރަން" ލަންޑަންގައި ހުންނެވި އުރުދުޣާން ތުރުކީގެ ގައުމީ ޓީވީ މެދުވެރިކޮށް ވާހަކަފުޅު ދައްކަވަމުން ވިދާޅުވިއެވެ.\nފަލަސްތީނުގެ ރައީސް މަހްމޫދު އައްބާސް ރާމަﷲ ގައި ފަލަސްތީނު ސަރުކާރުގެ ވެރިންނާ މިއަދު ބައްދަލު ކުރައްވަނީ - ފޮޓޯ: އޭ.އެފް.ޕީ\nމިއަދުގެ ކަތިލުންތަކަކީ އިސްރާއީލުން ހިންގި ބޮޑުވެގެންވާ ގަތުލުއާންމެއް ކަމަށް ވިދާޅުވެ ފަލަސްތީނުގެ ރައީސް މަހްމޫދު އައްބާސް އެކަން އެންމެ ހަރުއަޑުން ކުށްވެރި ކުރައްވާފައި ވާއިރު، އިސްރާއީލު ސިފައިން މިއަދު ހިންގި އަމަލުތަކަކީ ބައިނަލްއަގްވާމީ އިންސާނީ ހައްގުތަކަށް އަރައިގަތުމުގެ ޖަރީމާއެއް ކަމަށް އެމްނެސްޓީ އިންޓަރނޭޝަނަލްއިންވެސް ބުނެފައި ވެއެވެ.\nއިސްރާއީލު ސިފައިންގެ އުދުވާނު ކުވައިތުންވެސް ކުށްވެރި ކޮށްފައިވާއިރު، މިމައްސަލާގައި ސަލާމަތީ މަޖިލީހުގެ ކުއްލި ޖަލްސާއެއް އަންގާރަ ދުވަހު ބޭއްވުމަށްވެސް ކުވައިތުންވަނީ އެދިފައެވެ.\nއިތުރު ބައެއްގެ ފުރާނަ ގެއްލުމުގެކުރިން، މަޑުމައިތިކަން އިޚްތިޔާރު ކުޅައުމަށް ޔޫރަޕް އިއްތިހާދުގެ ޚާރިޖީ ގުޅުންތަކާބެހޭ ވެރިޔާ ފެޑެރިކާ މޮގެރީނީ އިސްރާއީލަށް ގޮވާލައްވާފައި ވައިރު، އިނގިރޭސި ބޮޑުވަޒީރު ތެރީސާ މޭވެސްވަނީ މަޑުމައިތިކަން އިސްކުރުމަށް އިސްރާއީލަށް ގޮވާލައްވާފައެވެ.\nއިސްރާއީލުން ޣައްޒާގައި މިއަދު ހިންގި ގަތުލުއާންމު ސޫރިޔާއިންވެސްވަނީ ކުށްވެރިކޮށްފައެވެ. އެއްވެސް ހަތިޔާރެއްނެތް އާންމުންނާ ދެކޮޅަށް އިސްރާއީލުން މިއަދު ހިންގީ ވަރަށް އަނިޔާވެރި ގަތުލުއާންމެއް ކަމަށް ޚާރިޖިއްޔާއިން އާންމުކުރި ބަޔާނެއްގައި ބުނެފައި ވެއެވެ.\nއީރާނުގެ ޚާރިޖީ ވަޒީރު މުހަންމަދު ޖަވާދު ޒާރިފް ކުރެއްވި ޓްވީޓެއްގައި ވިދާޅުވެފައިވަނީ "މިއަދަކީ ލަދުވެތިކަމުގެ ދުވަހެއް" ކަމަށެވެ. ދުނިޔޭގެ އެންމެބޮޑު ހާމަ މައިދާން ޖަލުގައި އިސްރާއީލުން ފަލަސްތީނުގެ އެއްވެސް ކުށެއްނެތް އެތައްބަޔަކު ގަތުލުކޮށްފި ކަމަށްވެސް ޒާރިފް ވިދާޅުވެފައި ވެއެވެ.\n"އަނެއްކޮޅުން، ޓްރަމްޕް ގެންދަވަނީ ޣައިރުގާނޫނީ އެމްބަސީ ގުދުސްއަށް ބަދަލުކުރުން ފާހަގަކުރަމުން. އެކަމަށް އެހީތެރިވި އަރަބީން ގެންދަނީ ސަމާލުކަން އަނބުރާލުމަށް މަސައްކަތް ކުރަމުން. ލަދު ދުވަހެއް" އީރާނުގެ ޚާރިޖީ ވަޒީރު ވިދާޅުވެފައި ވެއެވެ.\nމުޒާހަރާ ކުރާ ސަރަހައްދުގައި އިސްރާއީލު ސިފައިން ބަޑިޖެހުމުގެ ސަބަބުން ޒަޚަމްވެފައިވާ މީހަކު އުފުލާލައިގެން ގެންދަނީ - ފޮޓޯ: އޭ.އެފް.ޕީ\nފަރަންސޭސިވިލާތުގެ ރައީސްގެ ގަނޑުވަރުން ނެރުނު ބަޔާނެއްގައިވެސް، އިސްރާއީލުގެ އުދުވާނު ކުށްވެރި ކޮށްފައި ވެއެވެ. އެމެރިކާ އެމްބަސީ ގުދުސްއަށް ބަދަލުކުރުމަކީ ނޭދެވޭ ނަތީޖާތަކެއް ނުކުންނާނޭ ކަމެއް ކަމުގެ އިންޒާރު ފަރަންސޭސި ރައީސް އެމަނުއެލް މެކޯން ދެއްވަމުން ގެންދަވާފައިވާ ކަމަށްވެސް ބަޔާނުގައި ފާހަގަ ކޮށްފައި ވެއެވެ.\nއިސްރާއީލު ސިފައިން ފަލަސްތީނުގެ އެތައްބަޔަކު ޝަހީދުކޮށް އެތައްސަތޭކަ ބަޔަކު ޒަޚަމްކޮށްލުމާއި ގުޅިގެން ސައުދީ އަރަބިއްޔާއިންވެސް އެކަން ވަރަށް ބޮޑަށް ކުށްވެރި ކޮށްފައި ވެއެވެ.\nއަދި ޒިންމާ ނަގައި، މިހަމަނުޖެހުންތަކަށް ނިމުން ގެނައުމަށް ސައުދީ ސަރުކާރުން ނެރުނު ބަޔާނުގައި ބައިނަލްއަގްވަމީ މުޖުތަމައަށް ގޮވާލާފައި ވެއެވެ. ސައުދީ ސަރުކާރުން ނެރުނު ބަޔާނުގައި އެމެރިކާ އެމްބަސީ ގުދުސްއަށް ބަދަލުކޮށް އެމްބަސީ ހުޅުވި މައްސަލައިގެ ނަމެއް ގެންފައި ނުވާކަން މީޑިއާއިން ފާހަގަ ކުރެއެވެ.\nމިހުރިހާ ގަތުލުއާންމުތަކެއް އިސްރާއީލު ސިފައިން ހިންގުމުން އެމެރިކާއިން ބުނެފައިވަނީ، މިކަމުގެ ޒިންމާ އުފުލަން ޖެހޭނީ ހަމާސްއިން ކަމަށެވެ. ފަލަސްތީނުގެ އެތައްބަޔަކު ޝަހީދުކޮށްލި މައްސަލަ ކުށްވެރިކުރަން އެމެރިކާއިންވަނީ ފަސްޖެހިފައެވެ.\nވައިޓް ހައުސްއިން ބުނެފައިވަނީ، އިސްރާއީލު ދިފާއުކުރުމުގެ ހައްގު އިސްރާއީލަށް ލިބިގެންވާ ކަމަށެވެ.


SunOnline: Islamee salam ge badhaluga ''hello'' bunumakee rahumathah bolaalaa jehun: Khuthuba\nމާލޭގެ ސުޓޭޑިއަމް ސަރަހައްދުގައި ބޮޑު އީދު ނަމާދަށް ފަހު ސަލާމް ކުރުން -- ސަން ފޮޓޯ/ އަހުމަދު އަވްޝަން އިލިޔާސް\nދީނުގައި އޮތް ގޮތް ނޫން ގޮތްގޮތަށް އެކަކު އަނެކަކަށް ސަލާމް ބުނުމަކީ ﷲގެ ރަހުމަތަށް ބޮލާލާޖެހުން ކަމަށް މިއަދުގެ ހުކުރު ހުތުބާގައި ބުނެފިއެވެ.\nމިއަދުގެ ހުކުރު ހުތުބާގައި ވާހަކަ ދައްކާފައި ވަނީ އިސްލާމްދީނުގައި ސަލާމް ބުނުން އޮންނަ ގޮތާއި އެކަން ދެމެހެއްޓުމުގެ މުހިންމު ކަމުގެ މައްޗަށެވެ.\n"ސަލާމް ކުރުމަށް އިސްލާމްދީނުގައި ވަކި ހާއްސަ އިބާރާތެއް ކަނޑައެޅިފައިވާއިރު އިސްލާމްދީނުގެ ރިވެތި ސަލާމް ދޫކޮށްލައި، އޭގެ ބަދަލުގައި "ހަލޯ"، "ހާއި"، ނުވަތަ ނިތް އަރުވާލުމަކީ ނުވަތަ އަތުން އިޝާރާތްކޮށްލުމަކީ ﷲގެ ރަހުމަތާއި އެކަލާނގެ އޯގާވަންތަކަން ބޮލާލައި ޖެހުން ކަމުގައި ނޫނީ ނުވާނެއެވެ." ހުތުބާގައި ބުންޏެވެ.\n"ލޮބުވެތި މުސްލިމް އަހުންނޭވެ. ދޭދޭ ފަރުދުން ބައްދަލުވާއިރު އިސްލާމީ ސަލާމުން ސަލާމް ކުރާ ބަޔަކަށް ވުމަށް އާދަކުރާ ބަޔަކަށް އަޅުގަނޑުމެން އެންމެންވެސް ވަމާތޯއެވެ. އަދި ފޯނު ކުރުމާއި މީސްމީޑިއާގެ ވަސީލަތްތަކުން އެކަކު އަނެކަކާ މުއާމަލާތް ކުރުމުގައިވެސް އިސްލާމްދީނުގެ ރިވެތި ސަލާމުން ސަލާމްކުރަމާތޯއެވެ." މިއަދުގެ ހުތުބާގައި ގޮވާލިއެވެ.\nސަލާމް ކުރުމަކީ އެކަމެއް ކޮށްފިނަމަ މީސްތަކުންގެ މެދުގައި ލޯބި އުފެދޭނެ ކަމެއް ކަމަށް ކީރިތި ރަސޫލާ ސައްލަﷲ އަލައިހިސައްލަމް ހަދީސްކުރައްވާފައިވާކަން ހުތުބާގައި ފާހަގަކުރިއެވެ.\n"މިއަދު އަޅުގަނޑުމެންގެ އިޖުތިމާއީ ފޭރާން ބާވެ، މިތުރުން ހަތުރުންނަށް ވެއްޖެއެވެ. އަދި ގާތްތިމާގެ ކަމުގެ ގުޅުން ކެނޑި، ދެމަފިރިން ދެބަސްވެ، ރަހުމަތްތެރިން އަދާވާތްތެރިންނަށް ބަދަލުވަމުން މިދަނީ އިސްލާމްދީނުގައި އެއްބަޔަކު އަނެއްބަޔަކަށް ދަމަހައްޓަން ޖެހޭ ލޯބި ދެމެހެއްޓުމަށް ދީނުގައި އަންގަވާފައިވާ ސަލާމުކުރުމުގެ އާދައާ އަޅުގަނޑުމެން ބީރައްޓެހިވުމުންނެވެ،" ހުތުބާގައި ބުނެފައިވެ އެވެ.\nސަލާމްކުރުމުގެ އަދަބުތަކާ ބެހޭގޮތުން ހުތުބާގައި ވަނީ، ތިމާއަށް ވުރެ ބޮޑެތި މީހުންނާ ބައްދަލުވާ އިރު އިސްވެ ސަލާމްކުރުމަށް ކީރިތި ރަސޫލާ އިރުޝާދު ދެއްވާފައިވާކަން ފާހަގަކުރިއެވެ. އަދި ސަލާމް ކުރަން ޖެހޭނީ ހަމައެކަނި ދަންނަ މީހުންނާ އެކަނި ނޫންކަމުގައި ބުނެ، ހަމައެކަނި ދަންނަ މީހުންނާ ސަލާމްކުރުމަކީ ގިޔާމަތްވުމުގެ އަލާމާތެއް ކަމަށް ރަސޫލާ ހަދީސްކުރައްވައިފައިވާކަން ހުތުބާގައި ފާހަގަކުރިއެވެ.\nމިއަދު މީހުންގެ މެދުގައި އާންމުވެފައި ވަނީ ނަމާދުން ފައިބާ އިރުގައިވެސް ހަމައެކަނި ދަންނަ މީހުންނާ ސަލާމްކުރުން ކަމަށް ހުތުބާގައި ބުންޏެވެ. އެހެންކަމުން ނުދަންނަ މީހުންނާ ސަލާމްކުރުމަކީ ސަލާމްކުރުމުގެ ރިވެތި އާދަ ފެތުރުމަށް މަގުފަހިވާނެ ކަމެއް ކަމުގައި ބުންޏެވެ.\nއެއް މުސްލިމަކު އަނެއް މުސްލިމަކަށް އަދާ ކުރަން ޖެހޭ ފަސް ހައްގުކަމަށް ރަސޫލާ އެންގެވި ހައްގުތަކުގެ ތެރޭގައި ސަލާމްކުރުމުން ސަލާމް ބަލައިގަތުން ހިމެނޭކަންވެސް ހުތުބާގައި ފާހަގަކޮށްފައިވެއެވެ.